text:
མདོ་སྨད་ཙོང་ཁའི་ཡུལ་དུ། བོད་ཀྱི་རྒྱལ་རྒྱུད་ཙོང་ཁའི་རྒྱལ་བོ་ཟེར་བའི་རྒྱལ་བོ་སྟོབས་ལྡན་ཞིག་བྱུང་ནས། ད་ལྟའི་ཟི་ལིང་མཁར་དུ་རྒྱལ་ས་བཟུང་སྟེ་མཐའ་མཚམས་བརྟན་པོར་སྲུང་། འདི་བ་བོད་ཀྱི་རྒྱལ་རྒྱུད་ཡིན་པ། སུང་གི་ལོ་རྒྱུས་སོགས་རྒྱའི་ཡིག་དེབ་རྣམས་གཅིག་མཐུན་ཡིན་ཞིང་། མཚན་ལའང་ཇོ་སྲས་སམ་རྒྱལ་སྲས་ཞེས་ཟེར། འདིའི་རྒྱུད་པ་ནི་བོད་ཀྱི་རྒྱལ་རྒྱུད་ཅིག་ཡིན་ཟེར་བ་ལས། བྱུང་ཚུལ་ལ་རྒྱའི་དེབ་ཐེར་ལ་ལར་ཤིན་ཅང་ནས་བོད་ཀྱི་རྒྱལ་བོའི་རྒྱུད་པའི་སྲས་ཤིག་སྤྱན་དྲངས་པ་ཡིན་ཟེར་བ་དང་། ཡང་འགའ་ཞིག་གིས་ཡར་ལུང་ཇོ་བོའི་རྒྱུད་པ་ཞིག་ཡིན་ཟེར་བའང་སྣང་མོད། ཕྱི་མ་འདི་ནི་རྒྱལ་རབས་གསལ་བའི་མེ་ལོང་ལས། ཡུམ་བརྟན་གྱི་རྒྱུད་པ་ཡར་ལུང་དུ་ཆགས་པ་ཡར་ལུང་ཇོ་བོར་གྲགས་པ་རྣམས་ཀྱི་རྒྱུད་རབས་བཤད་པའི་སྐབས་སུ། “ཉི་མ་མགོན་གྱི་སྲས་ཉི་འོད་དཔལ་མགོན། འདིའི་བརྒྱུད་རླུང་ཤོད། འཕན་ཡུལ། མདོ་ཁམས་ན་མང་ངོ་’’ཞེས་གསུངས་པ་ཙམ་ལ་བརྟེན་པར་སྣང་། སྔ་མ་ནི་ཤིན་ཅང་ཟེར་མོད། སྟོད་མངའ་རིས་དང་ཤིན་ཅང་ཉེ་ཞིང་། ཤིན་ཅང་ཡང་བར་སྐབས་ཤིག་ཏུ་བོད་ཀྱི་ཆབ་འོག་ཏུ་གཏོགས་པས། མངའ་རིས་དང་ཤིན་ཅང་ཁྱད་མ་ཕྱེ་བ་འདྲ་སྟེ། རྒྱལ་སྲས་འདི་ནི་སྟོད་མངའ་རིས་ཕྱོགས་ནས་འོང་བ་ཡིན་ཏེ། གླང་དར་གྱི་སྲས་རྩོད་མེད་གནམ་ལྡེ་འོད་སྲུང་གི་སྲས་མངའ་བདག་དཔལ་འཁོར་བཙན། དེ་ལ་སྲས་ཁྲི་བཀྲ་ཤིས་བརྩེགས་པ་་དང་། སྐྱིད་ལྡེ་ཉི་མ་མགོན་གཉིས། ཁྲི་བཀྲ་ཤིས་བརྩེགས་པ་ལ་སྲས་དཔལ་ལྡེ། འོད་ལྡེ། སྐྱིད་ལྡེ་གསུམ། འབྲིང་བོ་འོད་ལྡེ་ལ་སྲས་ཕ་བ་ལྡེ། ཁྲི་ལྡེ། ཁྲི་ཆུང་། ཉག་པ་བཞི་ཡོད་པའི་གཉིས་པ་ཁྲི་ལྡེ་ནི་མདོ་ཁམས་སུ་བྱོན་པ་དེ་ཡིན་པར་གསལ། དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས། “ གཉིས་པ་མདོ་སྨད་ཙོང་ཁར་ཡོད་ཅིང’’ཞེས་དང་། དེབ་ཐེར་དམར་བོ་གསར་མ་ལས “ སྲས་གཉིས་པ་ཁྲི་ལྡེའི་རྒྱུད་ནི། ཤར་ཙོང་ཁ་སོགས་མདོ་སྨད་དུ་ཆད་དེ། ད་ལྟའི་ལྷ་དོན་པོ་ཆེ་ས་ཡང་ཁྲི་ལྡེའི་རྒྱུད་དུ་མེ་ལོང་མར་བཤད’’ཅེས་དང་། དེབ་ཐེར་དམར་བོ་ལས“ཁྲི་ལྡེའི་བརྒྱུད་ཤར་ཙོང་ཁའི་རྒྱལ་བོ་སྤྱན་སྔ་དོན་ཆེན་ལ་སོགས་པ་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ’’ཞེས་དང་། རྒྱ་བོད་ཡིག་ཚང་ལས “ཤར་ཙོང་ཁའི་རྒྱལ་བོ། སྤྱན་སྔ་དོན་ཆེན་པ་ལ་སོགས་པ་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ”ཞེས་དང་། ཐུའུ་བཀྭན་རྣམ་ཐར་ལས “བྲའི་སྡེ་ཆེ་བ་ཞིག་དབུས་ནས་མདོ་སྨད་དུ་ཆད་པ་ལ་བྲ་སྡེ་ཞེས་འབོད་པ་ཕྱིས་སུ་ཟུར་ཉམས་ནས་བྲ་སྟི་ཞེས་གྲགས་པ་ཡིན་ནོ།། དབུས་ནས་ཆད་ཚུལ་ནི། ཁྲི་སྲོང་གི་སྲས་ཆུང་བ་སད་ན་ལེགས་མཇིང་ཡོན། དེའི་སྲས་དར་མ། དེའི་སྲས་གནམ་ལྡེ་འོད་སྲུང་། དེའི་སྲས་མངའ་བདག་དཔལ་འཁོར་བཙན། དེའི་སྲས་ཁྲི་བཀྲ་ཤིས་བརྩེགས་པ་དཔལ། དེའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་འབངས་ཧ་ཅང་མི་མང་ཙམ་དང་བཅས་མདོ་སྨད་དུ་བྱོན། དེ་དུས་བྲ་སྡེའང་རྒྱལ་བོ་དང་ལྷན་དུ་མདོ་སྨད་དུ་ཐོན་ཅིང་། མཚོ་ཁྲི་ཤོག་རྒྱལ་མོའི་འགྲམ་བོད་ཀྱིས་བཟུང་སྟེ། ཆོས་རྒྱལ་གདུང་རྒྱུད་དེས་ཁྲི་དཔོན་མཛད་ཅིང་། བྲ་ཉང་བཙན་བྱ་བས་རྒྱལ་བོའི་བློན་གྱི་གཙོ་བོ་བྱས་ཚུལ། རུས་མཛོད་ཟ་འོག་མ་ལས་བྱུང་། རུས་མཛོད་དེར་ཆོས་རྒྱལ་གྱི་གདུང་རྒྱུད་ཕྱི་མ་ཇི་ལྟར་བྱུང་ཚུལ་མི་གསལ་ཞིང་། བྲ་སྡེའི་རྒྱུད་པ་བྱུང་ཚུལ་ནི་ཇོ་བོ་རྗེ་བོད་དུ་མ་བྱོན་པའི་གང་ཙམ་དུ་བྲ་སྒོམ་ཆོས་ཀྱི་རྡོ་རྗེ་སྐུ་འཁྲུངས། འདི་མཚོ་སྙིང་མ་ཧཱ་དེ་ཝར་བྱོན་ནས་སྒྲུབ་པ་མཛད་པས་མངོན་ཤེས་དང་རྫུ་འཕྲུལ་ཐོབ”ཅེས་དང་། “དེ་དུས་མཚོ་འགྲམ་གྱི་བོད་སྡེའི་དཔོན་ཀེ་ཁོད་རྒྱ་བྱ་བ་ཡིན་ལ། འདི་ཆོས་རྒྱལ་གྱི་རྒྱུད་པ་ཡིན་མིན་གསལ་ཁ་མི་འདུག ”ཅེས་དང་། “དེས་ཁྲི་དཔོན་ཀེ་ཁོད་རྒྱ་དགའ་ནས། བྲ་སྒོམ་ལ་རྟ་སྟོང་། རི་ཚིལ་དཀར་གྱིས་གཙོས་པའི་འབུལ་ཆེན་ཕུལ་ཏེ་བླ་མར་བཀུར། བོད་འབངས་ཐམས་ཅད་ཀྱིས་བྲ་སྒོམ་ཁོ་ན་བླ་མར་བཀུར་དགོས་པའི་དྲིལ་བསྒྲགས”ཞེས་དང་། “སྐབས་ཤིག་བྲ་སྡེའི་ཚེ་ཕྱུག་འཕན་བྱ་བ་ཞིག་བོད་ཀྱི་ཁྲི་དཔོན་ལ་དབང་བསྒྱུར། མི་རབས་ཁ་ཤས་ཀྱི་མཚམས་ནས་ཁྲི་དཔོན་གྱི་མངའ་ཐང་ཉམས་པས། ཚེ་ཕྱུག་འཕན་གྱི་རྒྱུད་པ་གླེ་ཤིན་བོན་དམར་བ་བོད་ལུགས་ཀྱི་གྲུབ་ཐོབ་ཅིག་བྱུང་བ་དེས་བྲ་སྡེས་གཙོས་པའི་བོད་འབངས་མི་ཉུང་ཙམ་ཁྲིད་ནས་མདོ་སྨད་ཀྱི་མཐའ་རི་བྲག་ནགས་ཚལ་ཡོད་པའི་གནས་བཟུང་”ཞེས་གསུངས།
མདོ་སྨད་ཆོས་འབྱུང་དེབ་ཐེར་རྒྱ་མཚོ་ལས། “ཁྲི་བཀྲ་ཤིས་བརྩེགས་པའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་མདོ་ཁམས་སུ་ཕེབས་ནས། མཚོ་སྔོན་འདིར་གཞིས་བཟུང་སྟེ་ཁྲི་དཔོན་མཛད། ཙོང་ཁ་ཡུལ་ཆེན་བཅོ་བརྒྱད་སོགས་མདོ་སྨད་ཕལ་ཆེར་ལ་མངའ་མཛད་པའི་རྒྱུད་དུ་སྤྱན་དོན་ཆེན་པ་སོགས་བྱུང་པར་བཤད་ལ། ད་དུང་ཡང་ཁྲི་དཔོན་དེའི་རྒྱུད་པ་དཔལ་རིས་ཕྱོགས་སུ་ཡོད་པ་ལ། འཕན་ཡུལ་རང་སྐད་མ་ཉམས་པས་ཁྲི་དཔོན་དུ་འབོད་པ་ཡོད་སྣང་། ”ཞེས་གསུངས་སོ།།
དེས་ན་ཁྲི་ལྡེ་ཙོང་ཁའི་རྒྱལ་བོར་གྱུར་ནས་སོ་མཚམས་བརྟན་སྲུང་བྱས་པའི་ལག་རྗེས་ཆེ། ཝིན་ཐེན་ཀྲིན་ཟེར་བས་བྲིས་པའི་རྒྱ་ཡིག་གི་ལོ་རྒྱུས་ནང་དུ“སྤྱི་ལོ༡༠༤༨ནས༡༠༨༩ལོའི་བར་རྒྱ་བོད་གཉིས་ལན་གྲུ་ཕྱོགས་སུ་འཁྲུགས་ནས་བོད་མི་ཁྲི་དྲུག་ཙམ་བསད། རྒྱའི་དམག་དཔོན་རང་ཉིད་ཀྱང་དམག་ཐོག་ཏུ་བཀྲོངས” ཞེས་པའང་ཙོང་ཁའི་རྒྱལ་བོ་དང་འཐབ་པ་ཡིན་ངེས་ཏེ། སྤྱི་ལོ་དང་སྦྲགས་པ་དེ་ཡང་དག་པ་ཡིན་ན་རབ་བྱུང་དང་བོའི་ས་ཕོ་བྱི་བའི་ལོ་ནས། རབ་བྱུང་གཉིས་པའི་ས་མོ་སྦྲུལ་གྱི་བར་ཁེལ་ཡོད། དེ་དུས་དབུས་གཙང་སིལ་བུར་ཐོར་ཏེ། ལུང་བ་རེ་ལ་སྡེ་དཔོན་རེ། སྡེ་དཔོན་རེ་ལ་བཙན་རྫོང་རེ། རང་སྡེ་སྲུང་བའི་དམག་ཉུང་ཤས་རེ་བསྒྲིགས་ནས་ཡོད་པའི་སྐབས་རེད། ཙོང་ཁའི་རྒྱལ་བོ་འདིས་ཤར་ཕྱོགས་ཀྱི་རྒྱ་དང་བྱང་ཕྱོགས་ཀྱི་མི་ཉག་ལའང་གཡུལ་འགྱེད་དུ་མ་བྱས།
མི་ཉག་ནི་སྤྱིར་བོད་ཡིན་ཏེ། མི་ཉག་དང་། འབྲུག་པ་རྒྱལ་བོ་གཉིས། བོད་རྒྱལ་གྱི་སྤུན་གཉིས་སོ་སོར་ཁམས་ཀྱི་རྒྱལ་བོ་བྱས་པ་ཡིན་པར། འབྲུག་པའི་ལོ་རྒྱུས་འགའ་དང་། རྒྱ་བོད་ཡིག་ཚང་ནང་དུའང་བཤད་ཡོད། མི་ཉག་ཅེས་པ་མི་ནག་ཅེས་སྒྲ་འགྱུར་བ་ཡིན་པར་བཤད། ཙོང་ཁའི་རྒྱལ་བོ་དང་མི་ཉག་རྒྱལ་བོས་ས་ཁོངས་འཕྲོག་རེས་དང་། སོ་སོའི་དར་རྒུད་ཀྱི་དབང་གིས་ས་མཚམས་མཐའ་གཅིག་ཏུ་ངོས་ཟིན་དཀའ་ཡང་མདོ་སྨད་ཆོས་འབྱུང་ལས “ཕྱི་མ་འདིས(བལ་བོའི་བླ་མ་ཕམ་མཐིང་བ)མི་ཉག་རྒྱལ་བོ་ལ་དབང་བསྐུར་བའི་བླ་མ་གནང་། དེའི་དུས་མི་ཉག་གི་ཡུལ་ནི། བྱང་གི་བོད་སོག་གི་མཚམས་སུ་ཆུ་ནག་དང་ཉེ་བའི་སར་མི་ཉག་རྒྱལ་བོའི་ཐོག་མ་སི་ཧུའི་གའི་ཇུ་ཞེས་པ་བྱུང་སྟེ་རྒྱ་ཧོར་ཕལ་ཆེར་གྱི་བདག་པོ་བྱས། ཤར་ན་རྒྱ་ནག ལྷོ་ན་འཇང་།( 南诏 )ནུབ་ན་བོད། བྱང་ན་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་ཏེ”ཞེས་དང་། ཡང་དེ་ལས “གྷ་དང་བྱང་ངོས་སོགས་ནི་ཡུལ་གྱི་དངོས་གཞི་ཡིན་ལ། རབ་སྟོད་ཚར་སྒང་གི་ས་རྣམས་ཀྱང་མི་ཉག་ལ་གཏོགས་ཞེས་བཤད། མི་ཉག་རྒྱལ་རབས་ལྔ་བ་ཐེ་ཧུས་ཀརྨ་དུས་གསུམ་མཁྱེན་པ་གདན་འདྲེན་ཞུས་པ་མ་ཕེབས་པར་དགེ་བཤེས་གཙང་བོ་སྐུ་ཚབ་ཏུ་བཏང་། དེའི་སྲས་མི་ཉག་རྒྱལ་རྒོད་ཡིན་པར་གྲགས”ཞེས་གསུངས། མི་ཉག་གྷ་ཞེས་འབོད་པའི་གྷ་ནི་ཡུལ་གྱི་མིང་ཡིན་པར་བཤད། མི་ཉག་འདི་རྒྱས་ཏུང་ཁུད་དང་། ཏུང་ཤང་ཟེར་ལ་ཕྱིས་སུ་ཤས་ཞ་ཟེར། བོད་ཀྱིས་མི་ཉག་ཟེར་བའི་བརྡ་ལ་བརྟེན་ནས། དེང་སང་གི་རྒྱའི་ལོ་རྒྱུས་འགའ་ཞིག་ཏུ། ཏུང་ཤང་གི་སྤྱང(羌)ལ་བོད་ཀྱིས་མི་འོག་ཟེར།( མི་ཉག་ཟེར་བ་མ་གོ་བ་རེད། ) མིའི་འོག་མ་ཐ་ཆད་དུ་བརྩི་ཞེས་བྲིས་པ་ཁུངས་མེད་ཀྱི་འཆལ་གཏམ་མོ།།
སུང་རྒྱལ་རབས་བྱང་མས(北宋)མི་ཉག་འགོག་ཆེད། ཙོང་ཁའི་རྒྱལ་བོ་ལ་རྒྱུ་ནོར་འབོར་ཆེན་དང་། བྱ་དགའ་མིང་བཏགས་སོགས་ཐེངས་དུ་མར་བྱིན་ཏེ་འབྲེལ་བ་བཟང་བོ་བཙུགས་པར། སུང་གི་ལོ་རྒྱུས་ལས་བཤད། སུང་གི་ལོ་རྒྱུས་ནང་ཙོང་ཁའི་རྒྱལ་པོའི་ལོ་རྒྱུས་བཤད་པའི་ལེའུ་ཞིག་ཡོད་པ་ལ། ཁོམ་ལོང་བྱུང་ཚེ་ཞིབ་འཇུག་བྱ་རྩིས་ཡིན། སུང་གི་ཙོང་ཁའི་རྒྱལ་བོ་ལ་རྒྱལ་སྲས་ཟེར་ཞིང་། འབངས་མི་རྣམས་ལ་བོད(吐蕃)ཟེར་ལ། སུང་གི་འབངས་མི་རྒྱ་རིགས་ཡོངས་ཀྱིས་སྤྱང(羌)ཟེར། ཙོང་ཁའི་རྒྱལ་བོས་ལོ་བརྒྱ་ཡར་མར་ལ་དབང་བསྒྱུར་བར་བཤད། སྐབས་འགར་མི་ཉག་མ་གཏོགས་པའི་མདོ་ཁམས་ཡོངས་ལ་དབང་བསྒྱུར་བ་དང་། སྐབ་འགར་ཙོང་ཁ་ཡུལ་ཆེན་བཅོ་བརྒྱད་ཙམ་ལ་དབང་བསྒྱུར། ཁོའི་མངའ་འབངས་ཀྱི་མི་ནི་གཙོ་བོ་བོད་མི་ཡིན། རྒྱ་དང་སོག་པོའང་མི་ཉུང་བར་བཤད། ཁོ་དར་བའི་སྐབས་སུ་འབངས་མི་ཁྱིམ་ཁྲི་བརྒྱ་སྟེ་འབུམ་བཅུ་ལྷག་ཡོད་པར་བཤད། གང་ལྟར་རྒྱ་བོད་སོ་མཚམས་སྲུང་བའི་ཁམས་རྒྱལ་སྟོབས་ལྡན་ཞིག་ཡིན་པར་མངོན་ནོ།། ཙོང་ཁའི་རྒྱལ་བོའི་སྐབས་སོ།།
༼བོད་ཀྱི་ལོ་རྒྱུས་ཀུན་དགའི་མེ་ལོང་ཞེས་བྱ་བ༽ལས་བཏུས།
རྩོམ་སྒྲིག་འགན་འཁུར་བ།
ཁཱ་ཤེས་རབ་རྒྱ་མཚོ། མགར་རྩེ་ཉི་ཟེར། ཨ་བུ་འབྲོང་།


c: text/html

text:
གོ་ལའི་ལྕམ་མོ་འགྲན་བསྡུར་བོད་ལྗོངས་འགྲན་ཁུལ་གྱི་རྟིང་རྩོད་འགྲན་བསྡུར་སྤེལ་བ།
ཉེ་ལམ། རྒྱལ་སྤྱིའི་མནའ་འབྲེལ་གོ་ལའི་ལྕམ་མོ་ཡིས་གཙོ་སྒྲུབ་དང་། སྐབས23པའི་གོ་ལའི་ལྕམ་མོ"ཅིན་ཏིང་བུམ་པའི"བོད་ལྗོངས་འགྲན་ཁུལ་སྤྱིའི་རྟིང་རྩོད་འགྲན་བསྡུར་དེ་ལྷ་སར་མཇུག་སྒྲིལ།
གོ་ལའི་ལྕམ་མོ་ནི་གོ་ལ་ཧྲིལ་བོའི་ཕུལ་བྱུང་སྐྱེས་མའི་འགྲན་བསྡུར་ཞིག་ཡིན་ལ། འགྲན་བསྡུར་འདི་བཙུགས་ནས་ལོ་ངོ23སོང་ལ། "ཞི་བདེ་དང་། མཛེས་སྡུག ཤེས་རབ། བྱམས་སེམས། རྒྱལ་ཁའི"ཕུལ་བྱུང་སྐྱེས་མ་རྣམས་ལ་བསྐྲུན་པའི་རྒྱ་ཆེར་སྟེགས་བུ་ཞིག་ཡིན་ཞིང་། གཉེན་སྡེབ་ཟིན་པའི་སྐྱེས་མ་རྣམས་ལ་བདེ་སྐྱིད་ཀྱི་འཚོ་བ་རོལ་བ་དང་། བདེ་སྐྱིད་ལྡན་པའི་སྐྱེས་མ་ཞིག་བྱེད་པར་སྐུལ་བ་ཡིན།
རྒྱལ་སྤྱིའི་འགྲན་བསྡུར་ཞིག་ཡིན་པའི་ཆ་ནས། ཐོག་དང་པོར་བོད་ལྗོངས་ལ་སྐྱོད་པ་ཡིན། དགོང་མོ་དེར། བསྡོམས་པས་འགྲན་ཞུགས་པ15གར་སྟེགས་སུ་བུད་དེ་བོད་ཀྱི་ཤོམ་འགྲོ་དང་། རྒྱན་གོས་འཁྲབ་སྟོན། ནུས་རྩལ་འཁྲབ་སྟོན་བཅས་བྱས་ཏེ་དུས་རབས་གསར་བ་དང་བོད་ལྗོངས་ཀྱི་སྐྱེས་མའི་སྣང་བརྙན་ངོམ་ལ། ཛ་དྲག་གི་འགྲན་བསྡུར་བརྒྱུད་མཐར། འགྲན་ཞུགས་པ4ལ་བྱ་དགའ་ཨང་དང་པོ་དང་གཉིས་པ། ཨང་གསུམ་པ་བཅས་དང་ལྗོངས་ཕྱིའི་འདེམ་ཤོག་ཨང་དང་པོ་ཐོབ། ཁོ་མོ་ཚོ་མུ་མཐུད་དུ་རྒྱལ་ཡོངས་སྤྱིའི་རྟིང་རྩོད་འགྲན་བསྡུར་དུ་ཞུགས་རྒྱུ་རེད།

robotstxt: allowed

filter: keep


text:
༢༠༡༩་ལོའི་ཟླ་༩་ཚེས་༡༩་ཉིན་སྤེལ། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་མཇལ་འཕྲལ་གནང་སྐབས། འཇར་མན་གྲོས་ཚོགས་འཐུས་མི་ཧྥི་རན་ཧེན་རི་ཆི( Frank Heinrich) ལགས་ཀྱིས་ཐེངས་འདི་རྡ་སར་ཡོང་དགོས་པའི་དགོས་དོན་ནི། བོད་མིའི་ཕྱོགས་ནས་དགོས་འདུན་གང་ཡོད་ཉན་འདོད་ཆེད་བཅར་བ་ནི་ཡིན་ཞེས་ཞུས་འདུག
དེ་ཡང་། ཉེ་ཆར་བཞུགས་སྒར་རྡ་སར་འཇར་མན་གྲོས་ཚོགས་ཀྱི་འགྲོ་བ་མིའི་ཐོབ་ཐང་ཚོགས་ཆུང་གི་འཐུས་མི་དྲུག་ཕེབས་ཡོད་པ་དང་། སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་དང་སྲིད་སྐྱོང་བློ་བཟང་སེང་གེ་གཙོ་པའི་གནད་ཡོད་མི་སྣ་ཁག་ཅིག་དང་འཇལ་འཕྲད་གནང་འདུག ཟླ་འདིའི་ཚེས་༡༧་ཉིན། འཇར་མན་གྲོས་ཚོགས་ཀྱི་འགྲོ་བ་མིའི་ཐོབ་ཐང་ཚོགས་ཆུང་གི་འཐུས་མི་རྣམས་རྡ་སར་འབྱོར་སྐབས། བོད་མིའི་སྒྲིག་འཛུགས་ཀྱི་ཕྱི་འབྲེལ་དྲུང་ཆེ་དྭགས་པོ་བསོད་ནམས་ནོར་བུ་ལགས་དང་ཕྱི་དྲིལ་སྣེ་ཤན་པ་མཁའ་འགྲོ་སྒྲོལ་མ་ལགས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས་ཡོད། སྲིད་སྐྱོང་བློ་བཟང་སེང་གེ་མཆོག་གཙོ་པའི་བཀའ་བློན་རྣམ་པ་དང་། བོད་མི་མང་སྤྱི་འཐུས་ཚོགས་གཙོ་པདྨ་འབྱུང་གནས་མཆོག་ལ་ཐུག་འཕྲད་གནང་ཡོད་འདུག
བཀའ་ཤག་ཚོགས་ཁང་དུ་མཇལ་འཕྲད་སྐབས། འཇར་མན་གྲོས་ཚོགས་འཐུས་མི་རྣམས་ལ་སྲིད་སྐྱོང་མཆོག་གིས་ ད་ལྟའི་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་དང་ཆོས་དད་རང་དབང་གི་གནས་སྟངས་ཇེ་སྡུག་ཏུ་འགྲོ་བཞིན་ཡོད་པའི་སྐོར་དང་། རྒྱ་ནག་གཞུང་གིས་བོད་ཀྱི་བླ་སྤྲུལ་ཡང་སྲིད་ངོས་འཛིན་ལམ་ལུགས་ལ་ཐེ་བྱུས་བྱེད་ཀྱི་ཡོད་པ་སོགས་ཀྱི་སྐོར་གསུངས་འདུག དེ་བཞིན། སྲིད་སྐྱོང་མཆོག་གིས་འཇར་མན་གྲོས་ཚོགས་འཐུས་མི་རྣམས་ལ་བོད་དོན་ཐུགས་ཁུར་དང་གླེང་སློང་ཤུགས་ཆེ་གནང་དགོས་པའི་འབོད་སྐུལ་ཡང་ཞུས་འདུག
དེ་ནས། ཟླ་འདིའི་ཚེས་༡༨ ཉིན། འཇར་མན་གྲོས་ཚོགས་འཐུས་མི་རྣམས། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གཟིམ་ཆུང་མཇལ་ཁ་ཞུས་ཡོད་པ་དང་། དེའི་སྐབས། ༸གོང་ས་མཆོག་གིས། དེང་སྐབས་རྒྱ་ནག་ནི་ནང་པ་མི་འབོར་མང་ཤོག་ཡིན་པའི་རྒྱལ་ཁབ་ཞིག་ཡིན། རྒྱ་མི་ནང་པ་ས་ཡ་གསུམ་བརྒྱ་ཙམ་ཞིག་ཡོད། དེ་ནི་བཟང་ཕྱོགས་སུ་འགྱུར་བ་འགྲོ་བཞིན་ཡོད། དེར་བརྟེན། ཕྱོགས་མཚུངས་། འཇར་མན་ལྟ་བུས་བོད་ཀྱི་གནད་དོན་དང་། རིག་གཞུང་། ཁོར་ཡུག་བཅས་ཀྱི་ཐོག་ལ་སེམས་ཁུར་དང་རྒྱབ་སྐྱོར་བྱེད་ཐུབ་ན། དེ་ནི་ཧ་ཅང་ཕན་ཐོགས་ཆེན་པོ་རེད་ཅེས་གསུངས་འདུག དེ་བཞིན། ༸གོང་ས་མཆོག་གིས་རྒྱ་གཞུང་འགོ་ཁྲིད་ཚོས་བོད་ཐོག་འཛིན་པའི་སྲིད་བྱུས་ནོར་འཁྲུག་ཤོར་ཡོད་པར་རྟོགས་དགོས་པ་དང་། ད་ལྟར། དངོས་ཡོད་གནས་སྟངས་དང་འཚམས་པའི་སྲིད་བྱུས་ཤིག་འཛིན་དགོས་པ་འདུག ཅེས་རྒྱ་ནག་དཔོན་རིགས་ཁྲོད་བསམ་ཚུལ་དེ་འདྲ་འདུག ཅེས་བཀའ་སློབ་སྩལ་འདུག
དེའི་རྗེས། འཇའ་མན་གྲོས་ཚོགས་འཐུས་མི་ཧྥི་རན་ཧེན་རི་ཆི( Frank Heinrich) མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཐེངས་འདི་རྡ་སར་ཡོང་དགོས་པའི་དགོས་དོན་སྐོར་ཞུ་དོན། ང་ཚོའི་སྐུ་ཉིད་ཀྱི་བཀའ་སློབ་ཐོས་སྐབས་ང་ཚོ་འདིར་ཡོང་བའི་དགོས་དོན་ཚང་བ་ལྟ་བུའི་ཚོར་བ་བྱུང་། ང་ཚོ་འདིར་ བོད་མིའི་ཕྱོགས་ནས་དགོས་འདུན་གང་ཡོད་ཉན་འདོད་ཆེད་བཅར་བ་ནི་ཡིན་ཞེས་ཞུས་འདུག


text:
རྒྱ་གར་གྱི་ཨན་དྷར་མངའ་སྡེའི་ནང་གྲུ་ནུབས་ནས་ཉུང་མཐར་ཡང་མི་༡༢ རྐྱེན་ལམ་དུ་ཕྱིན།
ཟླ་འདིའི་ཚེས་༡༦ ཉིན་བརྒྱུད་ལམ་ཁག་ནས་གནས་ཚུལ་སྤེལ་གསལ་ལ། ཁ་སང་རེས་གཟའ་ཉི་མའི་ཉིན་(ཚེས་ ༡༥) རྒྱལ་གར་གྱི་ཨན་དྷར་(Andhra Pradesh)མངའ་སྡེའི་ནང་འགྲུལ་བ་༦༠ ལྷག་ཁུར་བའི་གྲུ་གཟིངས་ཞིག་མགོ་རྟིང་ལོག་ནས་མ་མཐར་ཡང་མི་༡༢ རྐྱེན་ལམ་དུ་ཕྱིན་པའི་ཐོག མི་༢༠ ལྷག་གར་སོང་ཆ་མེད་དུ་གྱུར་ཡོད་འདུག
དེ་ཡང་གྲུ་གཟིངས་དེའི་ནང་འགྲུལ་བ་༦༠ ལྷག་ཅིག་བསྡད་ནས་གྷོ་དྷི་ཝ་ར་གཙང་བོ་(Godavari River) བརྒྱུད། མངའ་སྡེ་དེ་གའི་སྙན་གྲགས་ཆེ་བའི་ཡུལ་སྐོར་ས་ཚིགས་ཤིག་ཏུ་བསྐྱོད་སྐབས། བྲག་རྡོ་ཆེན་པོ་ཞིག་ལ་བརྡབས་ནས་མགོ་རྟིང་ལོག་སྟབས། ད་ལྟའི་ཆར་འབྲེལ་ཡོད་ལས་བྱེད་རྣམས་ཀྱིས་བྷེ་བྷེ་སི་གསར་ཁང་ལ་འགྲུལ་བ་ ༢༦ ཉེན་སྐྱོབ་ཐུབ་ཡོད་ཚུལ་བརྗོད་པ་དང་། ཉེན་སྐྱོབ་རུ་ཁག་རྣམས་ཀྱིས་གཙང་བོའི་ནང་ནུབ་པའི་མི་རྣམས་ཀྱི་ཕུང་པོ་འཚོལ་བཞིན་ཡོད་འདུག
ཉེན་ཁ་ལས་ཐར་བའི་མི་རྣམས་ཀྱིས་འཇིགས་སྐྲག་དང་སེམས་སྡུག་གི་སྐད་ཆ་བརྗོད་པའི་ནང་། སོ་སོའི་ཁྱོ་ག་དང་བུ་ཕྲུག་རྐྱེན་ལམ་དུ་ཤོར་བའི་བུད་མེད་ཅིག་གིས་མིག་ཆུ་འདོན་བཞིན་“ངའི་ཁྱོ་ག་དང་བུ་ཕྲུག་གཉིས་ཀ་མེད་པར་གྱུར་སོང་བས། ང་ཡང་ལྷན་དུ་ཤི་ན་འགྲིག་ཨ་”ཞེས་སྨྲེ་ངག་བཏོན་ཡོད་འདུག
གྲུ་གཟིངས་བརྡབ་སྐྱོན་གྱི་ཆག་སྒོ་དེ་ལྷགས་རྗེས། མངའ་སྡེ་དེ་གའི་བློན་ཆེན་ཇེ་གྷན་མོ་ཧན་(Jagan Mohan Reddy) གྱིས་མངའ་སྡེའི་གྲུ་གཟིངས་ཡོངས་རྫོགས་འཕྲལ་དུ་མཚམས་འཇོག་དགོས་པའི་བཀའ་ཕབ་པ་དང་ཆབས་ཅིག རྒྱ་གར་གྱི་སྲིད་བློན་མཱོ་དྷིས་ཀྱང་ཋོའུ་ཋར་ཐོག་ཏུ་“ཨན་དྷར་མངའ་སྡེའི་ཤར་གྷོ་དྷི་ཝ་ར་གཙང་བོ་རུ་གྲུ་གཟིངས་མགོ་རྟིང་ལོག་པའི་གནས་ཚུལ་དེས་སེམས་སྡུག་དཔག་མེད་བྱིན་བྱུང་། ངས་རྐྱེན་ལམ་དུ་ཤོར་བ་ཚོའི་ནང་མི་རྣམས་ལ་གདུང་སེམས་མཉམ་སྐྱེད་ཞུ་”ཞེས་བྲིས་ཏེ་གནོན་འཚེ་ཕོག་ཡུལ་དག་ལ་མྱ་ངན་ཞུས་ཡོད་འདུག
གྲུ་གཟིངས་དེའི་སྟེང་དུ་ཉེན་སྐྱོབ་སྟོད་འགག་(Life jackets) ཡོད་ཀྱང་། འགྲུལ་བ་མང་པོ་ཞིག་གིས་སྣང་མེད་དུ་བསྐྱུར་ནས་མ་གྱོན་སྟབས། ཆུའི་ནང་དུ་ནུབ་ནས་ཤི་བ་ཡིན་འདུག
མངའ་སྡེའི་བློན་ཆེན་གྱིས་རྨས་སྐྱོན་ཕོག་ནས་སྨན་ཁང་དུ་ལུས་པ་རྣམས་ལ་གཟིགས་སྐོར་དུ་ཕེབས་རྒྱུ་ཡིན་འདུག་པ་མ་ཟད། ཐེངས་འདིའི་ཡིད་སྐྱོ་བའི་ཆག་སྒོའི་ཁྲོད་རྐྱེན་ལམ་དུ་ཤོར་བའི་ནང་མི་རྣམས་ལ་ཧིན་སྒོར་འབུམ་བཅུ་གུན་གསབ་ཆེད་སྟེར་རྒྱུ་ཡིན་པའི་གསལ་བསྒྲགས་ཀྱང་བྱས་ཡོད་འདུག །
གསར་འགོད་པ་དཀོན་མཆོག་རབ་བརྟན།


text:
ཟླ་7ཚེས་9ཉིན། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་གི་ལས་དོན་ཚོགས་འདུ་པེ་ཅིང་དུ་འཚོགས་པ་དང་། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་ཚོགས་འདུར་ཕེབས་པ་དང་འབྲེལ་གསུང་བཤད་གལ་ཆེན་གནང་བ།
■ དུས་བབ་གསར་པའི་འོག་ཀྲུང་དབྱང་དང་རྒྱལ་ཁབ་ལས་ཁུངས་ཀྱིས་ཏང་གི་ཆབ་སྲིད་འཛུགས་སྐྱོང་སྤྱི་འདོམས་སུ་བྱས་ནས་རིགས་པའི་གཞུང་ལུགས་ཀྱི་དྲག་ཆས་གཏིང་ཟབ་སྤྲོས་པ་དང་། གཞི་རིམ་གྱི་རྨང་གཞི་བརྟན་དུ་ཧུར་ཐག་གཏོང་བ། སྤྱོད་བཟང་སྒྲིག་ནན་ལ་སྐུལ་འདེད་ཧུར་ཐག་གཏོང་བ་བཅས་བྱས་ཏེ་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་གི་སྤུས་ཚད་ཕྱོགས་ཡོངས་ནས་མཐོ་རུ་གཏོང་བ་དང་ཏང་གི་དགོངས་པའི་རིགས་པའི་གཞུང་ལུགས་སློབ་སྦྱོང་དང་ལག་བསྟར་གཏིང་ཟབ་བྱེད་པའི་ཐད་མིག་དཔེ་འདོན་པ། ཐོག་མཐའ་བར་གསུམ་དུ་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་རྒྱུ་མཐའ་འཁྱོངས་བྱེད་པའི་ཐད་མིག་དཔེ་འདོན་པ། ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཁག་ལག་བསྟར་དོན་འཁྱོལ་མཐའ་གཅིག་ཏུ་བྱེད་པའི་ཐད་མིག་དཔེ་འདོན་པ་བཅས་བྱས་ཐོག་ཏང་ཀྲུང་དབྱང་ཐུགས་བློ་བདེ་པོ་ཡོང་བ་དང་མི་དམངས་མང་ཚོགས་བློ་ཡིད་ཚིམ་པོ་ཡོང་བའི་དཔེ་བཟང་ལས་ཁུངས་ཤིག་གཏོད་དགོས།
■ ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་བྱ་རྒྱུ་དེ་ངེས་པར་དུ་སྔོན་ལ་སྒྲུབ་པ་དང་མིག་དཔེ་འདོན་དགོས་པ་དེ་ནི་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་གནས་བབ་དང་འགན་ནུས་ཀྱིས་ཐག་གཅོད་བྱས་པ་ཞིག་རེད། ཀྲུང་དབྱང་དང་རྒྱལ་ཁབ་ལས་ཁུངས་ནི་ཏང་ཀྲུང་དབྱང་དང་བར་ཐག་ཉེ་ཤོས་ཡིན་པ་དང་ཏང་ཀྲུང་དབྱང་ལ་ཐད་ཀར་ཞབས་འདེགས་ཞུ་གི་ཡོད་པས་ལས་ཁུངས་ཀྱི་ཏང་འཛུགས་སྐྱོང་དང་ཐ་ན་ཁྱབ་ཁོངས་གཞན་དག་གི་ཏང་འཛུགས་སྐྱོང་ཐད་རླུང་ཕྱོགས་སྟོན་རྟགས་ཀྱི་ནུས་པ་ལྡན་ཡོད། ཕྱོགས་ཡོངས་ནས་ཏང་ནན་པོས་སྐྱོང་བ་དང་རང་ངོས་གསར་བརྗེ་བྱེད་པར་ངེས་པར་དུ་ཀྲུང་དབྱང་དང་རྒྱལ་ཁབ་ལས་ཁུངས་ནས་ནན་པོ་བྱེད་པ་དང་ལས་ཁུངས་ཀྱི་ཏང་འཛུགས་སྐྱོང་ནས་དམ་འཛིན་བྱེད་དགོས།
འདི་ག་ཚགས་པར་ཁང་དུ་པེ་ཅིང་ནས་ཟླ་7ཚེས་9ཉིན་གློག་འཕྲིན་འབྱོར་གསལ། ཟླ་7ཚེས་9ཉིན། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལས་དོན་ཚོགས་འདུ་པེ་ཅིང་དུ་འཚོགས་པ་དང་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་ཚོགས་འདུར་ཕེབས་པ་དང་འབྲེལ་གསུང་བཤད་གལ་ཆེན་ཡང་གནང་བ་རེད། ཁོང་གིས་དུས་བབ་གསར་པའི་འོག་ཀྲུང་དབྱང་དང་རྒྱལ་ཁབ་ལས་ཁུངས་ཀྱིས་ཏང་གི་ཆབ་སྲིད་འཛུགས་སྐྱོང་སྤྱི་འདོམས་སུ་བྱས་ནས་རིགས་པའི་གཞུང་ལུགས་ཀྱི་དྲག་ཆས་གཏིང་ཟབ་སྤྲོས་པ་དང་། གཞི་རིམ་གྱི་རྨང་གཞི་བརྟན་དུ་ཧུར་ཐག་གཏོང་བ། སྤྱོད་བཟང་སྒྲིག་ནན་ལ་སྐུལ་འདེད་ཧུར་ཐག་གཏོང་བ་བཅས་བྱས་ཏེ་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་གི་སྤུས་ཚད་ཕྱོགས་ཡོངས་ནས་མཐོ་རུ་གཏོང་བ་དང་ཏང་གི་དགོངས་པའི་རིགས་པའི་གཞུང་ལུགས་སློབ་སྦྱོང་དང་ལག་བསྟར་གཏིང་ཟབ་བྱེད་པའི་ཐད་མིག་དཔེ་འདོན་པ། ཐོག་མཐའ་བར་གསུམ་དུ་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་རྒྱུ་མཐའ་འཁྱོངས་བྱེད་པའི་ཐད་མིག་དཔེ་འདོན་པ། ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཁག་ལག་བསྟར་དོན་འཁྱོལ་མཐའ་གཅིག་ཏུ་བྱེད་པའི་ཐད་མིག་དཔེ་འདོན་པ་བཅས་བྱས་ཐོག་ཏང་ཀྲུང་དབྱང་ཐུགས་བློ་བདེ་པོ་ཡོང་བ་དང་མི་དམངས་མང་ཚོགས་བློ་ཡིད་ཚིམ་པོ་ཡོང་བའི་དཔེ་བཟང་ལས་ཁུངས་ཤིག་གཏོད་དགོས་ཞེས་ནན་བཤད་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི་ཝང་ཧུའུ་ཉིང་གིས་ཚོགས་འདུ་གཙོ་སྐྱོང་གནང་བ་དང་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཧྲུའུ་ཅི་ཀྲའོ་ལེ་ཅི་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཧན་ཀྲེང་ཚོགས་འདུར་ཕེབས་པ་རེད།
ཞི་ཅིན་ཕིང་གིས་གསུང་བཤད་གནང་སྐབས་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་བྱ་རྒྱུ་དེ་ངེས་པར་དུ་སྔོན་ལ་སྒྲུབ་པ་དང་མིག་དཔེ་འདོན་དགོས་པ་དེ་ནི་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་གནས་བབ་དང་འགན་ནུས་ཀྱིས་ཐག་གཅོད་བྱས་པ་ཞིག་རེད། ཀྲུང་དབྱང་དང་རྒྱལ་ཁབ་ལས་ཁུངས་ནི་ཏང་ཀྲུང་དབྱང་དང་བར་ཐག་ཉེ་ཤོས་ཡིན་པ་དང་ཏང་ཀྲུང་དབྱང་ལ་ཐད་ཀར་ཞབས་འདེགས་ཞུ་གི་ཡོད་པས་ལས་ཁུངས་ཀྱི་ཏང་འཛུགས་སྐྱོང་དང་ཐ་ན་ཁྱབ་ཁོངས་གཞན་དག་གི་ཏང་འཛུགས་སྐྱོང་ཐད་རླུང་ཕྱོགས་སྟོན་རྟགས་ཀྱི་ནུས་པ་ལྡན་ཡོད། ཕྱོགས་ཡོངས་ནས་ཏང་ནན་པོས་སྐྱོང་བ་དང་རང་ངོས་གསར་བརྗེ་བྱེད་པར་ངེས་པར་དུ་ཀྲུང་དབྱང་དང་རྒྱལ་ཁབ་ལས་ཁུངས་ནས་ནན་པོ་བྱེད་པ་དང་ལས་ཁུངས་ཀྱི་ཏང་འཛུགས་སྐྱོང་ནས་དམ་འཛིན་བྱེད་དགོས་ཞེས་བསྟན་གནང་བ་རེད།
ཞི་ཅིན་ཕིང་གིས་ནན་བཤད་གནང་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལ་གྲུབ་འབྲས་མངོན་གསལ་དོད་པོ་ཐོབ་པ་དང་ཉམས་མྱོང་གལ་ཆེན་གསོག་འཇོག་བྱས་ཡོད། ལག་ལེན་ལས་ར་སྤྲོད་བྱུང་བར་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལས་དོན་ཡག་པོ་སྒྲུབ་པར་ཏང་གི་ཕྱོགས་ཡོངས་ཀྱི་འགོ་ཁྲིད་མཐའ་འཁྱོངས་དང་ཤུགས་སྣོན་རྒྱག་པ་དང་ཏང་གིས་ཏང་ལ་དོ་དམ་དང་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་མཐའ་འཁྱོངས་བྱས་ཏེ་ཏང་གི་ཆབ་སྲིད་འཛུགས་སྐྱོང་བྱ་རྒྱུ་སྤྱི་འདོམས་སུ་བྱས་ཚེ་གཞི་ནས་ཆབ་སྲིད་ལས་ཁུངས་ཡིན་པའི་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་མངོན་གསལ་དོད་པའི་ངོ་བོ་ནམ་ཡང་གནས་ཐུབ་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པས་མཛུབ་ཁྲིད་བྱ་རྒྱུ་མཐའ་འཁྱོངས་ཀྱིས་བསམ་བློའི་དར་ཆ་མཐོན་པོར་བསྒྲེངས་པ་དང་རིགས་པའི་གཞུང་ལུགས་ཀྱིས་དྲག་ཆས་སྤྲོས་ཤུགས་ཆེ་རུ་བཏང་ཚེ་གཞི་ནས་ལས་ཁུངས་ཀྱི་ཏང་འཛུགས་སྐྱོང་ལས་དོན་གྱི་ཡང་དག་པའི་ཁ་ཕྱོགས་ཐོག་མཐའ་བར་གསུམ་དུ་འགན་ལེན་ཐུབ་རྒྱུ་རེད།
ཞི་ཅིན་ཕིང་གིས་བསྟན་གནང་དོན། སྣེ་འཁྲིད་དེ“སྲུང་སྐྱོང་གཉིས”ཐུབ་པ་བྱ་རྒྱུ་ནི་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལ་ཤུགས་སྣོན་རྒྱག་པའི་ལས་འགན་གལ་ཆེན་ཨང་དང་པོ་དེ་རེད། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་རྒྱ་ཆེའི་ཏང་ཡོན་དང་ལས་བྱེད་པ་དང་ལྷག་པར་དུ་ཏང་ཡོན་དང་འགོ་ཁྲིད་ལས་བྱེད་པ་དང་འགོ་ཁྲིད་ཨང་དང་པོས་ལས་དོན་སྒྲུབ་པར་དང་ཐོག་རང་རྟོགས་ངང་ཏང་གི་གཞི་རྩའི་རིགས་པའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་མཛད་ཇུས་བཅས་དང་ཡང་ཡང་བསྡུར་བ་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་དང་ཡང་ཡང་བསྡུར་ནས་ཆབ་སྲིད་ཀྱི་ཚུགས་གནས་མཐོ་རུ་གཏོང་བ་དང་། ཆབ་སྲིད་ཀྱི་ཁ་ཕྱོགས་སྟངས་འཛིན་ཡང་དག་བྱེད་པ། ཆབ་སྲིད་ཀྱི་ལངས་ཕྱོགས་བརྟན་དུ་གཏོང་བ། ཆབ་སྲིད་ཀྱི་རྣམ་འགྱུར་གསལ་པོ་འཛིན་པ། ཆབ་སྲིད་ཀྱི་སྒྲིག་ཁྲིམས་ནན་པོ་སྲུང་བ། རྟག་ཏུ་ཧེ་བག་དག་བཅོས་བཅས་བྱས་ཏེ་ཏང་ཀྲུང་དབྱང་གི་འབོད་སྐུལ་དང་ལེན་མཐའ་གཅིག་ཏུ་ཞུ་བ་དང་། ཏང་ཀྲུང་དབྱང་གི་གཏན་འབེབས་མཐའ་གཅིག་ཏུ་ལག་བསྟར་བྱེད་པ། ཏང་ཀྲུང་དབྱང་གིས་བཀག་པ་དེ་མཐའ་གཅིག་ཏུ་འགོག་པ་བཅས་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཀྲུང་དབྱང་དང་རྒྱལ་ཁབ་ལས་ཁུངས་ཀྱིས་རིགས་པའི་གཞུང་ལུགས་སློབ་སྦྱོང་གི་མདུན་གྲལ་དུ་བསྐྱོད་དེ་སློབ་སྦྱོང་སློབ་གསོའི་དམིགས་སའི་རང་བཞིན་དང་དངོས་ཕན་རང་བཞིན་མཐོ་རུ་གཏོང་བ་དང་གོ་བ་ལོན་པ་དང་། ཁོང་དུ་ཆུད་པ། དངོས་སུ་སྒྲུབ་པ་བཅས་ཀྱི་ཐད་དཔེ་སྟོན་ཡག་པོ་བྱས་ནས་རང་རྟོགས་དང་རང་རྟོགས་རང་འགུལ་གྱིས་སྦྱོང་བ་དང་། དུས་ཐོག་དང་རྗེས་སྙེག་གིས་སྦྱོང་བ། དོན་དངོས་དང་ཟུང་འབྲེལ་གྱིས་སྦྱོང་བ། ལྷག་བསམ་རྣམ་དག་གིས་སྦྱོང་བ། དད་སེམས་བརྟན་པོ་ཡོང་བ་དང་འགན་འཁྲི་ཁུར་སེམས་ལྡན་པ། སྦྱངས་པ་གོ་ཆོད་པ་དང་ཉམས་ལེན་འབད་སྒྲུབ་བཅས་བྱས་ཏེ་སློབ་སྦྱོང་གི་གྲུབ་འབྲས་དེ་རང་འཁྲིའི་ལས་དོན་ཡག་པོ་སྒྲུབ་པ་དང་བྱ་གཞག་འཕེལ་རྒྱས་ལ་སྐུལ་འདེད་གཏོང་བའི་ཐད་དོན་འཁྱོལ་བྱེད་དགོས།
ཞི་ཅིན་ཕིང་གིས་བསྟན་གནང་དོན། ཀྲུང་དབྱང་དང་རྒྱལ་ཁབ་ལས་ཁུངས་ཀྱིས་གཞི་རིམ་དམ་འཛིན་ཤུགས་ཆེན་བྱེད་པའི་མངོན་གསལ་དོད་པའི་སྟོན་ཕྱོགས་བཙུགས་ཏེ་སྒྲིག་འཛུགས་བྱེད་ནུས་ཆེ་རུ་གཏོང་རྒྱུ་གཙོ་གནད་དུ་བྱས་ནས་འགྱུར་མེད་སྟོབས་ལྡན་གྱི་ལས་ཁུངས་ཀྱི་གཞི་རིམ་ཏང་རྩ་འཛུགས་ཞུན་བརྡར་བྱེད་དགོས། སྣེ་གཉིས་དམ་འཛིན་དང་བར་གྱི་སྣེ་ཁྲིད་བྱེད་པ་དང་། རྗེས་ལུས་མཁན་གྱིས་སྔོན་ཐོན་གྱི་རྗེས་སྙེག་པ། བར་གནས་ཀྱིས་སྔོན་ཐོན་བརྩོན་ལེན་བྱེད་པ། སྔོན་ཐོན་གྱིས་དེ་བས་མདུན་སྐྱོད་བྱེད་པ་བཅས་བྱས་ཏེ་གཞི་རིམ་ཏང་རྩ་འཛུགས་ཕྱོགས་ཡོངས་ནས་ཡར་ཐོན་དང་ཕྱོགས་ཡོངས་ནས་ཉམས་སད་ཐེག་ཐུབ་པ་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཀྲུང་དབྱང་དང་རྒྱལ་ཁབ་ལས་ཁུངས་ཀྱིས་སྤྱོད་བཟང་སྒྲིག་ནན་རྒྱུན་འཁྱོངས་ལྷོད་མེད་བྱེད་པ་དང་། སྣེ་ཁྲིད་དེ་ཏང་གི་གཟི་བརྗིད་ལྡན་པའི་སྲོལ་རྒྱུན་དང་སྤྱོད་ཚུལ་བཟང་པོ་དར་སྤེལ་གཏོང་བ། སྤྱོད་བཟང་གཞུང་དྲང་གི་ཆབ་སྲིད་ལས་ཁུངས་འཛུགས་པ་བཅས་བྱས་ཏེ་མང་ཚོགས་ཀྱིས་འགྱུར་ལྡོག་གསར་པ་དང་རྣམ་པ་གསར་པ་དངོས་སུ་མྱོང་ཚོར་ཐུབ་པ་བྱེད་དགོས། “སྤྱོད་ཚུལ་བཞི”ཡོ་བསྲང་བྱེད་པའི་ལས་དོན་རྒྱུན་མཐུད་གཏིང་ཟབ་ཏུ་བཏང་སྟེ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཁྱད་བསད་མཐའ་གཅིག་ཏུ་བྱེད་དགོས།
ཞི་ཅིན་ཕིང་གིས་བསྟན་གནང་དོན། སྤྱོད་གཙང་དང་འགན་འཁྲི་ཁུར་སེམས་དབར་གྱི་འབྲེལ་བ་ངེས་པར་དུ་ཐག་གཅོད་ཡང་དག་བྱེད་པ་ལས་རུལ་སུངས་ལ་ངོ་རྒོལ་བྱ་རྒྱུ་དེ་འགན་འཁྲི་མི་འཁུར་བ་དང་བྱས་རྗེས་མི་འཇོག་པའི་ཁ་གཡར་སར་གཏན་ནས་བརྩི་མི་རུང་། སྤྱོད་གཙང་དང་འགན་འཁྲི་འཁུར་སེམས་དང་སྲིད་བརྩོན་དང་སྲིད་གཙང་གཅིག་གྱུར་ཡོང་བ་བྱས་ཏེ་འགན་འཁྲི་ལྕི་པོ་འཁུར་ཕོད་པ་དང་། མཁྲེགས་སར་གཏུག་ཕོད་པ། ཛ་དྲག་ཆེ་བའི་ལས་འགན་འཁུར་ཐུབ་པ་བཅས་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་གི་སྤུས་ཚད་མཐོ་རུ་གཏོང་བར་ངེས་པར་དུ་ཁྱད་ཆོས་དང་ཆོས་ཉིད་དབྱེ་ཞིབ་གཏིང་ཟབ་དང་སྟངས་འཛིན་ཡང་དག་བྱེད་དགོས། ཐུན་མོང་རང་བཞིན་དང་བྱེ་བྲག་རང་བཞིན་གྱི་འབྲེལ་བ་ཐག་གཅོད་ཡག་པོ་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་རིགས་པའི་གཞུང་ལུགས་ལས་ཁུངས་ཀྱི་ཏང་འཛུགས་སྐྱོང་ལ་སྐུལ་འདེད་གཏོང་བའི་བསམ་ཕྱོགས་དང་བྱ་ཐབས་སུ་འགྱུར་མཁས་པོ་བྱས་ནས་ལས་ཁུངས་ཀྱི་ཏང་འཛུགས་སྐྱོང་གི་ལག་ལེན་ཁྲོད་ཀྱི་གསར་གཏོད་ཉམས་མྱོང་ཕྱོགས་སྡོམ་དང་བཀོལ་སྤྱོད་བྱ་རྒྱུར་མཐོང་ཆེན་བྱས་ཏེ་ཆོས་ཉིད་རང་བཞིན་གྱི་ངོས་འཛིན་རྒྱུན་ཆད་མེད་པར་རིམ་སྤོར་བྱས་ནས་དེའི་ནུས་པ་ཡུན་རིང་ཐོན་ཐུབ་པ་བྱེད་དགོས།
ཞི་ཅིན་ཕིང་གིས་བསྟན་གནང་དོན། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལ་ཤུགས་སྣོན་རྒྱག་པར་ངེས་པར་དུ་ཏང་གི་འགོ་ཁྲིད་ལ་ཤུགས་སྣོན་ཏན་ཏིག་བརྒྱབ་སྟེ་འགན་འཁྲིའི་ལམ་ལུགས་ཀྱི“འགག་གནད”དེར་དམ་འཛིན་བྱེད་དགོས། སྡེ་ཚན་ཁག་གི་ཏང་ཙུའུ(ཏང་ཨུད)ཡིས་ལས་ཁུངས་ཀྱི་ཏང་འཛུགས་སྐྱོང་ལ་དམ་འཛིན་བྱ་རྒྱུའི་རང་འགན་དང་། ཏང་འཛུགས་སྐྱོང་ལ་དམ་འཛིན་མི་བྱེད་པའི་འགན་ཤོར། ལས་ཁུངས་ཀྱི་ཏང་འཛུགས་སྐྱོང་ལ་དམ་འཛིན་ཡག་པོ་མི་བྱེད་པ་ནི་འགན་འཛོལ་བཅས་ཡིན་པའི་འདུ་ཤེས་ཟབ་ཏུ་བཏང་ནས“ཧྲུའུ་ཅིས་དམ་འཛིན་དང་། ཧྲུའུ་ཅིར་དམ་འཛིན”མཐའ་འཁྱོངས་བྱས་ཏེ་འགོ་ཁྲིད་ཚན་ཁག་གི་ཁོངས་མི་དང་རིམ་ཁག་འགོ་ཁྲིད་ལས་བྱེད་པས“ལས་གནས་གཅིག་ལ་འགན་འཁྲི་གཉིས”ལག་བསྟར་བྱས་ནས་འགན་འཁྲི་གསལ་པོ་དང་། འགན་འཁྲི་ལག་བསྟར། འགན་འཁྲི་གཙང་སྒྲུབ་བཅས་བྱེད་དགོས།
ཝང་ཧུའུ་ཉིང་གིས་ཚོགས་འདུ་གཙོ་སྐྱོང་གནང་སྐབས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གནང་བའི་གསུང་བཤད་གལ་ཆེན་ནང་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལ་ཤུགས་སྣོན་རྒྱག་པ་དང་ལེགས་སུ་གཏོང་བའི་དོན་སྙིང་གལ་ཆེན་རྒྱས་བཤད་གནད་སྨིན་གནང་བ་དང་། དུས་བབ་གསར་པའི་འོག་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་གི་འགན་འཁྲི་དང་ལས་འགན་དང་། ལས་དོན་གཙོ་གནད། འགག་རྩའི་བྱ་ཐབས་བཅས་གསལ་བཤད་གཏིང་ཟབ་གནང་བ་དང་ཀྲུང་དབྱང་དང་རྒྱལ་ཁབ་ལས་ཁུངས་ཀྱི་ཏང་འཛུགས་སྐྱོང་ལ་ཤུགས་སྣོན་རྒྱག་པ་དང་ལེགས་སུ་གཏོང་བའི་ཐད་ཕྱོགས་ཡོངས་ནས་བཀོད་སྒྲིག་གནང་ཡོད་ཅེས་གསུངས་པ་རེད།


text:
ཆེད་ལས་ཀྱི་ཤེས་ཡོན་གཅིག་པུར་བརྟེན་ནས་སློབ་གསོ་སྒྲུབ་མི་རུང་སྟེ། དེ་ལྟར་བྱས་པས་མི་དེ་སྤྱོད་གོ་ཆོད་པའི་འཕྲུལ་ཆས་ཤིག་ཏུ་འགྱུར་སྲིད་ཀྱང་། མཐུན་སྦྱོར་གྱི་ངང་ཡར་སྐྱེད་འབྱུང་བའི་སྐྱེས་བུ་ཞིག་ཏུ་འགྱུར་མི་ཐུབ་པའི་ཕྱིར་རོ། །སློབ་མ་ཚོར་མ་མཐའ་ཡང་རིན་ཐང་ཟེར་བ་ལ་རྒྱུས་མངའ་ཡོད་དུ་འཇུག་དགོས་པར་མ་ཟད། དེ་ལ་སྤྲོ་བ་སྐྱེ་རུ་གཞུག་རྒྱུ་ནི་བསླབ་པའི་གཞི་མའོ། །སློབ་མ་རྣམས་ལ་ངེས་པར་ཡག་བཙོག་ལེགས་ཉེས་ཀྱི་རིས་མ་འདྲེས་པར་སོ་སོར་འབྱེད་ནུས་ཀྱི་རྣམ་དཔྱོད་ལྡན་དུ་འཇུག་དགོས། དེ་ལྟ་མིན་ཚེ། ཁོ་རང་ཉིད་མ་ཟད། ཆེད་ལས་ཀྱི་སྦྱངས་ཡོན་དང་བཅས་པ་སྦྱོང་བརྡར་ཡག་པོ་ཐོབ་པའི་ནོར་སྲུང་རྒན་པོའི་ངང་ཚུལ་དུ་འགྱུར་བ་ལས། མཐུན་སྦྱོར་གྱི་ངང་ལ་ཡར་སྐྱེད་འབྱུང་ངེས་པའི་མགོ་ནག་མིའི་ཆོས་ཉིད་ཚང་བར་མི་འགྱུར་རོ། །སྐྱེ་བོ་གཞན་དང་ཚོགས་སྤྱི་བར་ལ་འོས་བབ་ཀྱི་འབྲེལ་ལུགས་གང་རུང་རེ་གཟུག་ཐུབ་ཆེད། ཅིས་ཀྱང་སྐྱེ་བོ་གཞན་གྱི་ཁམས་དང་མོས་པ། རྟོག་པའི་སྤྲོ་སྡུད། སེམས་ཀྱི་སྡུག་བསྔལ་གྱི་འགྱུ་ལུགས་རྣམས་གསལ་པོར་ངེས་དགོས།
འགངས་ཆེན་པོའི་གནས་ལུགས་འདི་དག ན་གཞོན་རྣམས་ཀྱིས་སློབ་གསོ་མཁན་དང་དངོས་སུ་འབྲེལ་འདྲིས་བྱས་ནས་རྟོགས་འོང་པ་ཞིག་ཡིན་པ་ལས། བསླབ་གཞི་སོགས་ཡིག་རིགས་ཁོ་ནའི་ངོས་ནས་རྟོགས་ནུས་པ་ཞིག་མ་ཡིན་ནོ། །རིག་གནས་འགྲུབ་པའི་རྐྱེན་དང་རིག་གནས་བསྲུང་བའི་རྒྱུ་ཡང་འདི་ཉིད་དོ། །བདག་གིས“མི་དོན་རིག་སྒོ”འགངས་ཆེན་དུ་བརྩིས་ནས་གཞན་ལ་མཚམས་སྦྱོར་བྱེད་སྐབས། སེམས་ནང་དུ་ཤར་བ་འདི་ཉིད་ཡིན་པ་ལས། ལོ་རྒྱུས་དང་མཚན་ཉིད་རིག་པའི་ནང་ཁོངས་ལ་ཡོད་པའི་ཆེད་ལས་ཕྱོགས་ཀྱི་ཤེས་བྱ་སྐམ་པོ་བྲོ་མེད་དག་མ་ཡིན་ནོ། །
འགྲན་རྩོད་ཀྱི་ལམ་ལུགས་ནན་བཤད་བྱས་དྲགས་པ་དང་། མིག་མདུན་གྱི་སྤྱོད་སྒོ་ལ་བལྟས་ནས་སྔ་མོ་ནས་ཆེད་སྤྱོད་ཅན་དུ་བསྒྱུར་དྲགས་ན། ཆེད་གཉེར་ཤེས་བྱ་ནང་དུ་ཚུད་པའི་རིག་གནས་ཀྱི་འཚོ་བའི་རྟེན་གཞིར་གྱུར་པའི་བསམ་བློ་དེ་རྩ་མེད་དུ་འགྲོ་སྲིད།
ན་གཞོན་ཚོ་རང་རྐྱ་འཕེར་བའི་བསམ་གཞིག་དགག་སྒྲུབ་ཅན་གྱི་རྗེས་དཔྱོད་ལ་གོམས་སུ་འཇུག་རྒྱུ་དེ་རིན་ཐང་ཅན་གྱི་སློབ་གསོ་ལ་ཕན་རླབས་ཤིན་ཏུ་ནས་ཆེའོ། །རིག་སྒོའི་རྣམ་གྲངས(སློབ་དུས་སྐར་རྒྱག་ལམ་ལུགས)མང་དྲགས་པ་དང་སྣེ་འཛིང་དྲགས་པའི་རྐྱེན་གྱིས། ན་གཞོན་ཚོའི་ཕྲག་གོང་དུ་རང་ཤུགས་ཀྱིས་ཁུར་བོ་ལྗིད་མོ་ཐེག་དཀའ་བ་རེ་བབས་ཡོད་པ་དེས། རང་རྐྱ་འཕེར་བའི་བསམ་གཞིག་གི་འཕེལ་སྐྱེད་ལ་གེགས་བྱེད་བཞིན་ཡོད། ཁུར་པོ་ལྗིད་དྲགས་པ་དེས་ཤེས་བྱ་ལ་ཟབ་ཚད་མེད་པར་སོག་མ་ཆུ་ཁར་གཡེང་བ་ལྟར་གཏང་ངོ་། །སློབ་གསོས་སློབ་མ་རྣམས་ལ་བསྟབས་པའི་ཤེས་བྱའི་བགོ་སྐལ་དེ་དག་སློབ་མ་རྣམས་ལ་ལེགས་སྐྱེས་ལྟ་བུར་བརྩིས་ནས་དང་ལེན་བྱེད་དུ་འཇུག་དགོས་པ་ལས། དཀའ་སྡུག་ཆེ་བའི་འགན་འཁྲི་ཞིག་ཏུ་བརྩིས་ནས་ཕྲག་སྟེང་དུ་དབབ་མི་རུང་།
སྦྱངས་འབྲས་རེ་རེའི་རྒྱབ་ན་མཐར་འདེད་ཞེ་སྐྱེད་ཀྱི་སྟོབས་ཤུགས་ཤིག་གཞི་གྲུབ་ཡོད་པ་ནི་སྦྱངས་འབྲས་ཀྱི་རྨང་གཞིའོ། །ལུགས་ལྡོག་གི་ལམ་ནས་བཤད་ན། མཐར་འདེད་ཀྱི་སྟོབས་ཤུགས་དེ་ཡང་འགན་འཁྲི་ལེགས་འགྲུབ་བྱུང་བ་ལ་བརྟེན་ནས་ཤུགས་ཇེ་དྲག་དང་ཇེ་ལེགས་སུ་འགྱུར་སྲིད། འདིའི་ནང་རོལ་ན་ཁྱད་པར་ཆེན་པོ་ཞིག་གཞི་གྲུབ་ཡོད་ལ། དེ་ལྟ་བུའི་ཁྱད་པར་དེ་སློབ་གྲྭ་གང་དེའི་སློབ་གསོའི་ཚད་གཞི་དང་རྩ་བ་ནས་འབྲེལ་ཡོད། ལས་ཀ་སྣ་གཅིག་བྱས་རུང་། དེ་བྱེད་འདོད་ཀྱི་རྒྱུ་འཇིགས་སྣང་དང་བཙན་ཤེད་ཡིན་ཆོག་ལ། དབང་དང་གྲགས་པའི་འདུ་སྒོ་ཡིན་ཡང་ཆོག དེའི་ཕྱིར། ལས་ཀ་གང་ཞིག་བྱེད་འདོད་ཀྱི་རྒྱུ་ལ་ད་དུང་བྱ་བའི་ཡུལ་དེར་ལྷག་བསམ་ཟོལ་མེད་ཀྱི་དགའ་སྣང་ཡོད་ཅིང་བདེན་པ་དང་བློ་ཤེས་ཅན་ལ་བརྩོན་ཚུལ་བཞག་ཆོག་ལ། བདེ་ཐང་གི་བྱིས་པ་རེ་རེ་ལ་མངའ་བའི་ལྷན་སྐྱེས་ཀྱི་མཚར་སྣང་དེ་བཞག་ནའང་ཆོག་མོད། སློབ་གྲྭ་འགྲིམ་དུས་དེ་འདྲའི་མཚར་སྣང་གི་བསམ་པ་སྤྱིར་བཏང་སྔ་མོ་ནས་ཡལ་ཚར་ཡོད། དེ་ཡང་རང་ལ་གྱོང་ཕོག་པར་ཞེད་པའི་སེམས་བྱུང་དེ་ལས་གང་ཞིག་མཐའ་འཁྱོལ་བར་བྱ་ཐུབ་པའི་རྒྱུ་གཙོ་བོར་གྱུར་པ་ཡོད་ལ། རང་བདེ་ཁོ་ན་དོན་གཉེར་གྱིས་ཀུན་ནས་བསླངས་པའི་ནང་སེམས་ཀྱི་ཆགས་སྲེད་དེ་ལས་གང་དེ་སྨིན་སྒྲུབ་འབྱུང་བའི་ཉེ་རྒྱུར་གྱུར་པ་ཡང་ཡོད་པར་མ་ཟད།དགའ་ཁ་འཁྱེར་ཕྱོགས་དང་སེམས་མགུ་ཁེངས་འདོད་ཀྱི་བསམ་སྦྱོར་དེའང་ལས་གང་དེ་ཇི་བཞིན་འགྲུབ་པའི་ཉེར་བསྡོགས་སུ་གྱུར་ཚུལ་ཡང་ཡོད་པས། ལས་ཀ་སྣ་གཅིག་སྐྱེ་བོ་མི་འདྲ་བས་ལེགས་པར་གྲུབ་ཚུལ་གྱིས། སློབ་མ་ཚོར་ཐེབས་པའི་སློབ་གསོའི་བག་ཆགས་གཏན་ནས་མི་འདྲའོ། །སུ་ཞིག་ཡིན་ཡང་སློབ་གྲྭའི་དོ་དམ་དང་དགེ་རྒན་གྱི་རྣམ་འགྱུར་གྱིས་སློབ་མའི་ནང་སེམས་ཀྱི་འཇིག་རྟེན་ལ་བག་ཆགས་ཅི་ཡང་མི་འཇོག་པར་འདོད་མི་སྲིད།
སོ་སོའི་སྲོལ་དུ་སྣང་བའི་ཁེ་དང་རྒྱལ་ཁ་མནོག་ཆུང་དག་འཚོལ་ལུགས་དེ་ཚེ་ཡི་དམིགས་འབེན་ཡིན་ཚུལ་ན་གཞོན་རྣམས་ལ་འུད་ཀྱིས་བཤད་པའི་ཁ་ཅིག་གི་སྨྲ་བའི་སྒོ་ཆེན་དེ་རྩ་བ་ནས་དགག་དགོས་ཏེ། རྒྱུ་མཚན་ནི། དོན་ལེགས་པར་གྲུབ་པའི་སྐྱེས་བུ་གང་དེར་རང་མི་རིགས་ཀྱིས་བསྩལ་བའི་ལེགས་ཚོགས་ཀྱི་ཆ་ལ། ཁོས་མི་རིགས་དེ་ལ་ཕུལ་བའི་ལག་རྗེས་ཀྱིས་ནམ་ཡང་དོ་ཟླ་མི་ཡོང་བའི་ཕྱིར་རོ། །དེ་ལྟ་མོད་ཀྱི། སྐྱེས་བུ་ཞིག་གི་རིན་ཐང་གི་ཆེ་ཆུང་ཁོས་གཞན་ལ་ཕུལ་བའི་ལག་རྗེས་ཀྱི་ཆེ་ཆུང་ལ་བལྟ་དགོས་པ་ལས། གཞན་ནས་བླངས་པའི་ལེགས་ཚོགས་ལ་བལྟ་མི་འོས་སོ། །
སློབ་གྲྭ་དང་ནམ་རྒྱུན་གྱི་འཚོ་བའི་ཁྲོད་དུ། ལས་གང་ཞིག་བརྩམ་པའི་ཀུན་སློང་གཙོ་བོ་ལས་ཀ་དེར་འཇུག་སྐབས་ཀྱི་དགའ་སྣང་དང་། ལས་ཀ་ལེགས་འགྲུབ་བྱུང་རྗེས་ཀྱི་སྤྲོ་སྣང་། ལས་ཀ་དེའི་འབྲས་བུའི་སྤྱི་ཚོགས་ཀྱི་རིན་ཐང་ངོས་ཟིན་པ་བཅས་ལས་བྱུང་བར་སྣང་། ངས་བལྟས་ན། ན་གཞོན་ཚོའི་སེམས་ཀྱི་སྟོབས་ཤུགས་འདི་དག་ཕྱིར་མངོན་དུ་འཇུག་རྒྱུ་ནི་སློབ་གྲྭའི་འགན་འཁྲི་གཙོ་བོ་རེད་སྙམ། སྙིང་སྟོབས་ཀྱི་གོ་ཆ་འདི་འདྲ་ཡོད་ཚེ་གཞི་ནས་སྤྲོ་བས་བརྒྱན་པའི་ཚེ་ཡི་འདུན་མ་རྙེད་སྲིད་པར་མ་ཟད། དེ་ལ་བརྟེན་ནས་ལུས་སེམས་གཉི་ག་ནོར་ལས་ནོར་གྱི་སྙིང་པོར་གྱུར་པ་ཤེས་ཡོན་དང་སྒྱུ་རྩལ་གྱི་འདོད་ཡོན་ལ་མཐའ་གཅིག་ཏུ་འཁྱུད་པར་འགྱུར་རོ། །
ཁྱོད་ཚོས་སློབ་གྲྭའི་ནང་དུ་སྦྱང་ཐུབ་པའི་ངོ་མཚར་གྱི་ཤེས་བྱ་དེ་ཚོ་མི་རབས་དུ་མས་དཀའ་བ་སྤྱད་ནས་བསགས་པའི་འབྲས་བུ་ཡིན་ཚུལ་དང་། ས་སྒང་འདིའི་སྟེང་གི་རྒྱལ་ཁབ་དག་གི་ལྷག་བསམ་རྣམ་པར་དག་པའི་འབད་བརྩོན་དང་རྫོགས་མཐའ་མེད་པའི་ངལ་རྩོལ་ལས་བྱུང་བ་ཡིན་ཚུལ་གསལ་པོར་ངེས་དགོས། འདི་ཚོ་ཚང་མ་ཤུལ་བཞག་གི་ནོར་དུ་བརྩིས་ནས་ཁྱོད་ཚོའི་ལག་ཏུ་བཞག་སྟེ་དང་དུ་ལེན་པ་དང་བརྩི་འཇོག་བྱེད་པ། ཡར་སྐྱེད་ལ་གཏོང་འཇུག་པ་ཡིན་པར་མ་ཟད། དུས་ནམ་ཞིག་ལ་ཁྱེད་ཅག་གིས་ཀྱང་བར་མ་ཆད་པར་ནོར་གྱི་མཆོག་འདི་ལྷག་བསམ་རྣམ་པར་དག་པའི་སྒོ་ནས་ཁྱེད་ཅག་གི་མི་རབས་རྗེས་མ་རྣམས་ཀྱི་ལག་ཏུ་སྤྲད་དགོས། འདི་ལྟར་བྱས་པས། འཇིག་རྟེན་འདིའི་ཕ་རོལ་ཏུ་འགྲོ་ངེས་པའི་འུ་ཅག ཐུན་མོང་གིས་བསྐྲུན་པའི་རྟག་བརྟན་གྱི་ཆོས་དག་གི་པང་ནས་ནམ་ཡང་གསོན་པར་འགྱུར་རོ། །
གལ་སྲིད་ཁྱོད་ཚོས་གནས་ལུགས་འདི་ཉིད་སེམས་ནས་ནམ་ཡང་མ་བརྗེད་ཚེ། འཚོ་བ་དང་ལས་ཀའི་སྙིང་བོ་རིམ་བཞིན་རྟོགས་འོངས་པར་མ་ཟད། མི་རིགས་གཞན་དང་དུས་རབས་གཞན་ལ་ཡང་དེ་བཞིན་ལྟ་སྟངས་ཡང་དག་པ་ཞིག་སྐྱེ་སྲིད་དོ། །
མཚོ་སྔོན་བོད་ཡིག་གསར་འགྱུར།2015·02·20།པར་ངོས17པ།
རྩོམ་སྒྲིག་པ། རིག་འཛིན།
རྩོམ་སྒྲིག་འགན་འཁུར་བ། རིག་འཛིན།


text:
༧གོང་ས་སྐྱབས་མགོན་ཆེན་པོ་མཆོག་ལ་ཆེ་བསྟོད་ཆེད་༧གོང་ས་མཆོག་སྟེ་ཚན་རིག་པ་ཞེས་པའི་གློག་བརྙན་ཞིག་བཟོ་བསྐྲུན་གནང་འདུག
ཡོ་རོབ་ཨེ་ཊ་ལིའི་བྱང་ཕྱོགས་སུ་ཆགས་པའི་(Venice)་ཟེར་བའི་གྲོང་ཁྱེར་ནང་“ཝི་ན་སི་རྒྱལ་སྤྱིའི་གློག་བརྙན་དུས་སྟོན་ཐེངས་༧༦་པ་དེ་བཞིན་སྤྱི་ཟླ་༨་པའི་སྤྱི་ཚེས་༣༡་ཉིན། གྲོང་ཁྱེར་དེའི་ནང་འགོ་འཛུགས་གནང་རྒྱུ་ཡིན་པ་གཏན་འཁེལ་བྱུང་འདུག་ཅིང་། སྐབས་དེར་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ལ་ཆེ་བསྟོད་ཆེད་“༧གོང་ས་མཆོག་སྟེ་ཚན་རིག་པ་”(The Dalai Lama-Scientist) ཞེས་༧གོང་ས་སྐྱབས་མགོན་ཆེན་པོ་མཆོག་གི་སྐུ་ཚེ་ལོ་རྒྱུས་དང་འབྲེལ་བའི་དངོས་བྱུང་གློག་བརྙན་ཞིག་རྒྱ་ཆེ་མི་མང་ཚོར་གཟིགས་འབུལ་གནང་གཏན་འཁེལ་ཡོད་པའི་ཁར། གློག་བརྙན་དེའི་ནང་༧གོང་ས་མཆོག་དང་འབྲེལ་བའི་དེ་སྔ་མཐོང་དཀའ་བའི་བརྙན་པར་ཁག་ཅིག་ཀྱང་ཡོད་འདུག
དེ་ཡང་སྤྱི་ཟླ་༨ ་པའི་སྤྱི་ཚེས་༡་ཉིན་བཞུགས་སྒར་རུ་དགའ་ལྡན་ཕོ་བྲང་ཡིག་ཚང་ནས་ཝི་ན་སི་རྒྱལ་སྤྱིའི་གློག་བརྙན་དུས་སྟོན་དང་འབྲེལ་བའི་གསལ་བསྒྲགས་ཡིག་ཆ་ཞིག་འདོན་སྤེལ་གནང་ཡོད་པའི་ཁར། ༧གོང་ས་སྐྱབས་མགོན་ཆེན་པོ་མཆོག་གི་སྐུ་ཚེ་ལོ་རྒྱུས་དང་འབྲེལ་བའི་དངོས་བྱུང་གློག་བརྙན་གྱི་སྐར་ཆ་༩༠་ཅན་གྱི་སྔོན་འགྲོའི་གསལ་བསྒྲགས་བརྙན་ཐུང་ཤིག་ཀྱང་འགྲེམ་སྤེལ་གནང་ཡོད་པ་དེའི་ནང་། དང་ཐོག་༧གོང་ས་སྐྱབས་མགོན་ཆེན་པོ་མཆོག་གི་སྐུ་ཚེ་ལོ་རྒྱུས་སྐོར་ལ་སྐར་ཆ་༢༥་ཙམ་འགྲེལ་བརྗོད་གནང་འདུག་ཅིང་། ༧གོང་ས་མཆོག་སྟེ་ཚན་རིག་པ་ཞེས་འགྲེལ་བརྗོད་གནང་ཏེ་མགོན་པོ་གང་ཉིད་མཆོག་ནས་ཚན་རིག་དང་། འཕྲུལ་རིག་དར་ཁྱབ་ཅན་གྱི་འཛམ་གླིང་འདིའི་ནང་སྐུ་སྒེར་གྱི་མི་ཚེའི་ལམ་བུ་དང་འཛམ་གླིང་དེ་བཞིན་འགྱུར་བ་ཇི་ལྟར་ཐེབས་ཡོད་པའི་སྐོར་བཀའ་ཕེབས་པ་འགྲེལ་བརྗོད་གནང་བ་དང་སྦྲགས། ༧གོང་ས་སྐྱབས་མགོན་ཆེན་པོ་མཆོག་གི་བཀའ་སློབ་དུམ་བུ་ཞིག་ཀྱང་བཞག་འདུག་ཅིང་། མགོན་པོ་གང་ཉིད་མཆོག་ནས་མཐར་ཐུག་དེར་ཚན་རིག་དང་མཐུན་པའི་ཉམས་ཞིབ་ཀྱིས་འགྲོ་བ་མིར་ཕན་ཐོགས་བསྐྲུན་ཐུབ་པ་ཞིག་ངེས་པར་དུ་དགོས་ཞེས་བཀའ་ཕེབས་འདུག རྒྱུན་དུ་༧གོང་ས་སྐྱབས་མགོན་ཆེན་པོ་མཆོག་ནས་སྟོན་པ་བཅོམ་ལྡན་ནི་ལོ་༢༥༠༠གོང་གི་རྒྱ་གར་གྱི་ཚན་རིག་པ་ཞིག་ཡིན་པའི་བཀའ་སློབ་སྕལ་གནང་མཛད་ཀྱི་ཡོད་པ་ལྟར། བརྙན་ཐུང་དེའི་མཐའ་མཇུག་ཏུ་ཡང་མགོན་པོ་གང་ཉིད་མཆོག་ནས་སངས་རྒྱས་བཅོམ་ལྡན་འདས་གྱི་གསུང་དུམ་བུ་ཞིག་ལུང་འདྲེན་གནང་ཏེ་བཀའ་སློབ་ཕེབས་དོན་དུ། སངས་རྒྱས་བཅོམ་ལྡན་འདས་མཆོག་གིས། དགེ་སློང་དག་གམ་མཁས་རྣམས་ཀྱིས། བསྲེགས་བཅད་བརྡར་བའི་གསེར་བཞིན་དུ། ལེགས་པར་བརྟགས་ལ་ང་ཡི་བཀའ། བླང་བར་བྱ་ཡི་གུས་ཕྱིར་མིན་ཞེས་གསུངས་ཡོད་པ་བཀའ་ཕེབས་འདུག
གློག་བརྙན་འདི་ནི་རྒྱལ་སྤྱིའི་ནང་བུད་མེད་ཁྲོད་གློག་བརྙན་བཟོ་བསྐྲུན་ཐོག་གཟེངས་རྟགས་ཐོབ་མྱོང་མཁན་(Dawn Gifford)་ལགས་ཀྱིས་བྲིས་གནང་ཏེ་ངེས་སྟོན་པ་གནང་པའི་ཐོག་རྒྱལ་སྤྱིའི་ཚོགས་པ་ཞིག་གི་བཟོ་བསྐྲུན་གནང་འདུག་ཅིང་། ཁོང་མོས་༧གོང་ས་སྐྱབས་མགོན་ཆེན་པོ་མཆོག་དང་ཚན་རིག་བར་གྱི་ཡིད་དུ་འོང་བའི་ལོ་རྒྱུས་འདི་ནི་དེ་སྔ་མཐོང་མྱོང་མེད་པའི་གློག་བརྙན་ཞིག་རེད་ཅེས་བརྗོད་འདུག ད་དུང་གློག་བརྙན་དེའི་ནང་འཛམ་གླིང་སྟེང་གི་སྙན་གྲགས་ཆེ་བའི་ཚན་རིག་པ་(Davit Bohm)་ལགས་དང་། Richard Davidson, Francisco Varela, Michael Meany, Eric Lander, Yuan T. དེ་བཞིན་(Paul Ekman)་སོགས་ཚན་རིག་པ་བཅུ་ལྷག་གི་ཁྱད་ཆོས་དང་འགྲེལ་བརྗོད་བཅས་གསལ་སྟོན་གནང་འདུག
ཝི་ནེ་སིར་གློག་བརྙན་དུས་སྟོན་སྐབས། ༧གོང་ས་སྐྱབས་མགོན་ཆེན་པོ་མཆོག་ལ་ཆེ་བསྟོད་ཆེད། དེ་སྔ་སྤྱི་ལོ་༡༩༧༦་ལོར་ནོ་བེལ་ཞི་བདེའི་གཟེངས་ཐོབ་མྱོང་མཁན་ལྕམ་(Betty Williams)་ལགས་ཆེད་ཕེབས་གནང་རྒྱུ་ཡིན་འདུག


text:
བོད་རང་སྐྱོང་ལྗོངས་ཀྱི་མགོ་འཁྲིད་ཆེ་དགྲ་ལྷས་འདས་ལོར་བོད་ལྗོངས་ནང་ཡུལ་སྐོར་བ་ས་ཡ་ ༣༣ ལྷག་ཙམ་བྱུང་བ་དང་འདི་ལོར་ཕྱི་མི་ཡུལ་སྐོར་བ་བརྒྱ་ཆ་ ༥༠ ཡར་འཕར་བའི་རེ་བ་བྱེད་ཀྱི་ཡོད་སྐོར་བསྒྲགས་འདུགཁ་སང་སྔ་དྲོར་བོད་ཀྱི་རྒྱལ་ས་ལྷ་སར། བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་ཚོགས་འདུ་ཐེངས་གཉིས་པ་ཟེར་བ་དེ་ཚོགས་མགོ་ཚུགས་སྟེ་ཉིན་ ༥ རིང་འཚོགས་བཞིན་ཡོད་པ་དང་། ཚོགས་འདུ་མགོ་འཛུགས་ཐོག་བོད་རང་སྐྱོང་ལྗོངས་ཀྱི་མགོ་འཁྲིད་ཆེ་དགྲ་ལྷ་ཡིས། ཕྱི་ལོ་ ༢༠༡༨ ལོར་བོད་རང་སྐྱོང་ལྗོངས་ནང་རྒྱུན་འཁྱོངས་དོན་འཁྱོལ་ཡོང་སྐོར་གྱི་དོན་ཚན་བདུན་སྒྲོགས་སྦྱང་བྱས་ཡོད་པ་དང་བསྟུན། འདས་ལོར་བོད་རང་སྐྱོང་ལྗོངས་ནང་ཡུལ་སྐོར་བ་བརྒྱ་ཆ་ ༣༡ ཙམ་ཡར་འཕར་ཏེ་མི་གྲངས་ས་ཡ་ ༣༣།༦༨ ཙམ་ཟིན་ཡོད་པ་དང་། ཕྱི་ལོ་ ༢༠༡༩ ལོར་ཕྱི་མི་ཡུལ་སྐོར་བ་བརྒྱ་ཆ་ ༥༠ ཡར་འཕར་བའི་རེ་བ་བྱེད་ཀྱི་ཡོད་པ་མ་ཟད། ཉེ་སྔོན་ནས་བཟུང་བོད་ནང་ཡུལ་སྐོར་མཐོང་མཆན་ཐོབ་པར་ཉིན་ ༡༥ ལས་སྒུག་མི་དགོས་པར་ལས་སླ་རུ་བཏང་ཡོད་སྐོར་བརྗོད་འདུག
འདི་གའི་གསར་འགོད་པས་བོད་ཀྱི་སྲིད་བྱུས་ཉམས་ཞིབ་ཁང་གི་བོད་ནང་ཡུལ་སྐོར་སྤྲོ་འཆམ་ཐད་ཉམས་ཞིབ་པ་རིག་འཛིན་རྡོ་རྗེ་ལགས་སུ། དོན་དངོས་ཐོག་བོད་ནང་ཡུལ་སྐོར་བ་ཅི་ཙམ་འབྱོར་གྱི་ཡོད་མེད་དྲིས་པར་ཁོང་གིས། རྒྱ་ནག་གཞུང་གིས་གྲངས་ཀ་ཞིག་བཤད་ཀྱི་ཡོད་པ་རེད་དེ། བོད་ནང་འབྱོར་མཁན་གྱི་གྲངས་ཀ་ཏག་ཏག་དེ་རག་ཐབས་མེད་པ་དང་། ཕྱི་ལོ་ ༢༠༠༨ ནས་བོད་ནང་ཕྱི་མི་འགྲོ་སྐྱོད་ལ་བཀག་སྡོམ་བྱས་ཡོད་སྟབས། ཕྱི་མི་ཡུལ་སྐོར་བ་དེ་ཙམ་མེད་པ་དང་། བོད་ནང་ཡུལ་སྐོར་བ་གྲངས་ས་ཡ་ ༣༣ ལྷག་ཡོང་གི་ཡོད་པར་ངོས་འཛིན་བྱས་རུང་། ཡུལ་སྐོར་བ་བོད་ནང་ཡོང་སྐབས་མང་ཤོས་གནམ་གྲུ་དང་མེ་འཁོར་ལ་བསྡད་ནས་ཡོང་གི་ཡོད་པས་རྒྱ་ནག་གཞུང་ལ་ཁེ་ཕན་དང་། བོད་ནང་བསླེབས་རྗེས་ཡུལ་སྐོར་དང་འབྲེལ་བའི་ཁེ་ལས་ཚོང་རིགས་ཆེ་ཁག་གཉེར་མཁན་རྒྱ་རིགས་ཡིན་པས། བོད་མིར་ཕན་ཐོགས་དེ་ཙམ་བྱུང་གི་མེད་པ། དེ་བཞིན་བོད་ནང་ཡུལ་སྐོར་བ་འགྲོ་སྐབས་ཡུལ་སྐོར་ལྟེ་གནས་སོ་སོར་ཐོ་འགོད་བྱེད་དགོས་པས། མི་གཅིག་ཡུལ་སྐོར་ལྟེ་གནས་ ༣ ལ་སོང་ན་ཡུལ་སྐོར་བ་ ༣ བོད་ནང་སྤྲོ་འཆམ་ལ་ཡོང་བར་ངོས་འཛིན་བྱེད་ཀྱི་ཡོད་སྐོར་སོགས་བརྗོད་བྱུང་།
ཡང་བོད་ལྗོངས་ཡུལ་སྐོར་འཕེལ་རྒྱས་ཁང་གི་ལས་མི་ཧོང་ཝའེ་ (Hong Wei) ཞེས་པ་ཞིག་གིས། ཕྱི་ལོ་ ༢༠༡༨ ལོར་རྒྱ་ནག་ཕུད་པའི་ཕྱི་རྒྱལ་ཁག་ནས་བོད་ནང་ཡུལ་སྐོར་བ་ཁྲི་ ༢༧ བསླེབས་ཡོད་པ་དང་། ད་ནས་བཟུང་ཕྱི་མི་ཡུལ་སྐོར་བ་ཚོས་མཐོང་མཆན་ཞུ་སྐབས། ཡིག་ཆ་རྣམས་ངེས་པར་ལྷ་སར་གཏོང་མི་དགོས་པར་པེ་ཅིན་དང་། རྒྱ་ནག་གི་གྲོང་ཁྱེར་ཞི་ཨན་ (Xi’an)། ཁྲིན་ཏུའུ་(Chengdu) བཅས་སུ་ཐོ་འགོད་བྱེད་ཆོག་པ་བཟོས་ཡོད་ལ། ཉེ་བའི་ལོ་དག་ནང་ཕྱི་མི་ཡུལ་སྐོར་བའི་གྲངས་འབོར་འཕར་གྱི་ཡོད་སྐོར་བརྗོད་འདུག
ཡང་འདི་གའི་གསར་འགོད་པས་རིག་འཛིན་རྡོ་རྗེ་ལགས་སུ། རྒྱ་ནག་གཞུང་གིས་བོད་ནང་མཐོང་མཆན་ཞུ་སླ་རུ་བཏང་ཡོད་སྐོར་བསྒྲགས་པ་དེ་ཨ་རིས་བོད་ནང་འགྲོ་འོང་འདྲ་མཉམ་དགོས་པའི་ཁྲིམས་གཞི་གཏན་འབེབ་གནང་བ་དེར་ཁ་འགོག་ཐབས་ཙམ་ཡིན་མིན་དྲིས་པར་ཁོང་གིས། ཨ་རིའི་ཁྲིམས་གཞི་གསར་པ་དེ་གཏན་འབེབ་མ་གནང་སྔོན་ནས་བོད་ནང་འགྲོ་སྐྱོད་དང་མཐོང་མཆན་རག་པར་ལས་སླ་རུ་བཏང་པའི་གནས་ཚུལ་སྒྲོག་གི་ཡོད་པ་རེད། དཔེར་ན་དགུན་ཁར་ཡུལ་སྐོར་བ་ཡོང་ཆེད་ཅ་དངོས་ཀྱི་རིན་གོང་ཕབས་ནས་འཚོང་གི་ཡོད་པའི་ཁྱབ་བསྒྲགས་སོགས་གཏོང་གི་ཡོད་པ་རེད། ཆབ་སྲིད་ཀྱི་ངོས་ནས་བཤད་ན། རྒྱལ་སྤྱིའི་སྡིངས་ཆའི་ཐོག་བོད་ནང་ཕྱི་མི་འགྲོ་སྐྱོད་ཆོག་གི་ཡོད་པའི་རྣམ་པ་ཙམ་སྟོན་ཆེད་རེད། དོན་དངོས་བོད་ནང་ཕྱི་མི་ག་ཚོད་འགྲོ་ཐུབ་ཀྱི་ཡོད་མེད་ཚོད་དཔག་བྱེད་ཁག་པོ་རེད། ཅེས་བརྗོད་བྱུང་།
རྒྱ་ནག་གཞུང་གིས་རྒྱུན་ལྡན་དུ་སྤྲོད་བཞིན་པའི་ཡུལ་སྐོར་མཐོང་མཆན་དེའི་ཐོག་ནས་ཕྱི་མི་ཡུལ་སྐོར་བ་རྣམས་བོད་ནང་འགྲོ་ཐུབ་ཀྱི་མེད་པས་དམིགས་བསལ་གྱི་མཐོང་མཆན་ཞུ་དགོས་ཀྱི་ཡོད་པ་དང་། བོད་ནི་ས་མཐོ་ཞིང་གནམ་གཤིས་གྲང་བ། རིག་གཞུང་གོམས་སྲོལ་གྱིས་ཕྱུག་ཅིང་ཁོར་ཡུག་གཙང་བ་སོགས་དམིགས་བསལ་ཅན་གྱི་ས་ཆ་ཞིག་ཆགས་ཡོད་སྟབས། བོད་མཐོ་སྒང་གི་སྣོད་བཅུད་གཉིས་ལ་སྲུང་སྐྱོབ་ཆེད་ཡུལ་སྐོར་བའི་གྲངས་འབོར་ལ་སྟངས་འཛིན་བྱེད་ཀྱི་ཡོད་སྐོར་སོགས་བརྗོད་དེ། བོད་ནང་ཕྱི་རྒྱལ་གྱི་གནད་ཡོད་མི་སྣ་དང་གསར་འགོད་པ་སོགས་འགྲོ་བར་བཀག་སྡོམ་ཤུགས་ཆེན་བྱེད་བཞིན་ཡོད་པའི་རྐྱེན་གྱིས། ཉེ་སྔོན་ཨ་རིའི་གཞུང་ནས་བོད་ནང་འགྲོ་འོང་འདྲ་མཉམ་དགོས་པའི་ཁྲིམས་གཞི་གསར་པ་གཏན་འབེབ་གནང་དགོས་བྱུང་ཡོད་པ་རེད།
ཀྲུང་གོའི་བོད་སྐད་རླུང་འཕྲིན་དྲ་བ་ནང་། འདི་ལོ་ནི་བོད་ལ་དམངས་གཙོའི་བཅོས་སྒྱུར་ཟེར་བ་བྱས་ནས་ལོ་ ༦༠ འཁོར་ཡོད་སྐོར་དང་། བོད་ལྗོངས་ཀྱིས་ཕྱོགས་ཡོངས་ནས་དབུལ་པོ་དབུལ་ནག་མེད་པ་བཟོ་རྒྱུའི་ཐག་གཅོད་རང་བཞིན་གྱི་ལས་དོན་ལེགས་འགྲུབ་བྱེད་པའི་ལོ་ཞིག་བཅས་ཡིན་པས། ཚོགས་ཞུགས་འཐུས་མི་ཚོས་ཏང་དང་མི་མང་ལ་ཚད་མཐོའི་འགན་འཁུར་བའི་སྙིང་སྟོབས་ཀྱི་ཐོག་ནས་ཁྲིམས་ལྟར་ལས་འགན་སྒྲུབ་པ་དང་། དམངས་གཙོ་དར་སྤེལ་གང་ལེགས་གཏོང་དགོས་སྐོར་སོགས་བསྒྲགས་འདུག
གསར་འགོད་པ། ཀླུ་མགོན་ཐར།


text:
- ༡ ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་དང་ལག་བསྟར་གཏིང་ཟབ་བྱེད་དགོས། ༢ སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྲོག་ཤིང་གནས་བབ་ལ་སྲུང་སྐྱོང་མཐའ་གཅིག་ཏུ་བྱེད་པ་དང་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་དགོས། ༣ བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་སྐོར་དུ་མཐུན་སྒྲིལ་དམ་ཟབ་བྱས་ཏེ། བོད་ལྗོངས་གོང་འཕེལ་མྱུར་པོ་དང་ཡུན་རིང་བདེ་འཁོད་ཡོང་བར་སྐུལ་འདེད་ཤུགས་ཆེན་གཏོང་དགོས། ༤ མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས། ༥ བླ་མེད་རྩ་ཆེའི་རྒྱལ་ཁོངས་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན་བྱེད་དགོས། ༦ མཐུན་སྒྲིལ་དང་བརྟན་ལྷིང་ནི་བདེ་སྐྱིད་ཡིན་པ་དང་། ཁ་ཕྲལ་དང་ཟིང་སློང་ནི་ཆག་སྒོ་ཡིན། ༧ ཏང་གི་བཀའ་དྲིན་ལ་སྣང་ཆེན་གྱིས་སྲོག་ཤིང་ལ་དགའ་ཞེན། མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན། ལེགས་སྐྱེས་འབུལ་རྒྱུར་སྣང་ཆེན་གྱིས་ཁྱིམ་གཞིས་ལ་དགའ་ཞེན། ཤེས་དཔལ་ལ་སྣང་ཆེན་གྱིས་འཚོ་བར་དགའ་ཞེན་བཅས་བྱེད་དགོས། ༨ དབུལ་སྒྲོལ་དགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་ནས། འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པ་བླངས་དགོས། ༩ སྟོབས་འབྱོར་དང་། དམངས་གཙོ། ཤེས་དཔལ། ཞི་མཐུན། རང་དབང་། འདྲ་མཉམ། དྲང་གཞག ཁྲིམས་སྐྱོང་། རྒྱལ་གཅེས། ལས་བརྩོན། ཡིད་རྟོན། མཛའ་མཐུན། ༡༠ ཀྲུང་གོ་གུང་ཁྲན་ཏང་མེད་ན་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་མེད། ༡༡ ཀྲུང་ཧྭ་མི་རིགས་ཁྱིམ་ཚང་གཅིག ཀྲུང་གོའི་ཕུགས་འདུན་མཉམ་དུ་གཏོད། ༡༢ མེས་རྒྱལ་གོང་བུ་གཅིག་གྱུར་ལ་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་དགོས། ༡༣ ཁྲིམས་བཞིན་བོད་སྐྱོང་དང་། དམངས་ཕྱུག་བོད་དར། ཡུན་རིང་བོད་སྐྲུན། མི་སེམས་གཅིག་སྒྲིལ། རྨང་གཞི་བརྟན་གཏོང་བཅས་བྱེད་དགོས། ༡༤ རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་ལྗོངས་བརྟན་ལྷིང་ཡོང་བ་བྱེད་དགོས། ༡༥ འདུ་ཤེས་བཞི་ཟབ་གཏོང་དང་། གདེང་ཚོད་བཞི་བརྟན་གཏོང་། སྲུང་སྐྱོབ་གཉིས་ཐུབ་པ་བཅས་བྱེད་དགོས།
- དེ་རིང་ནི་སྤྱི་ལོ་༢༠༡༩ལོའི་ཟླ་༡༠ཚེས་༢༡དང་། བོད་ཟླ་༨པའི་ཚེས་༢༣། ཧོར་ཟླ་༩པའི་ཚེས༢༣། རེས་གཟའ་ཟླ་བ། འབྱུང་འཕྲོད་ཆུ་གཉིས། ལྷ་སར་གནམ་དྭངས་པ་ནས་སྤྲིན་པ་མང་། དྲོད་ཚད་༣°~༡༦°བར་ཡིན། ལྷོ་ཁར་སྤྲིན་པ་མང་། དྲོད་ཚད་༢°~༡༤°བར་ཡིན། གཞིས་ཀ་རྩེར་སྤྲིན་པ་མང་། དྲོད་ཚད་ཀླད་གོར་འོག་གི་༣°~༡༥°བར་ཡིན། ཉིང་ཁྲིར་ཐོལ་ཆར་དབབ་པ་ནས་ཆར་ཆུང་དབབ། དྲོད་ཚད་༧°~༡༤°བར་ཡིན། ཆབ་མདོར་ཆར་ཆུང་དབབ། དྲོད་ཚད་༤°~༡༣°བར་ཡིན། ནག་ཆུར་སྤྲིན་པ་མང་། དྲོད་ཚད་ཀླད་གོར་འོག་གི་༣°~༨°བར་ཡིན། མངའ་རིས་ལ་སྤྲིན་པ་མང་བ་ནས་གནམ་དྭངས། དྲོད་ཚད་ཀླད་གོར་འོག་གི་༩°~༥°བར་ཡ
- འཛམ་གླིང་དམག་མིའི་ལུས་རྩལ་འགྲན་ཚོགས་སྐབས་བདུན་པ་ཝུའུ་ཧན
- ཞིང་ནང་དུ་སྒྲོག་འགྲེལ་ལ་བྲེལ།
- གངས་ལྗོངས་ས་མཐོར་མཉམ་འཛོམས་ཀྱིས། སྤོ་ལོར་བརྟེན་ནས་མཛའ་ག
- པཎ་ཆེན་རིན་པོ་ཆེས་ཏང་ཀྲུང་དབྱང་ལ་ཞལ་ཐང་ཕུལ་བ།
- ཆེ་དགྲ་ལྷས་བོད་ཀྱི་ཐོན་ལས་འཕེལ་རྒྱས་ཀྱི་གནས་ཚུལ་ལ་བརྟག་
- ལྗོངས་ཏང་ཨུད་ཀྱིས་རྒྱུན་ཨུའི་ཚོགས་འདུ་འཚོགས་པ།
- ཡར་ཀླུར་གཞུང་དུ་སྟོན་རྨོས་ལས་ལ་བྲེལ།
- རྒྱལ་ཡོངས་གཞོན་ནུའི་ལུས་རྩལ་འགྲན་ཚོགས་སྐབས་གཉིས་པའི་ཐོག་བོད་ཀྱི་འ
- ཝུའུ་དབྱིང་ཅེ་དང་ཆེ་དགྲ་ལྷ་རྣམ་གཉིས་ཀྱིས་སྤྱི་ལོ༢༠༡༨ལོའི་སྤྱི་ལོའ
- རང་ལྗོངས་ཀྱིས་ད་ལོའི་དགུན་ཁ་དང་དུས་སང་དཔྱིད་ཀའི་མེ་སྐྱོན་སྔོན་འགོ
- བོད་དུ“འཛུམ་མདངས་བྱ་སྤྱོད”སླར་ཡང་སྤེལ་ནས་མཆུ་རྐན་གཉིས་ཤོའི་བྱིས་པ
- བོད་མེ་མོ་བྱ་ལོའི་གནམ་ལོ་གསར་ཚེས་ཀྱི་གུང་སེང་བཀོད་སྒྲིག་གི་བརྡ་ཐོ


text:
གཡོ་སྒྱུ་ཁྲམ་གསུམ་གྱི་བདག་པོ་རྒྱ་ནག་དམར་གཞུང༌།
ཤམ་བྷ་ལའི་ཕོ་ཉ། ཕྱི་ལོ་༢༠༡༠ཟླ་༣ཚེས་༡༥ཉིན། དགུ་པ། གཡོ་སྒྱུ་ཁྲམ་གསུམ་གྱི་བདག་པོ་རྒྱ་ནག་དམར་གཞུང༌། དཔྱད་གཏམ་པས་རྩོམ་འཆལ་དེ་དག་ནང་གནའ་བོའི་བོད་ཀྱི་སྤྱི་ཚོགས་ལམ་ལུགས་ནི་བཀས་བཀོད་རྒྱུན་འཛིན་ཞིང་བྲན་ལམ་ལུགས་སྡུག་རྩུབ་ཅན་ཞིག་ཡིན་པའི་སྒྲུབ་བྱེད་དུ། ཆབ་སྲིད་ཐད་གཉའ་གནོན་དང༌། བསམ་པའི་ཐད་བྲན་བཀོལ། དཔལ་འབྱོར་ཐད་བཤུ་གཞོག་གཏོང་གི་ཡོད་ཚུལ་བརྗོད་འདུག དེ་ལྟར་ན་གཟུར་གནས་རྣམ་དཔྱོད་ཅན་སུ་འདྲ་ཞིག་ཡིན་ནའང་དོན་དམ་དུ་དུས་རབས་ཉེར་གཅིག་པའི་ནང་དུའང་བཀས་བཀོད་རྒྱུན་འཛིན་ཞིང་བྲན་ལམ་ལུགས་ཅན་གྱི་རྒྱལ་ཁབ་ཅིག་ལྷག་ཡོད་པ་རང་ཤུགས་སུ་ཚོར་སྲིད་པ་ཡིན། དེ་ནི་ད་ལྟའི་དབང་ཆ་གཅིག་སྡུད་རིང་ལུགས་པ་རྒྱ་ནག་དམར་པོའི་རྒྱལ་ཁབ་དེ་མ་ཡིན་ནམ། དོན་དམ་དུ་རྒྱ་ནག་ནི་བཀས་བཀོད་རྒྱུན་འཛིན་ལམ་ལུགས་ཀྱི་གོ་དོན་ཚང་བའི་རྒྱལ་ཁབ་ཅིག་ཡིན།
༡ ཆབ་སྲིད་ཐད་གཉའ་གནོན། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཆེན་མོའི་ནང༌། བྱབྱརྒྱ་ནག་ནི་མི་དམངས་འཐུས་མི་ཚོགས་ཆེན་གྱི་ལམ་ལུགས་ཡིན་བྱབྱཞེས་བཀོད་ཡོད། དེའི་གོ་དོན་ནི་མི་དམངས་ཀྱི་འོས་ཤོག་འཕེན་པའི་ལམ་ལས་མི་དམངས་འཐུས་ཚོགས་གྲུབ་པ་དང༌། མི་དམངས་འཐུས་ཚོགས་ཀྱིས་རྒྱལ་ཁབ་ཀྱི་རྩ་ཁྲིམས་བཟོ་བ་དང༌། རྩ་ཁྲིམས་དེས་རྒྱལ་ཁབ་ཀྱི་འཛིན་སྐྱོང་ལ་སྟངས་འཛིན་བྱེད་ཐུབ་ཀྱི་ཡོད་ཚུལ་བརྗོད་ཡོད་མོད། དོན་དམ་དུ་དབུས་དམར་ཤོག་ཚོགས་པའི་ཏང་གི་དྲུང་ཆེ་རྣམས་རྩ་ཁྲིམས་ཀྱི་སྟེང་དུ་བཞུགས་ཡོད་པས་ཏང་གི་དྲུང་ཆེས་རྩ་ཁྲིམས་ལ་ལས་སླ་པོའི་ཐོག་ནས་ཁ་ལོ་བསྒྱུར་གྱི་ཡོད། དཔེ་མཚོན་ཙམ་ཞུས་ན་རྒྱ་ནག་རྒྱལ་ཁབ་ཀྱི་དབང་ཚད་མཐོ་ཤོས་མི་དམངས་འཐུས་མི་ཚོགས་ཆེན་ནས་འདེམས་བསྐོ་བྱས་པའི་རྒྱལ་ཁབ་ཀྱི་ཀྲུའུ་ཞི་ལ་དབང་ཆ་གང་ཡང་མེད་ཅིང༌། དབུས་དམར་ཤོག་ཚོགས་པའི་སྤྱི་ཁྱབ་ཧྲུའུ་ཅི་དང༌། དབུས་དམག་དོན་ཁང་གི་ཀྲུའུ་ཞིའི་གོ་གནས་ཐོབ་རྗེས་སུ་གཞི་ནས་དབང་ཆ་ཐོབ་ཀྱི་ཡོད། དོན་གནད་འདིས་གང་ཞིག་མཚོན་གྱི་ཡོད་ཅེ་ན། རྒྱ་ཁབ་ཀྱི་རྩ་ཁྲིམས་དང་མི་དམངས་འཐུས་ཚོགས་ལ་དབང་ཆ་གང་ཡང་མེད་པར་རྒྱལ་ཁབ་ཀྱི་དབང་ཚད་ཡོངས་རྫོགས་རྒྱ་ནག་དམར་ཤོག་ཚོགས་པ་གཅིག་ཁོ་ནར་ཡོད་པ་གསལ་སྟོན་བྱེད་ཀྱི་ཡོད། མཚོན་བྱེད་འདིས་དབུས་ནས་ས་གནས་བར་གང་སར་ཁྱབ་ཡོད་པས། རྒྱ་ནག་རྒྱལ་ཁབ་འདི་ཉིད་བསམ་བློ་གཅིག་དང་ལྟ་བ་གཅིག་ཁོ་ན་སྟེ། ཏང་གི་ཧྲུའུ་ཅིའི་གོ་ས་ནས་ཁ་ལོ་བསྒྱུར་བཞིན་ཡོད་པས་དེ་ནི་ཁྱིམ་རྒྱུད་གཅིག་གིས་རྒྱལ་ཁབ་དབང་བསྒྱུར་བྱས་པ་ལས་ཉེན་ཁ་ཆེ་བ་ཡོད། ཏང་གི་ཧྲུའུ་ཅིས་རྩ་ཁྲིམས་ལ་དབང་བསྒྱུར་བྱས་ཏེ་གཞི་རིམ་མི་དམངས་ཀྱི་གཞི་རྩའི་འགྲོ་བ་མིའི་ཐོབ་ཐང་ལ་ཁ་ལོ་བསྒྱུར་བར་བརྟེན་དོན་དམ་དུ་གཞི་རིམ་མི་དམངས་རྣམས་ནི་ཏང་གི་སྤྱི་ཁྱབ་ཧྲུའུ་ཅིའི་བྲན་གཡོག་རང་ཡིན་པས་ཆབ་སྲིད་ཐད་ནས་གཉའ་གནོན་རང་ཡིན།
རྒྱ་ནག་ལ་ཆེས་སྤྱིར་བཏང་གི་འདེམས་བསྐོའི་དབང་ཆ་ཡང་མེད་པས་མིའི་ཆབ་སྲིད་ཀྱི་དབང་ཆའི་སྟེང་ནས་བཤད་ན། མིའི་འདེམས་བསྐོའི་དབང་ཆ་འཕྲོག་མི་ཆོག་སྟེ། གལ་སྲིད་མི་ཞིག་གི་འཚོ་བའི་ཁྲོད་ཀྱི་ཆེས་སྤྱིར་བཏང་གི་དབང་ཆ་ཤོར་ཟིན་ན། དོན་དམ་པའི་ཆབ་སྲིད་ཀྱི་བྲན་གཡོག་ཡིན་པ་ལས་རྩ་བ་ནས་དེང་རབས་ཀྱི་མི་མིན། རྒྱ་ནག་གིས་མིའི་འདེམས་བསྐོའི་དབང་ཆ་འཕྲོག་ཅིང༌། མིའི་འཚོ་གནས་ཀྱི་དབང་ཆ་རྩིས་མེད་དུ་བཏང་བ་དང༌། རྒྱ་ནག་གུང་ཁྲན་ཏང་བཙུགས་ཏེ་ལོ་ངོ་ལྔ་བཅུའི་རིང་ནུབ་ཕྱོགས་ཀྱིས་མཁས་པ་མང་པོས་ཞིབ་འཇུག་བྱས་པ་ལྟར་ན། མི་ལ་གནོད་འཚེ་སྐྱེལ་བ་དང༌། དམར་གསོད་བཏང་བ། ལྟོགས་ཤི་ཐེབས་པ་སོགས་རྒྱ་ནག་གི་མི་གྲངས་སྟོང་ཕྲག་བརྒྱད་བརྒྱ་ལྷག་ཡོད་ལ། སྤྱིར་བཏང་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཅེས་པའི་ཡིག་འབྲུ་བརྒྱད་པོ་འདི་མིང་དོན་མི་མཚུངས་པའི་རྫུན་གཏམ་ཁོ་ན་ཡིན། ཀྲུང་ཧཱ་མི་དམངས་ཚབ་མཚོན་བྱེད་མི་ཐུབ་པ་དང༌། བདེན་པའི་སྤྱི་མཐུན་མེད་པ་དང༌། རྒྱལ་ཁབ་ཅེས་གསལ་ཡོད་པས་མཐར་གཏུགས་ན་ཁྲམ་པའི་སྲིད་དབང་ཞིག་ཡིན།
༢ བསམ་པའི་ཐད་བྲན་གཡོག རྒྱ་ནག་དམར་ཤོག་ཚོགས་པས་བསྐྱངས་པའི་རྒྱལ་ཁབ་ཀྱི་ལས་རིགས་རིམ་པའི་ནང་གཞི་རིམ་ནས་མཐོ་རིམ་བར་གྱི་མི་སྣ་ཡོངས་རྫོགས་དང༌། ཚོགས་པ་ཡོངས་རྫོགས་བསམ་བློ་གཅིག་དང་ཀུན་སྤྱོད་གཅིག་ཁོ་ན་དགོས་ཤིང༌། ཀུན་སྤྱོད་དང་ལྟ་བ་ནི་རྒྱ་ནག་དམར་ཤོག་ཚོགས་པའི་ཆབ་སྲིད་ཀྱི་ལྟ་སྤྱོད་ཁོ་ན་འཛིན་དགོས་པ་མ་ཚད་གལ་ཏེ་དམར་པོའི་བསམ་བློའི་རྒྱ་ལས་འགལ་ན་མི་དེ་དང་ཚོགས་པ་དེ་རྒྱལ་ཁབ་སྐྱོང་བའི་ལས་རིགས་ནང་བཞུགས་མ་ཐུབ་པ་ཙམ་དུ་མ་ཟད་མི་དེ་རིགས་རང་རྒྱལ་གྱི་ས་ཁོངས་སུ་སྡོད་མ་ཐུབ་པའམ་ཡང་ན་ཁྲིམས་འགལ་གྱི་ངོ་བོའི་ཐོག་ནས་བཙོན་ཁང་དུ་སྡོད་དགོས་པ་ཡང་ཡོང་གི་ཡོད། དེ་ཡང་ཕྱི་ལོ་ ༡༩༦༨ ལོར་རྡོ་སྦིས་དགེ་བཤེས་ཀྱིས་བཙོན་ཁང་དུ། ངས་སྔོན་མ་རྒྱ་དམར་མི་རེད་བསམ་ནས་ཁ་བརྡ་བྱས་པ་ཡིན། ད་ལྟ་བལྟས་ན་མི་མ་རེད་ཅེས་དངོས་མྱོང་གི་སྡོམ་ཚིག་འཇོག་མྱོང་ཡོད་པ་དེ་དོན་ལ་གནས་ཡོད།
མདོར་ན་ཏང་གི་ཧྲུའུ་ཅིའི་འགོ་ཁྲིད་འགོ་ཏང་དམངས་ཙམ་མ་ཟད་རྒྱལ་ཁབ་ཀྱི་ཆབ་འབངས་ཡོངས་རྫོགས་བློ་སེམས་གཅིག་སྟེ། ཏང་ཤོག་གི་བསམ་བློ་དང་མཐུན་དགོས་པ་དང༌། འདོད་པ་དང་མཐུན་དགོས་པའི་བཙན་བཀའ་གཏོང་གི་ཡོད་པས་གཞི་རིམ་མི་དམངས་ལ་རང་རང་གི་རྣམ་དཔྱོད་ཀྱི་རྩལ་ལ་བརྟེན་པའི་ཕུན་སུམ་ཚོགས་པའི་བསམ་བློའི་རང་དབང་གི་ཐོབ་ཐང་ཡང་ཡོངས་སུ་སྤྱོད་ཐུབ་ཀྱི་མེད་པས་མི་དམངས་ཀྱི་བསམ་བློ་རྒྱལ་མཚམས་བརྒལ་ནས་འགྲོ་མི་ཆོག་པར་དམར་ཤོག་གི་བསམ་པའི་བྲན་དུ་བཀོལ་བཞིན་ཡོད་པས་བསམ་པའི་ཐད་བྲན་བཀོལ་ངོ་མ་དེ་ཡིན།
༣ དཔལ་འབྱོར་ཐད་བཤུ་གཞོག རྒྱ་ནག་དམར་པོའི་སྲིད་གཞུང་གིས་ད་བར་སྤྱི་ཚོགས་རིང་ལུགས་ཀྱི་དཔལ་འབྱོར་རིག་པའི་གཞུང་ལུགས་ལག་བསྟར་བྱེད་ཁུལ་ཡིན་ནའང་དོན་ལ་སྤྱི་ཚོགས་རིང་ལུགས་ཀྱི་དཔལ་འབྱོར་ལམ་ལུགས་ལག་བསྟར་བྱས་མིན་ང་ཚོས་ཕྱིར་བལྟ་བྱས་ན། སློབ་དཔོན་ཆེན་པོ་ཀྲའོ་ཏེ་ཧྲིན་གྱིས་རྒྱ་ནག་གི་དཔལ་འབྱོར་འཕེལ་རིམ་དུས་ཚིགས་བཞིར་དབྱེ་ཡོད་པའི་དུས་ཚིགས་རིམ་པའི་ནང་དང༌། དེ་བཞིན་དེང་སྐབས་ཅན་བཞིའི་དཔལ་འབྱོར་འཛུགས་བསྐྲུན་ལམ་ལུགས་ལག་བསྟར་བྱས་པ་ནས་ནུབ་བསྐྱོད་ཐོན་འབྱེད་ཆེན་མོའི་བར་དཔལ་འབྱོར་ཐད་དབུལ་ཕྱུག་གི་ཁྱད་པར་ཤིན་ཏུ་ཆེ་ཞིང་ཕྱུག་བདག་ནི་མི་སེར་ཚོ་མ་ཡིན་པར་རྒྱ་ནག་གུང་བྲན་ཏང་གི་ཆེས་མཐོའི་དཔོན་རིགས་རྣམས་ཡིན་ཞིང༌། ཁོ་ཚོ་ད་ཆ་མ་རྩ་ཅན་དུ་གྱུར་ནས་སྤྱི་ཚོགས་རིང་ལུགས་ཀྱི་དཔལ་འབྱོར་ལམ་ལུགས་དྲན་ཡུལ་ན་ལྷག་མེད་དུ་གྱུར་ཡོད་པས་ཁོ་ཚོ་ནི་དཔལ་འབྱོར་རིང་ལུགས་ཀྱི་ཕྱི་པགས་གྱོན་པའི་མ་རྩ་རིང་ལུགས་པ་ཤ་སྟག་ཡིན། རྒྱལ་ཁབ་དང་མི་དམངས་ཀྱི་རྒྱུ་དངོས་ཡོངས་རྫོགས་གུང་བྲན་ཏང་གི་མཐོ་རིམ་དཔོན་རིགས་ཉུང་ཤས་ཀྱི་བང་མཛོད་དུ་བཅུག་ནས་གཞི་རིམ་མི་དམངས་ནང་ཉིན་རེའི་ཟ་བཏུང་གི་འཚོ་བ་མ་རག་པར་དཀྲེས་ལྟོགས་ཀྱིས་ཤི་བ་གྲངས་མེད་བྱུང་དང་འབྱུང་བཞིན་ཡོད་ན་དོན་དུ་དཔལ་འབྱོར་ཐད་བཤུ་གཞོག་རང་ཡིན་པས། ཆབ་སྲིད་ཐད་གཉའ་གནོན་དང༌། བསམ་པའི་ཐད་བྲན་བཀོལ། དཔལ་འབྱོར་ཐད་བཤུ་གཞོག་བཅས་ཀྱི་སྡིག་ཉེས་ཆེན་པོ་གསུམ་པོ་རྒྱ་ནག་དམར་གཞུང་རང་ཉིད་ཀྱི་མགོ་ཐོག་ཏུ་མི་འདོད་དུ་ལྷུང་ཡོད་པས་འདི་ནི་རང་མགོ་ཆུ་འདྲེན་བྱས་པ་ཞིག་ཡིན།
མདོར་ན་འཛམ་གླིང་ཐོག་རྒྱ་གཞུང་ནི་གདུག་རྩུབ་ཅན་ཞིག་དང༌། འཁྲམ་པ་གཡོ་སྒྱུ་ཅན་ཞིག མི་གསོད་ལག་དམར་བ་སོགས་ཚབས་ཆེན་གྱི་ཉེས་ཅན་པ་ཞིག་ཏུ་ངོས་འཛིན་བྱེད་བཞིན་ཡོད་ཀྱང༌། རང་གིས་རང་བཀྱག སྐྱག་པས་རྐུབ་བཀྱག་སྟེ་རྒྱ་གཞུང་རང་ཉིད་ནས་རང་ཉིད་ནི་འཛམ་གླིང་ཐོག་གི་ཆེས་མཛེས་སྡུག་ལྡན་ལ་དཀར་གཙང་གི་གཞུང་ཞིག་ཏུ་རློམ་བཞིན་ཡོད་པ་ནི། རང་གིས་རང་ལ་བྱིན་གྱིས་རློབས། རྐང་པས་མགོ་ལ་བྱིན་གྱིས་རློབས། ཞེས་པའི་ངང་ཚུལ་ལས་མ་འདས་སོ།།
ཡང་དཔྱད་གཏམ་པས། ྋགོང་ས་མཆོག་ལ་གཞི་མེད་ཀྱི་སྐྱོན་འཛུགས་འདི་ལྟར་བྱས་ཡོད། བྱབྱདད་ལྡན་མང་ཚོགས་གཞན་ལ་རྡུང་རྡེག་གཏོང་བ་སོགས་བྱས་ཏེ་རྫུན་གཏམ་གང་ཡང་ཤོད་པ་དང༌། སྡུག་རིགས་ངན་ཚད་བྱེད་པ། ཁྲིམས་མེད་ལུང་མེད་བྱེད་པ་བཅས་ཀྱི་གོ་འཕང་ཞིག་ཐོབ་ཡོད།བྱབྱ ཅེས་རྩམ་པ་རང་གིས་རྐུས་ཀྱང་རྩམ་ཁུག་གཞན་ལ་གཡོག་སྟེ་བཟང་སྤྱོད་ལ་ཉེས་འཛུགས་བྱས་པ་ནི། མ་དག་སྐྱེ་བོའི་སྣང་ཚུལ་ལ།།
ཤཱཀྱ་ཐུབ་པའང་སྐྱོན་ཅན་ཉིད། །ཅེས་པ་ལྟར་ལས་མ་འདས།
ལྷག་པར་རྒྱ་གཞུང་གིས་རང་སྐྱོན་ཁས་ལེན་མི་བྱེད་པའི་ཁར་རང་སྐྱོན་གཞན་ལ་གཡོགས་པ་དང༌། བྱ་བ་ཆེ་ཆུང་ལ་མ་བལྟོས་པར་སྐྱག་རྫུན་ཤོད་པ། ལོ་རྒྱུས་ལ་འཁྱོག་བཤད་དང༌། དོན་དངོས་ལ་རྫུན་གཏམ་ཤོད་པ༑ རྒྱ་གཞུང་རང་ཉིད་དང་ལྟ་ཚུལ་མི་མཐུན་པའི་སྟེང་བཙན་གནོན་གདུག་རྩུབ་དང༌། མང་ཚོགས་གཞན་ལ་རྡུང་རྡེག་གཏོང་བ་སོགས་བྱས་པ་མ་ཟད། བྱ་ངན་དེ་དག་གི་ཐོག་ཏུ་རྫུན་གཏམ་གང་ཡང་ཤོད་པ་དང༌། སྡུག་རིགས་ངན་ཚད་བྱེད་པ། ཁྲིམས་མེད་ལུང་མེད་བྱེད་པ་བཅས་ལ་བྱང་ཆུབ་པའི་གོ་འཕང་ཞིག་རྒྱ་གཞུང་རང་ཉིད་ལ་ཐོབ་ཡོད་པ་མ་ཟད། དོན་མེད་སྐྱོན་འཛུགས་ཀྱི་རང་གཤིས་རྗེན་པར་བསྟན་པ་དེས་རང་མགོ་ཆུ་འདྲེན་གྱི་དཔེ་རུ་གྱུར་ཡོད།
དེ་ཡང་ཐོག་མར་ཕྱི་ལོ་ ༡༩༥༩ ལོ་ནས་བཟུང་བོད་ས་ཡོངས་རྫོགས་དྲག་པོས་བཙན་བཟུང་བྱེད་སྐབས་ཉེས་མེད་བོད་འབངས་འབུམ་བཅུ་གཉིས་ལྷག་དམར་གསོད་བཏང་བ་དང༌། རྒྱའི་དཔོན་རིགས་རྣམས་ལ་ལོག་པའི་བློ་གྲོས་ཤར་ཏེ་རིག་གནས་གསར་བརྗེ་ཟེར་བའི་ལས་འགུལ་སྐབས་མི་གྲངས་ ༤༢༠༠༠༠༠ ལྷག་ཙམ་བཀག་ཉར་དང་བཅས་ཚ་འདྲི་བྱས་པ་དང༌། མི་གྲངས་ ༡༧༢༨༠༠༠ ལྷག་ཙམ་རྐྱེན་འདས་སུ་བཏང་བ། མི་གྲངས་ ༡༣༥༠༠༠༠ ལྷག་ཙམ་ཞིག་ལ་གསར་བརྗེར་ངོ་རྒོལ་གྱི་ཉེས་མིང་འོག་སྲོག་ཐོག་གི་ཉེས་ཆད་བཏང་བ། མི་གྲངས་ ༢༣༧༠༠༠ ལྷག་ཙམ་དྲག་པོའི་འཐབ་རྩོད་དང་རྡུང་བརྡེག་གི་ཁྲོད་ནས་དབང་པོ་སྐྱོན་ཅན་བཟོས་པ། ཁྱིམ་དུད་གྲངས་ ༧༡༢༠༠ ལྷག་ཙམ་རྩ་མེད་ཤུལ་མེད་དུ་བཏང་ཡོད།
ལོ་རབས་བརྒྱད་ཅུ་པའི་ནང་རྒྱ་ནག་གི་དམངས་གཙོ་དོན་གཉེར་བའི་དྲུག་བཞིའི་དོན་རྐྱེན་གྱི་ཁྲོད་ན་གཞོན་ཤེས་ཡོན་ཅན་མི་གྲངས་ ༥༠༠ ལྷག་ཙམ་དམར་གསོད་དང༌། མི་གྲངས་ ༡༢༠༠ ལྷག་ཙམ་ལ་རྨས་སྐྱོན་བཏང་བ། ལོ་རབས་དགུ་པའི་བཅུ་པའི་ནང་ཆོས་སྐོར་སྒོམ་སྒྲུབ་ཀྱི་ཐོག་ཏུ་དྲག་གནོན་ཚད་ལས་འདས་པ་བྱས་ཏེ་མི་གྲངས་ ༧༠༠ ལྷག་ཙམ་བཙོན་འཇུག་དང༌། ཕྱི་ལོ་ ༢༠༠༨ ལོར་བོད་ཆོལ་ཁ་གསུམ་ཁྱོན་ཡོངས་སུ་ཞི་བའི་གྱེན་ལངས་ཀྱི་ལས་འགུལ་ཁྲོད་བོད་མི་ཉུང་མཐར་ ༢༢༣ དམར་གསོད་དང༌། མི་གྲངས་ ༢༨༦ ལྷག་ལ་ཁྲིམས་གཅོད། མི་གྲངས་ ༡༢༩༤ ལྷག་ལ་རྨས་སྐྱོན་ཕོག་པ། མི་གྲངས་ ༦༧༠༥ ལྷག་ཙམ་འཛིན་བཟུང་བཙོན་འཇུག་གིས་རྡུང་བརྡེག་མནར་གཅོད་མི་སྤྱོད་ལས་འདས་པ་བཏང་ཡོད། དེས་ན་མང་ཚོགས་གཞན་ལ་རྡུང་རྡེག་གཏོང་བ་སོགས་བྱས་ཏེ་རྫུན་གཏམ་གང་ཡང་ཤོད་པ་དང༌། སྡུག་རིགས་ངན་ཚད་བྱེད་པ། ཁྲིམས་མེད་ལུང་མེད་བྱེད་མཁན་དེ་ྋགོང་ས་ཏཱ་ལའི་བླ་མ་མཆོག་མ་ཡིན་པར་རྒྱ་གཞུང་རང་ཉིད་ཡིན་པ་གོང་གསལ་གྱི་བདེན་པའི་དཔང་རྟགས་དེ་དག་ལས་ཤིག་སེན་ར་འཕྲོད་ཐུབ་པ་ཞིག་ཡིན།
ཡང་ཕྱི་ལོ་ ༢༠༠༧ ཟླ་ ༡ ཚེས་ ༩ འཁོད་པའི་རྒྱ་གཞུང་གི་ལས་བྱེད་རྒན་ཡོལ་འདན་མ་ལགས་ནས་ཨ་རིའི་ཨེ་པོག་དུས་བབས་ཐོག་གདུག་རྩུབ་ཅན་གྱི་དམར་ཤོག་ཚོགས་པའི་དོན་དངོས་ཀྱི་བྱས་ཉེས་འཐེར་འདོན་བྱས་པར། བྱབྱསངས་རྒྱས་ཀྱིས་གུས་པའི་མི་ཚེ་ཧྲིལ་པོའི་རིང་བདེན་པ་ཞིག་ཤོད་རྒྱུའི་གོ་སྐབས་ཤིག་སྤྲད་བྱུང༌། གུས་ཀྱིས་རྒྱ་ནག་དམར་ཤོག་ཚོགས་པའི་དངོས་ཡོད་ཀྱི་གནས་ཚུལ་ཤེས་རྟོགས་བྱུང་བ་དང༌། ཁོ་ཚོས་མི་མང་ས་ཡ་ ༨༠ དམར་གསོད་བཏང་བ་མ་ཟད། ཧཕ་ལོང་ཀུང་རྩ་རླུང་སྒོམ་སྒྲུབ་པ་ ༤༠༠༠༠ ཙམ་གྱི་ལུས་པོའི་ཆ་ཤས་བཙན་བཀོག་བྱས་ཡོད་པར་བཟོད་སྒོམ་མི་ཐུབ་པར་ངའི་ངུ་འབོད་བཀག་ཐབས་མི་འདུག དམར་ཤོག་ཚོགས་པ་དེ་ནི་སྤྱིར་ལྐོག་ཟ་རུལ་སུངས་ཙམ་མིན་པར་མནར་གཅོད་རིང་ལུགས་པ་ཞིག་ཀྱང་རེད་འདུག བོད་ནང་མུ་མཐུད་དམར་ཤོག་ཚོགས་པ་རང་ཉིད་ཀྱིས་གདུག་རྩུབ་ཆེ་བའི་སྲིད་བྱུས་ལག་བསྟར་བྱེད་བཞིན་པ་རེད་བྱབྱཅེས་དང༌། བྱབྱགདུག་རྩུབ་ཅན་གྱི་དམར་ཤོག་ཚོགས་པ་དེ་ད་ལྟ་གསོན་འདྲེ་མངོན་སུམ་དུ་གྱུར་ནས་ལས་འབྲས་ཀྱི་ཁྲིམས་གཞིས་ཁོ་པ་ཚོའི་ལས་ངན་ཉེས་ཅན་གྱི་བྱ་བཞག་རྣམས་ལ་རྒྱུ་འབྲས་འཁོར་ངེས་རེད་བྱབྱཅེས་སོགས་ཞིབ་གསལ་གསལ་བསྒྲགས་བྱས་ཡོད་པ་ལས་ཀྱང་ཤེས་རྟོགས་ཐུབ་པ་ཞིག་ཡིན།
ད་དུང་དེ་ལས་གདུག་རྩུབ་ཆེ་བའི་དཔང་རྟགས་དགོས་ན། ཕྱི་ལོ་ ༢༠༠༢ ལོར་རྒྱལ་སྤྱིའི་སྲོག་ཁྲིམས་ངོ་རྒོལ་མཐུན་ནས་ཟླ་ ༦ ཚེས་ ༢༨ ཉིན་ཕ་རན་སིའི་རྒྱལ་ས་པའེ་རི་སིར་དེ་སྐོར་གྱི་སྙན་ཐོ་ཁག་གཉིས་འདོན་སྤེལ་གནང་བའི་ནང༌། ཕྱི་ལོ་ ༢༠༠༡ ལོར་འཛམ་གླིང་ཐོག་ཁྱོམ་བསྡོམས་མི་གྲངས་ ༤༧༠༠ ལྷག་ལ་སྲོག་ཁྲིམས་ཕོག་སྟེ་དམར་གསོད་བཏང་ཡོད་པའི་ནང་དུ་ཨེ་ཤ་ཡ་ཁོ་ནའི་ནང་མི་གྲངས་ ༤༤༥༢ ཡོད་ཅིང༌། ཆ་བསྙོམས་ལྟར་ན་རྒྱ་ནག་སྲིད་གཞུང་གིས་ཉིན་གཅིག་ནང་མི་གྲངས་ ༢༠༦ སྲོག་ཐོག་བཏང་བའི་འཛམ་གླིང་ལོ་རྒྱུས་ཀྱི་ཟིན་ཐོ་བཀོད་ཡོད་འདུག གྲངས་ཐོ་འདི་དག་ནི་རྒྱ་གཞུང་གིས་ཁྲིམས་ཐོག་ནས་སྲོག་ཐོག་བཏང་བ་ཤ་སྟག་ཡིན་པ་ལས། དེ་ཁོངས་བཀག་ཉར་དང༌། གདུག་སྦྱོང་མནར་གཅོད་ཀྱིས་ཚ་འདྲིའི་སྐབས་དང༌། སྨན་བཅོས་ཀྱི་མཐུན་རྐྱེན་སྦྱོར་སྤྲོད་མ་བྱས་པ། བཙོན་ཁང་སོགས་སུ་འདས་གྲོངས་ཕྱིན་པའི་མི་འབོར་རྣམས་ཚུད་མེད་པས་མང་ཚོགས་ལ་རྡུང་རྡེག་གཏོང་བ་དང༌། རྫུན་གཏམ་ཤོད་པ། སྡུག་རིགས་ངན་ཚད། ཁྲིམས་མེད་ལུང་མེད་བྱེད་མཁན་དེ་རྒྱ་གཞུང་རང་ཉིད་ཡིན་པས་ཉེས་སྐྱོན་དེ་དག་ལས་ནམ་ཡང་གཡོལ་མི་ཐུབ།
ད་དུང་དཔང་རྟགས་དགོས་ན། སོག་པོའི་རྒྱལ་པོ་གོ་ཏན་ཁང་གིས་ལོ་སྐོར་བཅུ་གཉིས་རེའི་མཚམས་སུ་ལོ་ངོ་དགུ་ཡན་ཆད་ལོན་པའི་བྱིས་པ་འབུམ་ཕྲག་ལྷག་རེ་རྒྱ་མཚོར་འདེད་བཞིན་པ་དང༌། ཧི་ཏི་ལར་གྱིས་འཇིའུ་མི་རིགས་ས་ཡ་དྲུག་ལ་ཉེ་བ་མེ་དོང་དུ་བཅུག་པ། མའོ་ཙེ་ཏུང་གིས་རིག་གནས་གསར་བརྗེ་ཆེན་མོ་ཟེར་བའི་སྔ་རྗེས་སུ་རྒྱ་རིགས་ས་ཡ་བཞི་བཅུ་ལས་བརྒལ་བ་དང༌། བོད་མི་འབུམ་བཅུ་གཉིས་དམར་གསོད་དང་མུག་ཤི་ཐེབས་བཅུག་པས་འཛམ་གླིང་ཐོག་ལག་དམར་བ་ཨང་གསུམ་པ་དེ་རྒྱ་དཔོན་མའོ་ཡིན་པ་འཛམ་གླིང་ཐོག་ཡོངས་གྲགས་ལྟར་ལགས་ན། སྡུག་རིས་ངན་ཚད་བྱེད་མཁན་དང༌། ཁྲིམས་མེད་ལུང་མེད་བྱེད་མཁན་རྒྱ་དཔོན་རང་ཉིད་ཡིན་པ་སྨོས་ག་ལ་དགོས།
རྩོམ་འཆལ་དེའི་ནང༌། བྱབྱཁོ་པས་ནུབ་ཕྱོགས་དགྲ་ཡའི་ཕྱོགས་གཏོགས་ལ་སྐྱབས་བཅོལ་ཏེ་རྒྱལ་འཚོང་ཁེ་གཉེར་གྱིས་ཆབ་སྲིད་ཀྱི་མ་རྩ་ཡོང་ཐབས་བྱེད་པ།བྱབྱ ཅེས་དཔྱད་གཏམ་པས་མུན་ནག་མདའ་འཕེན་ཙམ་ལས་དོན་དངོས་ནུབ་ཕྱོགས་དགྲ་ཡའི་ཕྱོགས་གཏོགས་སུ་དང་སུ་ཡིན་གྱི་རྒྱལ་ཁབ་རྣམས་ཀྱི་མིང་ཡང་སྨོས་པའི་བློ་སྤོབས་རྙེད་མེད། དེ་ཡང་ཕྱི་ལོ་ ༡༩༦༠ ལོའི་གསུམ་བཅུའི་དུས་དྲན་གྱི་ཡོངས་ཁྱབ་གསུང་འཕྲིན་ཐེངས་དང་པོའི་ཐོག བྱབྱརང་རེ་རྒྱ་གར་དུ་བྲོས་འབྱོར་བ་རྣམས་ནས་ད་ཕན་ལོ་གཅིག་འཁོར་ཉེའི་རིང་ལས་དོན་དེ་ལྟར་སྒྲུབ་ཨེ་ཡོད་ཅེ་ན། ད་ཕན་རྒྱ་དམར་ནས་མི་བདེན་བདེན་བརྫུ་དང༌། མི་བཟང་བཟང་རྒུའི་དྲིལ་བསྒྲགས་མང་པོ་བྱས་ཏེ་འཛམ་གླིང་གི་མི་མང་པོ་ཐེ་ཚོམ་ཅན་དུ་བསྒྱུར་བ་དེར་ང་ཚོས་རྒྱ་དམར་གྱི་བརྫུན་ཕུགས་གསལ་པོར་བརྟོལ་ཏེ་ད་ཆ་འཛམ་གླིང་གི་མི་མང་རྣམས་ནས་རྒྱ་དམར་ལ་པང་དུ་དུག་སྦྲུལ་བྱུང་བའམ་སྐྱུག་ནད་ཅན་གྱི་ཟས་མཐོང་བ་ལྟ་བུའི་འདུཤེས་སྐྱེས་ཏེ་རྒྱ་དམར་མི་ཡི་གྲལ་མཐར་རིམ་འབུད་བྱེད་བཞིན་པ་ཡིན་ཅིང༌། དེ་ལྟར་ཡིན་པའི་རྒྱུ་མཚན་ནི། རང་རེས་བོད་དོན་མཉམ་འབྲེལ་རྒྱལ་ཚོགས་ནང་ཞུ་སྐབས། རྒྱབ་སྐྱོར། བར་གནས། ངོ་རྒོལ་བྱེད་མཁན་ཕྱོགས་གསུམ་ལས། རང་ཕྱོགས་ལ་རྒྱབ་སྐྱོར་བྱེད་མཁན་རྒྱལ་ཁབ་བཞི་བཅུ་ཞེ་ལྔ་དང༌། རྒྱ་དམར་ལ་རྒྱབ་སྐྱོར་བྱེད་མཁན་དམར་པོའི་རྒྱལ་ཁབ་དགུ་ལས་མེད་པ་དེས་གསལ་པོ་བསྟན་པ་རེད་ཅེས་གསུངས་པ་ལྟར་ཡིན།
ཕྱི་ལོ་ ༡༩༥༩ ལོར་བོད་ལྗོངས་ཡོངས་རྫོགས་རྒྱ་དམར་གཞུང་གིས་བཙན་འཕྲོག་བྱས་རྗེས་ྋགོང་ས་མཆོག་གིས་བོད་མི་གཞིས་བྱེས་ཀུན་གྱི་ཁེ་ཕན་གྱི་མགྲིན་ཚབ་འཐུས་མི་མཛད་དེ། བོད་དོན་ཐོག་ཐུགས་ཁུར་བརྒྱ་ཕྲག་ལྷུར་བཞེས་མཛད་པས་ཨ་རི་སོགས་རྒྱལ་ཁབ་ཁག་གི་དབུ་ཁྲིད་བར་མཛའ་འབྲེལ་རིམ་བྱུང་ལ་བརྟེན་ནས་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་ཆེན་དང༌། ཨ་ཕ་རོ་ཤི་ཡན་ཚོགས་འདུ། མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་ཆེན། ཡོ་རོབ་མཐུན་ཚོགས་སྤྱི་མཐུན་རྒྱལ་ཁབ་ཁག་གི་གྲོས་ཚོགས། ཨ་རིའི་གྲོས་ཚོགས་གོང་འོག་གཉིས། འཇར་མན་གྲོས་ཚོགས། སུད་སི་གྲོས་ཚོགས། ཨོ་སི་ཊི་ལི་ཡའི་གྲོས་ཚོགས། བྷེལ་འཇམ་གྲོས་ཚོགས། ཨི་ཊ་ལི་གྲོས་ཚོགས། སི་པན་ཁྱབ་ཁོངས་སྦ་སིག་གྲོས་ཚོགས། ཁེ་ཎ་ཌའི་གྲོས་ཚོགས། ལི་ཐུ་ནི་ཡའི་གྲོས་ཚོགས། འཛམ་གླིང་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་ཆེན། ལམ་སེམ་སྦག་གྲོས་ཚོགས། ལི་ཐུ་ནི་ཡའི་གྲོང་ཁྱེར་སྤྱི་ཁྱབ་པའི་ལྷན་ཚོགས། ཨ་རིའི་པེར་ས་བ་ཡ་ཊི་ཡ་ན་ཞེས་པའི་ཡེ་ཤུའི་ཆོས་ཚོགས་ཀྱི་ཚོགས་ཆེན། ཨ་རིའི་ཡེ་ཤུའི་ཆོས་ཚོགས་ཀྱི་ཚོགས་ཆེན་སོགས་ཕྱི་ལོ་ ༡༩༥༩ ལོ་ནས་ ༢༠ བར་འཛམ་གླིང་མཉམ་འབྲེལ་རྒྱལ་ཚོགས་དང༌། འཛམ་གླིང་རྒྱལ་ཁབ་ཁག་གི་གྲོས་ཚོགས་དང༌། ཆོས་སྲིད་ལྷན་ཚོགས་ཀྱི་སྐབས་སོ་སོར་བོད་དོན་སྐོར་གྲོས་ཆོད་ཁག ༥༨ དང༌། བོད་དང་འབྲེལ་བའི་བདེ་དོན་ཁྲིམས་མཐུན་ཡིག་ཆ་ཁག ༦ བཅས་འཇོག་གནང་མཛད་པའི་སྙིང་པོར། རྒྱལ་རབས་ལོ་རྒྱུས་དང་རྒྱལ་སྤྱིའི་ཁྲིམས་ལུགས་འོག་བོད་འདི་རང་དབང་རང་བཙན་གྱི་རྒྱལ་ཁབ་ཅིག་ཡིན་པ་དང༌། དེང་སྐབས་རྒྱ་ནག་གི་བཙན་བཟུང་འོག་ཚུད་པའི་ཡུལ་གྲུ་ཞིག་ཡིན་པ། བོད་མི་རིགས་ལ་རྒྱལ་སྤྱིའི་ཁྲིམས་ལུགས་གཏན་འབེབས་ནས་འགྲོ་བ་མིའི་ཐོབ་ཐང་དང་རང་ཐག་རང་གཅོད་ཀྱི་ཐོབ་ཐང་ངེས་པར་དགོས་ལུགས་སོགས་དང༌། ྋགོང་ས་ྋསྐྱབས་མགོན་ཏཱ་ལའི་བླ་མ་མཆོག་གིས་དབུ་ཁྲིད་པའི་བཙན་བྱོལ་གཞུང་དེ་བོད་ཀྱི་གཞུང་ངོ་མ་ཡིན་པ། རྒྱ་ནག་གཞུང་ནས་བོད་ཀྱི་གནད་དོན་སྐོར་ྋགོང་ས་ྋསྐྱབས་མགོན་ཆེན་པོ་མཆོག་དང་ཁོང་གི་སྐུ་ཚབ་དང་མཉམ་དུ་སྔོན་འགྲོའི་ཆ་རྐྱེན་གང་ཡང་མེད་པའི་ཐོག་ནས་ཞི་འགྲིགས་གྲོས་མོལ་འགོ་འཛུགས་བྱེད་དགོས་པ། བོད་མིར་དྲག་གནོན་བྱེད་པ་དང་བོད་ནང་བོད་མི་རྣམས་གྲངས་ཉུང་མི་རིགས་ལ་འགྱུར་ཐབས་སུ་རྒྱ་རིགས་ཁྱོན་ཆེ་གནས་སྤོ་གཏན་སྡོད་བྱེད་པ། བོད་མིའི་ཆོས་དང་རིག་གཞུང་དང་ཡུལ་གོམས་གཤིས་ལུགས་བརྩིས་མེད་རྡོག་རོལ་ཏུ་གཏོང་བ་བཅས་མཚམས་འཇོག་བྱེད་དགོས་པ། ྋགོང་ས་ཏཱ་ལའི་བླ་མས་ངོས་འཛིན་གནང་བའི་ཀུན་གཟིགས་པཎ་ཆེན་རིན་པོ་ཆེའི་ཡང་སྲིད་ཁས་ལེན་གྱིས་མཐུན་འགྱུར་ཞུ་དགོས་པ། ཁོར་ཡུག་བདག་གཅེས་སྲུང་སྐྱོབ་བྱེད་དགོས་པ་སོགས་བོད་རྒྱལ་ཁབ་ཀྱི་སྣོད་བཅུད་གཉིས་ཀའི་ད་ལྟའི་དཀའ་ངལ་གནས་སྟངས་དང་དགོས་འདུན་བཅས་དྲང་བདེན་གསལ་པོར་བརྗོད་ཡོད།
རྒྱལ་སྤྱིའི་ཐོག་ནས་བོད་དོན་གྲོས་ཆོད་ཡིག་ཆ་སྣ་མང་བཞག་པ་དེ་དག་གིས་བོད་དོན་འདི་ཉིད་རྒྱལ་སྤྱིའི་དཀའ་རྙོག་གི་གནད་དོན་ཞིག་ཏུ་ངོས་འཛིན་གནང་བ་ཆབས་ཅིག འཛམ་གླིང་རྒྱལ་ཁབ་སུམ་ཅུ་ལྷག་ཙམ་གྱི་ནང་དུ་བོད་དོན་རྒྱབ་སྐྱོར་ཚོགས་པ་བཙུགས་པའི་ཁར། རྒྱབ་སྐྱོར་ཚོགས་པ་འགའ་ཞིག་ལ་འཐུས་མི་ཉིས་བརྒྱ་བརྒལ་ཡོད་པ་ཁོང་རྣམ་པས་སོ་སོའི་རྒྱལ་ཁབ་ཀྱི་གྲོས་ཚོགས་ནང་བོད་དོན་འགྲོ་གླེང་དང་འབྲེལ་བདེན་པའི་རྒྱབ་སྐྱོར་ཤུགས་ཆེ་གནང་བཞིན་ཡོད། ཕྱོགས་མཚུངས་ཨུ་རུ་སུ་དང༌། ཨར་ཅན་ཊི་ན། ནིའུ་ཛི་ལན་ཌི་སོགས་རྒྱལ་ཁབ་ཁག ༦༠ ནང་ཡོད་པའི་རྒྱལ་སྤྱིའི་ཚོགས་པ་འདྲ་མིན་ནང་ནང་ཆོས་དང་རིག་གཞུང༌། ཚན་རིག་སོགས་ཆེད་མཁས་མི་སྣ་སྙན་གྲགས་ཅན་དུ་མས་བོད་དོན་སྐོར་ཤེས་རྟོགས་དང༌། དོ་སྣང་ཇེ་ཟབ་ཏུ་སོང་བར་བརྟེན་ཆེད་མངགས་བོད་དོན་ལས་འགུལ་བྱེད་མཁན་རྒྱབ་སྐྱོར་ཚོགས་པ་ ༣༨༠ ལྷག་བཙུགས་ཡོད་པ་དང༌། ཨ་རི་དང་ཁེ་ཎ་ཌ། ཨོ་སི་ཊོ་ལི་ཡ། ནིའུ་ཛི་ལན་ཌི། སུད་ཌན་སོགས་ཀྱི་གཙུག་ལག་སློབ་གཉེར་ཁང་དང༌། མཐོ་སློབ། འབྲིང་རིམ་སློབ་གྲྭ་བཅས་ཀྱི་ནང་སློབ་ཕྲུག་གི་བོད་དོན་རྒྱབ་སྐྱོར་ཚོགས་པ་ཁག ༤༥༠ ལྷག་ཡོད་པ་རྣམས་ནས་རྒྱལ་ཁབ་དང་ས་ཁུལ་བཞི་བཅུ་སྐོར་ནང་བོད་ཀྱི་ཆོས་དང་རིག་གཞུང་གི་བསྟི་གནས་ཚོགས་ཁག ༩༠༠ ཙམ་ཚུགས་ཡོད་པ་དེ་དག་གིས་བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་ལ་ཉམས་ཞིབ་སློབ་སྦྱོང་གནང་བ་དང་འབྲེལ་བོད་དོན་ལ་ཤ་ཚའི་རྒྱབ་སྐྱོར་ལོ་རེ་བཞིན་ཇེ་ཆེར་འགྲོ་བཞིན་པ་སོགས་ཀྱིས་ད་ཆ་བོད་དོན་ནི་འཛམ་གླིང་ཞི་བདེ་དང་འབྲེལ་བའི་རྒྱལ་སྤྱིའི་གནས་ཚུལ་གལ་ཆེན་ཞིག་ཏུ་གྱུར་ཡོད།
ལྷག་པར་ལོ་ངོ་ལྔ་བཅུའི་ནང་བོད་དོན་དེ་ཉིད་རྒྱལ་སྤྱི་ཅན་དུ་གྱུར་ཏེ་འཛམ་གླིང་ཐོག་རང་དབང་དང་དྲང་བདེན་ལ་དགའ་ཞིང༌། ཞི་བདེ་དང་མང་གཙོར་མོས་པའི་རྒྱལ་ཁབ་དང༌། ཚོགས་སྡེ། རྒྱ་ཆེའི་མང་ཚོགས་བཅས་ནས་བོད་དོན་བདེན་པའི་གནས་ཚུལ་ལ་བདེན་པའི་རྒྱབ་ལངས་ཀྱིས་འཛམ་གླིང་ཐོག་བོད་དོན་རྒྱབ་སྐྱོར་བ་ཆར་རྗེས་ཀྱི་མྱུ་གུ་ལྟར་འཕེལ་རྒྱས་ཀྱིས་བདེན་པ་ལ་རྒྱལ་ཁ་ཐོབ་ལ་ཉེ་བའི་གནས་སུ་སོན་པ་འདི་ལྟར་ཡིན་ལ། ྋགོང་ས་ཏཱ་ལའི་བླ་མ་མཆོག་ནས་བོད་ཀྱི་རྒྱལ་ཁབ་དེ་ཕྱི་རྒྱལ་རྒྱལ་ཁབ་གཞན་སུ་ལ་བཙོང་པ་ཡིན་ནམ། ཡང་ན་ཕྱི་རྒྱལ་བཙན་རྒྱལ་རྒྱ་བསྐྱེད་རིང་ལུགས་པ་རྒྱ་ནག་དམར་གཞུང་གིས་དྲག་པོའི་བཙན་གནོན་གྱིས་བོད་དེ་མ་བདག་བདག་བཟུང་བྱས་པ་གང་ཡིན་གྱི་རྒྱུ་མཚན་ངེས་པར་གསལ་རྟོགས་དགོས་གལ་ཆེ།
ཡང་རྩོམ་འཆལ་དེའི་ནང༌། བྱབྱགྲྭ་པ་ཁག་གཅིག་རྒྱ་གར་དུ་དཔེ་ཆ་སྦྱོང་བར་ཡོང་རྒྱུར་ཡིད་འགུག་བྱས་ནས་བོད་ཁུལ་དུ་ཁ་ཕྲལ་སྟོབས་ཤུགས་ཀྱི་ངོ་ཚབ་གསོ་སྐྱོང་བྱ་རྩིས་བྱས་ཡོད།བྱབྱ ཅེས་འཁོད་ཡོད། གངས་ལྗོངས་ཆོས་ལྡན་ཞིང་དུ་དོན་གྱི་བདག་པོ་གངས་ཅན་པ་རྣམས་ལ་རང་གི་ཐུན་མོང་མ་ཡིན་པའི་རིག་གཞུང་གཅེས་འཛིན་བྱེད་པ་དང༌། ཡར་རྒྱས་གཏོང་བ། ཆོས་དད་རང་མོས། རང་ཉིད་ཀྱི་མ་འོངས་པའི་མདུན་ལམ་རང་ཉིད་ནས་ཐག་གཅོད་བྱེད་པ། རང་གི་ལས་དོན་རང་གིས་བྱེད་པ། རང་གི་འདོད་མོས་ཇི་ཡོད་ཁེངས་ཐུབ་པ་བཅས་ཀྱི་ཐོབ་ཐང་གཏན་ནས་མེད་པ་དང༌། སྔར་དགོན་སྡེ་དྲུག་སྟོང་ལྷག་ཙམ་གཏོར་བཤིགས་བཏང་བའི་ཁྲོད་ནས་འགའ་ཞིག་ཉམས་གསོ་བྱས་ཏེ་ཆོས་དད་རང་མོས་ཡིན་ཞེས་འུར་སྒྲོག་བྱེད་བཞིན་ཡོད་ཀྱང༌། དགོན་པའི་ནང་གི་ཆོས་བྱེད་རབ་བྱུང་རྣམས་ལ་ཆོས་ཀྱི་འཆད་ཉན་དང༌། མདོ་སྔགས་རིག་གནས་དང་བཅས་པའི་གཞུང་ཆེན་ཁག་ལ་སློབ་སྦྱོང༌། ཐོས་བསམ་སྒོམ་གསུམ་གྱི་ཉམས་ལེན་བྱེད་པ་ལ་འགོག་རྐྱེན་སྣ་མང་བཟོ་བཞིན་ཡོད་པ་དང༌། ལྷག་པར་གྲྭ་བཙུན་རྣམས་ལ་ཆབ་སྲིད་སློབ་གསོ་དང༌། རྒྱལ་གཅེས་ཆོས་གཅེས་ཀྱི་སློབ་གསོ་སོགས་བཙན་གནོན་གྱི་ལས་འགུལ་རིམ་པར་སྤེལ་བ་ལས། དོན་དམ་མདོ་སྔགས་གཞུང་ལུགས་རབ་འབྱམས་རྒྱ་མཚོར་ཐོས་བསམ་སྒོམ་གསུམ་དང༌། འཆད་རྩོད་རྩོམ་གསུམ། བཤད་སྒྲུབ་འཁོར་ལོ་གསུམ་གྱི་སྒོ་ནས་བསྟན་པ་འཛིན་སྐྱོང་སྤེལ་གསུམ་བྱེད་པའི་རང་དབང་གི་གོ་སྐབས་དང་མཐུན་རྐྱེན་མེད་སྟབས་འཕགས་ཡུལ་ཆོས་ཀྱི་ཞིང་སར་རེ་བའི་མིག་འབུར་བལྟས་ཤིང༌། འཕགས་ཡུལ་རང་དབང་ལུང་པར་ཤེས་ཡོན་ཀྱི་བསྟི་གནས་དང༌། མཁས་པའི་འབྱུང་གནས་སོགས་ཀྱི་མཚན་སྙན་གྱི་གྲགས་པས་ཡིད་དབང་ཡོངས་སུ་འཕྲོགས་ཏེ་དཀའ་བ་ཁྱད་སད་དང་ངལ་བ་དྭང་ལེན་གྱིས་རང་སྲོག་རྒྱ་ཡི་འབེན་ལ་བཙུགས་ནས་བཙན་བྱོལ་གྱི་ལམ་བུར་མི་ཞུགས་ཐབས་མེད་དུ་གྱུར་པ་ནི་རྒྱ་ནག་དམར་གཞུང་རང་ཉིད་ཀྱི་བྱས་ཉེས་ལས་བྱུང་བ་ཞིག་ཡིན།
དེ་བཞིན་བོད་ནང་དུ་ཆོས་བྱེད་གྲྭ་བཙུན་རྣམས་ལ་དོན་དམ་གྱི་ཆོས་ཕྱོགས་སློབ་གཉེར་བྱེད་པར་དཀའ་ཚེགས་དུ་མ་ཞིག་བརྒྱུད་དགོས་པ་དང་གཅིག རྒྱ་གཞུང་གི་ད་ལྟ་ཆོས་དད་རང་མོས་ཀྱི་ཐོབ་ཐང་ཡོད་ལུགས་ཇི་ལྟར་བསྒྲགས་ཀྱང༌། དོན་ལ་བོད་རིགས་ལས་བྱེད་རྣམས་ཆོས་བྱེད་པའི་རང་དབང་དང་ཐོབ་ཐང་མེད་པ་མ་ཟད། ཐ་ན་རང་གི་ཕ་མ་བུ་ཕྲུག་ཤི་རྐྱེན་བྱུང་བའི་འུ་ཐུག་ཐབས་ཟད་ཀྱི་སྐབས་སུའང་ནང་དུ་དགེ་འདུན་པ་གདན་ཞུ་མི་ཆོག་པ་དང༌། དགོན་པར་བསྙེན་བཀུར་ཞུ་མི་ཆོག་པ། སྐུ་ཕུང་གི་མདུན་དུ་མཆོད་མེ་ཞིག་ཀྱང་ཕུལ་མི་ཆོག་ལ། དེ་བཞིན་མ་འོངས་སོན་རྩར་གྱུར་པའི་སློབ་ཕྲུག་རྣམས་བོད་ཀྱི་དུས་ཆེན་སྐབས་སློབ་ཕྲུག་རྣམས་ཕྱག་འཚལ་སྐོར་སྦྱོང་བྱེད་མི་ཆོག་པ་དང༌། དགོན་པར་ཆོས་མཇལ་དུ་བསྐྱོད་པ་དང༌། གླིང་སྐོར་སོགས་སུ་ཕ་མས་འཁྲིད་མི་ཆོག་པ་སོགས་ཁྱིམ་བདག་བསྐོང་འགུག་གིས་བཙན་བཀའ་བཏང་བ་དང༌། གལ་ཏེ་གནས་ཚུལ་དེ་རིགས་ལྷགས་ཚེ་སློབ་གྲྭ་ནས་ཕྱིར་ཕུད་དང་ཉེས་ཆད་གཅོད་རྒྱུའི་ཁྱབ་བསྒྲགས་བྱེད་པ་དང༌། རྒྱ་ཆེའི་མང་ཚོགས་རྣམས་བོད་ཀྱི་ཐུན་མོང་མ་ཡིན་པའི་དུས་ཆེན་སོགས་སུ་བསང་གསོལ་དར་འཛུགས་བྱེད་མི་ཆོག་པ་དང༌། ཚོང་པ་རྣམས་ལ་དེ་སྐབས་ཁྲོམ་སྟོན་པ་ལས་ཚོང་ཁང་སྒོ་བརྒྱབ་མི་ཆོག་པ་དང༌། སྒོ་བརྒྱབ་ན་ཉེས་ཆད་འགེལ་རྒྱུ་ཡིན་ཚུལ་གྱི་ཉེན་བརྡ་གཏོང་བ་སོགས་ཀྱི་གོང་རིམ་གྱི་བཙན་བཀའ་རྣམས་ཨུ་ཡོན་ལྷན་ཁང་སོ་སོ་དང༌། སྒོ་ར་རེ་རེ་བཞིན་ཁྱབ་བསྒྲགས་རིམ་པར་བྱེད་བཞིན་པ་བཅས་མདོར་ན་བོད་ཀྱི་ཆོས་བྱེད་དགེ་བཙུན་དང༌། ལས་བྱེད། དགེ་སློབ། རྒྱ་ཆེའི་མང་ཚོགས་མང་པར་རང་དབང་གི་ཆོས་དད་བྱེད་པའི་ཐོབ་ཐང་མེད་པར་བརྟེན། ས་ག་ཟླ་བ་ལྟ་བུར་གླིང་བསྐོར་དུ་བསྐྱོད་དགོས་ཚེ་ཡང་ན་མཚན་བགྲོད་བྱེད་པ་དང༌། བདལ་གཏོང་རླངས་འཁོར་གླས་ཏེ་མོ་གྲའི་ནང་དུ་འཛུལ་ནས་གླིང་བསྐོར་ལ་བསྐྱོད་དགོས་པའི་གནས་ཚུལ་བྱུང་བ་རྣམས་ནི་ངོས་རང་གི་མིག་མཐོང་ལག་ཟིན་གྱི་དངོས་ཡོད་གནས་ཚུལ་ཤ་སྟག་ཡིན་པ་ལས། རྒྱ་གཞུང་ལ་མི་དགའ་བའི་ཐོག་ནས་གཞི་མེད་སྙོན་འཛུགས་བྱས་པ་ཞིག་གཏན་ནས་མིན། དེས་ན་འཕགས་ཡུལ་རང་དབང་ལུང་པར་སློབ་གཉེར་དུ་མི་ཡོང་ཐབས་མེད་ཀྱི་གནས་སུ་གྱར་དུ་འཇུག་མཁན་སུ་ཡིན་ནམ། དེ་ནི་ཁ་མངར་ལྐུགས་པའི་སེམས་ལ་གསལ། བྱམས་སྡང་བྱིས་པའི་ཡིད་ལ་ཡོད་ཅེས་པ་དང་ཡོངས་སུ་མཚུངས་པ་ཡིན།
མདོར་ན་དཔྱད་གཏམ་པ་རང་ཉིད་དང༌། རྒྱའི་དབང་འཛིན་པ་ཙམ་མིན་པར་ཁ་ནང་དུ་ཕྱོགས་ནས་རྒྱ་བོད་གཉིས་ཀའི་མི་དམངས་ས་ཡ་དྲུག་དང༌། དུང་ཕྱུར་བཅུ་གསུམ་གྱི་ཁེ་ཕན་ལ་བལྟོས་ཏེ་ྋགོང་ས་ྋསྐྱབས་མགོན་ཆེན་པོ་མཆོག་ནས་བོད་མི་ཡོངས་ཀྱི་རིང་ནས་སྙིང་དུ་བརྣག་པའི་འདོད་དོན་ཡོངས་རྫོགས་བོད་ལྗོངས་རང་དབང་གཙང་མའི་ཐོབ་ཐང་དོར་ནས་གཉིས་སྨན་དབུ་མའི་ལམ་ནས་བོད་རིགས་ཡོངས་རྫོགས་ལ་མིང་དོན་མཚུངས་པའི་རང་སྲིད་རང་སྐྱོང་གི་དགོས་འདུན་གསུངས་པ་ནི། ཐ་མའི་ཐག་གཅོད་ཀྱི་དགོངས་བཞེད་ཟབ་མོ་ཞིག་ཡིན་པས་དེ་ལུགས་བཀའ་དགོངས་དྭང་ལེན་བྱས་ཚེ་ཕྱིས་མ་དྲགས་ཀྱང་སྔ་སྐྱོན་མེད་པ་མ་ཟད། ད་ཆ་རང་རེ་རྒྱ་བོད་གཉིས་ཀྱི་རང་གཞན་གཉིས་ཕན་དང༌། དམངས་ཀྱི་འདོད་བློ་དང་མཐུན་པར་ཕྱི་ནང་རྒྱལ་ཁབ་ཀྱི་རྩ་ཁྲིམས་དང་མཐུན་པར་དགེ་མཚན་ཁྱད་པར་ཅན་ཡོད་པས་གསེར་དང་མཚུངས་པའི་གོ་སྐབས་དང༌། རིན་ཐང་ཅན་གྱི་ནོར་བུ་དེ་ཆུད་ཟོས་སུ་མ་ཕྱིན་པར་གང་མྱུར་དོན་ཕན་ལྡན་པའི་བརྡ་ལན་བྱ་གལ་ཆེའོ།། །།
རྩོམ་མཁན། རྣམ་གྲྭ་ཐུབ་བསྟན་ཡར་འཕེལ་དང༌། བསྟན་འཛིན་ཕན་བདེ།།


text:
འགྲོ་བ་མིའི་ཐོབ་ཐང་ཉིན་པར་སྒྲོམ་གྱི་ལས་འགུལ་སྤེལ་བ།
༢༠༡༧།༡༢།༡༣ ཉིན་སྤེལ། རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དགའ་དགའ་སྤྲོ་སྤྲོའི་ངང་རོལ་མ་ཐུབ་པ་ནི་རྒྱ་ནག་གིས་བོད་ནང་གི་འགྲོ་བ་མིའི་ཐོབ་ཐང་རྡོག་རོལ་གཏོང་བཞིན་པའི་རྐྱེན་ཡིན། ཉིན་མོ་འདི་དང་བསྟུན་ནས་བོད་ནང་གི་གནས་ཚུལ་མཚོན་པའི་པར་སྒྲོམ་གྱི་ལས་འགུལ་ཞིག་སྤེལ་གྱི་ཡོད།
ཁ་སང་སྔ་དྲོའི་ཚོུད་ ༡༡ ཐོག ངྷ་སར་ཡོད་པའི་བོད་རང་བཙན་སློབ་ཕྲུག་ཚོགས་པའི་ངོས་ནས་རྒྱལ་སྤྱིའི་འགྲོ་བ་མིའི་ཐོབ་ཐང་ཐེངས་ ༦༩ དང་༧གོང་ས་མཆོག་གིས་ཞི་བདེ་གཟེངས་རྟགས་བཞེས་ཏེ་ལོ ༢༨ འཁོར་བའི་མཛད་སྒོའི་ཉིན་མོ་དང་སྟབས་བསྟུན་གྱིས་པར་སྒྲོམ་ནང་དུ་པར་སྒྲོན་སྟེ་བོད་ནང་གི་འགྲོི་བ་མིའི་ཐོབ་ཐང་སྐོར་གྱི་གནས་ཚུལ་ཁྱབ་བསྒྲགས་བྱེད་ཀྱིན་འདུག
རིག་འཛིན་ཆོས་སྒྲོན་ལགས་སུ་འགྲོ་བ་མིའི་ཐོབ་ཐང་གི་ཉིན་མོ་འདི་དང་སྦྲགས་ལས་འགུལ་སྤེལ་གྱིན་པའི་དམིགས་ཡུལ་སྐོར་གསར་འགོད་པས་བཅར་འདྲི་ཞུས་དོན། "ང་ཚོས་པར་གྱི་བརྒྱུད་ལམ་ནས་ལས་འགུལ་ཞིག་སྤེལ་ཡོད། དེ་རིང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་ནི་དགའ་དགའ་སྤྲོ་སྤྲོའི་ངང་སྲུང་བརྩི་ཞུ་དགོས་པ་ཞིག་ཆགས་ཡོད་མོད། བོད་ནང་གི་གནས་སྟངས་དང་འགྲོ་བ་མིའི་ཐོབ་ཐང་སྐྱོ་བོ་ཡིན་པ་མ་ཟད། ཕྱི་ལོ་ ༢༠༠༨ ལོར་དམིགས་གསལ་གྱིས་བོད་ནང་གི་གནས་སྟངས་སྡུག་རུ་སོང་ཡོད་པས་ན། རྒྱལ་སྤྱིའི་འགྲོ་བ་མིའི་ཐོབ་ཐང་སྐབས་ ༦༩ ཉིན་མོ་འདིར་འགྲོ་བ་མིའི་ཐོབ་ཐང་གི་གནས་སྟངས་ཇི་འདྲ་མིན་གསལ་ཁ་བཏོན་རྒྱུ་དང་། བོད་ནང་གི་ཆབ་སྲིད་བཙོན་པ། རྩོམ་པ་པོ་དང་སྙན་ངག་པ་རྣམས་ཀྱིས་རྩོམ་བྲིས་པ་ཙམ་གྱིས་བཙན་འཁྲིད་བྱེད་ཀྱིན་པའི་སྐོར་ཁྱབ་བསྒྲགས་བྱེད་པ། དམིགས་གསལ་གྱིས་༧གོང་ས་མཆོག་གི་སྐུ་པར་ཉར་བ་ཞིག་བཙན་འཁྲིད་བྱས་པ་ཡིན་ན། ལོ་མང་པོར་ཁྲིམས་ཐག་གཅོད་པ། མནར་གཅོད་ཚབ་ཆེན་གཏོང་ཀྱིན་པའི་གནས་ཚུལ་ཁྱབས་བསྒྲགས་བྱེད་ཞོར། ངྷ་སར་ཡུལ་ལུང་འདྲ་མིན་ནས་ཕེབས་པའི་མི་སྣ་རྣམས་ཀྱིས་པར་སྒྲོམ་བརྒྱུད་དེ་པར་སྒྲོན་རྒྱུ་བཅས་ཡིན། "ཞེས་འགྲེལ་བརྗོད་གནང་སོང་།
རང་དབང་ལྡན་པའི་ཡུལ་ལུང་འདྲ་མིན་གྱི་མི་སྣ་ཡིས་༧གོང་ས་མཆོག་གི་སྐུ་པར་དང་འགྲོ་བ་མིའི་ཐོབ་ཐང་མཚོན་པའི་འཕྲེད་བྱང་སོགས་འཕྱངས་ཏེ་པར་སྒྲོམ་ནང་དུ་པར་སྒྲོན་པའི་ལས་འགུལ་སྤེལ་གྱིན་པ་བཅས།།
གསར་འགོད་པ་ཆོས་ཉིད།


text:
རྩོམ་པ་པོ།     ཡིག་བསྒྱུར།       དུས་ཚོད།   2019-10-03   རྩོམ་ཁུངས།
སེམས་ཀྱི་ཉི་ཟླ་བོད་ཡིག་དྲ་བའི་འཕྲིན། ཟླ10པའི་ཚེས2ཉིན་གྱི་དགོང་མོར། རང་ཁུལ་གྱི་ས་གནས་ཁག་གི་གླུ་བ་གྲགས་ཅན་སེམས་ཀྱི་ཉི་ཟླའི་ཟླ་འོད་ཐང་ཆེན་དུ་འཛོམས་ནས་འཛམ་གླིང་གི་ཤམ་བྷ་ལའི་རིག་གནས་ཡུལ་སྐོར་གཟའ་འཁོར་གྱི་རིམ་སྤེལ་རིག་གནས་བྱེད་སྒོ་སྟེ།མི་རིགས་ཀྱི་གཞས་པའི་གླུ་ལེན་ཆེད་ཚོགས་སྤེལ་བ་རེད།
རང་ཁུལ་གྱི་མི་རིགས་ཁག་གི་མང་ཚོགས་དང་ཕྱོགས་བཞི་མཚམས་བརྒྱད་ནས་ཡོང་བའི་སྐུ་མགྲོན་ཚོས་ངོ་ལ་དགའ་སྤྲོའི་འཛུམ་མདངས་འཕྱུར་ཏེ་མི་རིགས་རོལ་དབྱངས་ཀྱི་སྟོན་མོ་གཟབ་རྒྱས་མཉམ་དུ་ལོངས་སྤྱོད་བྱས་པ་རེད། གླུ་ལེན་ཆེད་ཚོགས་དེ་《འོད་སྟོང་འབར་བའི་ལོ་ཟླ》དང་། 《ཞི་མཐུན་གྱི་ཁྱིམ་གཞིས》《ཕུགས་འདུན་སྒྲུབ་པའི་ས་མཐོ》《འོད་སྟོང་འབར་བའི་ཕྱོགས་སུ་སྐྱོད་པ》ཞེས་ལེའུ་བཞི་རུ་དབྱེ་ཡོད།གླུ་ལེན་ཆེད་ཚོགས་ཐོག་ བདེ་ཆེན་ནས་ཡིན་པའི་གཞས་པ་བཀྲ་ཤིས་གཡང་འཛོམས་ཀྱིས《མའོ་ཀྲུའུ་ཞིའི་གཟི་བརྗིད》ཀྱིས་གླུ་གཞས་དགོང་ཚོགས་ཀྱི་གླུ་སྒོ་འབྱེད་པ་རེད།དེ་རྗེས་ སེམས་ཀྱི་ཉི་ཟླའི་ཚན་སྡེབ་དང་། གངས་ཕྲུག་ཚན་སྡེབ། བློ་བཟང་ཤེས་རབ་སོགས་སྔ་རྗེས་སུ་གར་སྟེགས་སུ་བུད་དེ་ 《པེ་ཅིང་ལ་ཡིད་སྨོན་བྱེད་པ》དང་། 《དར་དམར་ལྷབ་ལྷུབ་ཏུ་གཡོ་བ》《རི་གླུ། 》《འཛམ་གླིང་གི་སེམས་ཀྱི་ཉི་ཟླ》《ལི་སུའུ་ཡི་ཆང་གཞས》《ཀྲུང་གོའི་ཕུགས་འདུན·བདེ་ཆེན་གྱི་ཕུགས་འདུན》《མེས་རྒྱལ། ཁྱེད་ལ་སྨོན་འདུན་ཞུ།》 《སླར་ཡང་གླུ་བླངས་ནས་ཏང་ལ་འབུལ་བ》《ཁ་བཏགས་དུས་རབས་གསར་པར་འབུལ་བ》སོགས་བླངས་ནས་ཡུལ་དངོས་ཀྱི་ལྟད་མོ་བས་དགའ་བསུ་ཚད་མེད་ཐོབ་པ་རེད། བྱེད་སྒོའི་ནང་ད་དུང་མོ་ཧྲང་ཆི་སོགས་དམངས་ཁྲོད་གཞས་པ་གྲགས་ཅན་དང་སེམས་ཀྱི་ཉི་ཟླ་གྲོང་ཁྱེར་དར་དམར་སློབ་ཆུང་གི་བྱིས་པའི་གླུ་གཞས་མཉམ་གཏོང་ཚོགས་པ་གདན་ཞུ་བྱས་པས།རྒྱ་ཆེའི་ལྟད་མོ་བས་དགའ་བསུ་ཐོབ་པ་རེད། གླུ་ལེན་ཆེད་ཚོགས་མཇུག་འགྲིལ་རྗེས་མི་རིགས་ཁག་གི་མང་ཚོགས་དང་རྒྱལ་ཁབ་ཕྱི་ནང་གི་ཡུལ་སྐོར་བས་ཐང་ཆེན་དུ་ཚང་མས་ལག་གདང་སྦྲེལ་ནས་མེ་ཕུང་ལ་བསྐོར་བྱས་ནས་གླུ་ལེན་གར་འཁྲབ་བྱས་ཏེ་དགའ་སྤྲོའི་ངང་དེང་སྐབས་ཀྱི་བདེ་སྐྱིད་འཚོ་བ་ལོངས་སུ་སྤྱོད་པ་རེད།
རྒྱུས་ལོན་བྱུང་བ་ལྟར་ན།འཛམ་གླིང་གི་ཤམ་བྷ་ལའི་རིག་གནས་ཡུལ་སྐོར་གཟའ་འཁོར་གྱི་རིག་གནས་བྱེད་སྒོ་རབ་དང་རིམ་པ་སྤེལ་བའི་དམིགས་ཡུལ་ནི་རང་ཁུལ་གྱི་རིག་གནས་དང་ཡུལ་སྐོར་མཉམ་འདྲེས་འཕེལ་རྒྱས་གཏིང་ཟབ་འགྲོ་རྒྱུར་སྐུལ་འདེད་བཏང་ནས་ཡུལ་སྐོར་བས་བདེ་ཆེན་གྱི་མི་རིགས་མང་པོ་དང་སྣ་མང་རིག་གནས་མཉམ་འདྲེས་ཀྱི་ཁྱད་ཆོས་མྱོང་ཚོར་གང་ལེགས་ཐུབ་པ་བྱས་ཏེ་སེམས་ཀྱི་ཉི་ཟླའི་རིག་གནས་ཡུལ་སྐོར་འཕེལ་རྒྱས་ཆེན་པོ་དང་དར་རྒྱས་ཆེན་པོ་ཡོང་རྒྱུར་སྐུལ་འདེད་གཏོང་ཆེད་ཡིན་པ་རེད།དེ་རྗེས་ཀྱི་ཉིན་ཤས་ནང་བདེ་ཆེན་ཁུལ་གྱིས་སེམས་ཀྱི་ཉི་ཟླ་གྲོང་ཁྱེར་གྱི་ཐང་ཆེན་ཁག་ཏུ་སྣ་མང་ཕུན་སུམ་ཚོགས་པའི་གླུ་གར་འཁྲབ་སྟོན་བྱ་རྒྱུ་ཡིན་པ་རེད།


text:
གཉིས་པ། བསྡུས་སྒྲུང་ལེའུ་མའི་དཔར་གཞི་གསུམ་གྱི་བརྗོད་བྱའི་དོན་གྱི་གཤིབ་བསྡུར།
དེ་ཡང་བསྡུས་སྒྲུང་ལེའུ་མའི་དཔར་གཞི་གསུམ་སྟེ། ཨུ་རུ་སུ་ནས་རྙེད་པའི་བསྡུས་སྒྲུང་ལེའུ་མའི་དཔར་གཞི་དང་། ཡུལ་ཤུལ་གྱི་བསྡུས་སྒྲུང་ལེའུ་མའི་དཔར་གཞི། ལ་དྭགས་ཀྱི་བསྡུས་སྒྲུང་ལེའུ་མའི་དཔར་གཞི་བཅས་གསུམ་གྱི་བརྗོད་བྱའི་དོན་གྱི་ཐད་ནས་གླེང་ན། སྤྱིར་བཏང་བརྗོད་དོན་གྱི་གཏམ་རྒྱུད་གཅིག་མཚུངས་ཡིན་ནའང་ཕན་ཚུན་དབར་མི་མཚུངས་པའང་ཅུང་མང་པོ་འདུག གཤམ་དུ་བརྗོད་བྱའི་དོན་གྱི་ཐད་ནས་རགས་ཙམ་གཤིབ་བསྡུར་བྱས་ན་འདི་ལྟ་སྟེ།
གཅིག བསྡུས་སྒྲུང་ལེའུ་མ་གསུམ་གྱི་གེ་སར་འཁྲུངས་རབས་ཀྱི་གཏམ་རྒྱུད་སྐོར། ཡུལ་ཤུལ་གྱི་བསྡུས་སྒྲུང་ལེའུ་མའི་དཔར་གཞིའི་སྐྱེས་གླིང་ལས། “དེ་ནས་ནངས་པར་མོ་ལ་དབང་བའི་སྐལ་བ་རྣམས་བླངས་ཏེ། མཁའ་འགྲོ་དེ་ཡིས་ལུང་བསྟན་པའི་ས་དེར་སྦྲ་ཕུབ་ས་བཟུང་ནས་བསྡད། དེ་ཉིན་གྱི་གཅིག་ཕྱིར་ཉིན་གྱི་གཉིས། གནངས་ཉིན་གྱི་གསུམ། བཞེས་ཉིན་གྱི་ལྷ་ཉིན་དཀར་བོ་ཤར་བའི་སྐར་མ་རྒྱལ་ལ་ཁེལ་བ། དམག་གཡུལ་ལས་རྒྱལ་བའི་སྐར་བཟང་། བན་ཤཱཀྱ་ཐུབ་པའི་འཁྲུངས་སྐར་གྱི་དུས་སུ་དང་པོ་ཁ་བ་སེར་བོ་བབས། དེ་ནས་ཁ་བ་ནག་པོ་བབས། ནམ་ཡར་ལངས་ཀྱི་དུས་སུ་ཁ་བ་དཀར་པོ་བབས་ནས། ཁ་བ་ནག་སེར་གཉིས་ཀྱི་མགོ་མནན། ཡུལ་ཁམས་དཀར་བོ་གཅིག་ཏུ་གྱུར། དེ་ནས་ཉི་རྩེ་ཕོག་སྐབས། དྲིན་ཅན་ཨ་མ་འགོག་མོའི་སྤྱི་བོའི་གཙུག་གི་པདྨའི་གདན་སྟེང་ནས། ཕུ་བོ་དུང་སྐྱོང་དཀར་བོ་འཁྲུངས། ལྷ་དམག་བྱེ་བ་འབུམ་གྱིས་བསྐོར་ནས་མ་དྲོས་ཀླུ་ཡི་ཡུལ་ལ་ཕེབས། དེ་ནས་ནམ་མཁའ་ལ་འཇའ་འོད་ཀྱི་གུར་ཕུབ། བར་སྣང་ནས་གཡུ་འབྲུག་སྔོན་མོའི་གསུང་སྙན་གྲགས། ས་གཞི་ནས་བྱ་རྒྱལ་ཁུ་བྱུག་སྔོན་མོས་སྐད་འགྱུར་རྒྱག ལྕི་སྲིབ་སྟག་མོ་འདུས་མདོ་ཡི་ས་ཆ་ལ་མེ་ཏོག་གི་ཆར་བ་རྒྱུན་མི་ཆད་པར་བབས། ལྡིང་ཚེ་སེ་རུ་དགུ་སྐོར་གྱི་ཡ་ཆོན་དང་མ་ཆོན་ཐོང་ཀ་ལ་སོགས་པ་ནས། དགྲ་བཅོམ་པ་དང་བྱང་ཆུབ་སེམས་དཔའ་རྣམས་ཀྱིས་རྔ་དང་། རྒྱ་གླིང་། དུང་དང་རོལ་མོ་དཀྲོལ། ལྡིང་ཚེ་སེ་རུ་ཡི་ནང་ཤད། ཨ་མ་འགོག་མོ་ཡི་སྔས་མགོ་ཕར་ཚུར་ཀུན་ཏུ་མཆོད་པའི་ལྷ་མོ་སྤུན་གསུམ་གྱིས་གཟུགས་སྒྲ་དྲི་རོ་རེག་བྱ་མཆོད་སྤྲིན་བསམ་གྱིས་མི་ཁྱབ་པ་བཤམས། དེའི་དུས་བུ་ཇོ་སྐྱིད་དམ་པ་སངས་རྒྱས་དེ་ཉིན་གསང་གནས་བདེ་བསྐྱེད་ཀྱི་འཁོར་ལོ་ནས་སྐུ་འཁྲུངས་སོ་”①ཞེས་བཀོད་ཡོད་པ་དང་། ཨུ་རུ་སུ་ནས་རྙེད་པའི་བསྡུས་སྒྲུང་ལེའུ་མའི་དཔར་གཞིའི་སྐུ་འཁྲུངས་པའི་ལེའུ་ལས། “སྨན་འགོག་བཟའ་ལྷ་མོ་དེ་ལ་བུ་མ་སྐྱེས་པར། སྨན་འགོག་བཟའ་ནུ་མོ་དཀར་ཐིག་སྨན་ཆུང་མར་བླངས་པས། དེ་ལ་བུ་མ་སྐྱེས་པར་ནག་ཐིག་སྨན་བླངས་སོ། །དེ་ལ་བུ་མ་སྐྱེས་པར་ཏའི་རྒྱལ་པོའི་ལྷ་ཐམས་ཅད་དང་ལྷ་ཆེན་ཚངས་པ་ལ་གསོལ་བ་བཏབ་པས། དུས་རེ་ཞིག་ན་སྨན་འགོག་བཟའ་ལྷ་མོ་དེ་ལོ་ལྔ་བཅུ་ཐམ་པ་ཡིན་དུས་ར་ནང་ནས་འབྲི་བཞོ་གི་ཡོད་པར། ནམ་མཁའ་ཐམས་ཅད་འོད་ཀྱིས་གང་པ་ལྷ་ཐམས་ཅད་ཀྱིས་སེང་ཁྲོལ་ཁྲོལ་ཆོམ་ཆོམ་ཟེར་པའི་སྒྲས་བཀང་འདུག་པས་ན། འགོག་བཟས་ནམ་མཁའ་ལ་བལྟས་པས་ལྷའི་བུ་ནོར་རིན་པོ་ཆེ་སྣ་ཚོགས་དང་དར་ཟབ་ཀྱིས་བརྒྱན་པ་འོད་མེར་རེ་རེ་བཞུགས་པ་གཅིག་མཁའ་འགྲོ་མ་མང་པོས་བསྐོར་ནས་བར་སྣང་ནས་ལིང་ལིང་བབས་བྱུང་བས། འགོག་བཟའི་མདུན་དུ་བབ་པས་དྲན་མེད་དུ་བརྒྱལ་ལོ། །་་་་་་ངེད་རིང་ཚོས་རིམ་འགྲོ་དང་སྐུའི་ཆོས་སྐྱོང་ལམ་ཡོལ་བར་སེམས་ཆུང་བྱེད་དགོས་ཟེར་བས། དགའ་བ་ལྟར་བྱས་པ། སྨན་འགོག་བཟའ་ལྷ་མོའི་ཞལ་ནས་ངེད་གཉིས་ན་སོ་གཞོན་ནུ་དུས་སུ་བུ་སྐྱེས་པ་ལ་བསམ་ཡིན་ཀྱང་བུ་མ་བྱུང་། ད་ན་སོ་རྒས་ནས་ལུས་བརྟེན་པའི་འཁར་བ་ཞིག་ས་ཡོད་བསམ་འདུག་པས། ངའི་ལུས་ན་ཡོད་པ་འདི་ཡང་ཟླ་བ་དྲུག་ཙམ་འགྲོ་ལ་ཁར་ཡོད་བུ་ཡིན་བུ་མོ་ཡིན་མི་ཤེས་འདུག་”②ཅེས་བཀོད་ཡོད་པ་དང་། ལ་དྭགས་ཀྱི་བསྡུས་སྒྲུང་ལེའུ་མའི་དཔར་གཞིའི་གེ་སར་གྱི་སྐྱེརབས་ལེའུ་ལས།“ཕྲུ་གུ་སྐྱེ་ཅེས་ཀྱི་ཞག་བསླེབ་པས། ཕྲུ་གུ་ཨ་མའི་གྲོད་པའི་ནང་ནས་དཔེ་ར་བཏང་སྟེ་ཟེརས། གླུ་འདི་ལྟར། ཨ་མ་ལ་བུ་ཞིག་སྐྱེན་ཏོ་ལྦ། །གོག་བཟང་(འགོག་བཟའ)ལ་བུ་ཞིག་སྐྱེན་ཏོ་ལྦ །ང་ནི་རི་གསུམ་གྱི་རྩེ་ལ་སྐྱེན་ལོ །རི་གསུམ་གྱི་རྩེ་ལ་རྡོ་བ་གསུམ་གདུང་གསུམ་རྩིག་ལོ །ཅུ་རུའི་གྲལ་ཆད་རིག་ཏོང་ལོ །མུ་ཏིག་གི་སྦི་ལབ་རིག་ཏོང་ལོ །ཕེ་མར་རི་ཐོག་ས་རིག་ནོན་ལོ། །དེ་ནས་ཁོས་དེ་ཟུག་ཟེར་ཅེས་ཆོར་པ་སང་། ཨ་མ་རི་ལ་སོང་སྟེ་རྡོ་བ་གསུམ་ཁྱོང་སྟེ། སྐྱོར་ཏེ་ཁུམ་སྟེ་འདུག །......དེ་སེ་ར་རུ་བབས་པའི་དུས་ལ། ཨ་གུ་དཔལ་ལེས། པ་ཆི་དཔལ་དོང་མཁར་ནང་ནས་ཁྱོངས་བའི་ནོར་བུའི་རིགས། སེམས་ཅན་ཚང་མ་ལ་སེ་ར་རུ་ཕོག་པ་སོང་། མ་གོག་བཟང་ལྷ་མོ་དང་མཉམ་པོ་དུས་གཅིག་ལ་སྐྱེ་ཅེས་ཅན་སོང་། དེ་ནས་གོག་བཟང་ལྷ་མོ་ལ། ཀེ་སར་སྐྱེ་བའི་ཞག་ལ་དེ་སེམས་ཅན་ཚང་མ་ལ་ཕྲུ་གུ་རེ་སྐྱེས་པས། དེག་བུ་ཁ་དམར་ལ། དེག་བུ་སྐྱེ་རིངས་སྐྱེ ཟངས་བུ་ཁ་ཡོན་ལ། ཟངས་བུ་ཁ་ཆོད་སྐྱེས། སྟ་རི་ཟླ་བ་དཀར་པོ་ལ། ཕོ་ལད་དི་སྟེ་པོ་རང་ཆོད་སྐྱེས། ཐག་པ་རྒྱ་སྟག་ཁྲ་བོ་ལ། ཐག་བུ་ཁྲུ་གང་སྐྱེས། སྐྱེ་མོ་དཀར་མོའི་སྟོང་ཤོང་ལ།ཕད་ཁྲ་བོ་སྐྱེས། རྟ་རྒོད་མ་ཚ་ལངས་ལ། རྐྱང་རྒོད་དབྱེར་བ་སྐྱེས། མཛོ་མོ་རུ་ཡོན་ལ། མཛོ་ཕོ་རྐང་དཀར་སྐྱེས། ར་མ་དཀར་མོ་ལ། ར་སྐྱེས་སྐྱེ་མར་སྐྱེས། ལུག་དྲོ་མོ་ལ། ལུག་པོར་ཟེ་སྐྱེས། བོང་བུ་ནག་པོ་ཁ་དཀར་ལ། བོང་བུ་ཁམ་པ་སྐྱེས། ཁྱི་མོ་དཀར་མོ་ལ། ཁྱི་ཕོ་གསེར་ལིངས་སྐྱེས། བི་ལ་ནག་པོ་ལ། བི་ལ་ཁྲ་སུག་སྐྱེས་”③ཞེས་བཀོད་འདུག གོང་གི་བསྡུས་སྒྲུང་ལེའུ་མ་གསུམ་གྱི་ནང་དོན་ལ་དཔྱད་ན། གེ་སར་གྱི་འཁྲུངས་རབས་ལ་གཏམ་རྒྱུད་མི་མཚུངས་པ་གསུམ་བཀོད་ཡོད་དེ། ཡུལ་ཤུལ་གྱི་བསྡུས་སྒྲུང་ལེའུ་མའི་དཔར་གཞི་ལས། “དེ་ནས་ཉི་རྩེ་ཕོག་སྐབས། དྲིན་ཅན་ཨ་མ་འགོག་མོའི་སྤྱི་བོའི་གཙུག་གི་པདྨའི་གདན་སྟེང་ནས། ཕུ་བོ་དུང་སྐྱོང་དཀར་བོ་འཁྲུངས།...... དགྲ་བཅོམ་པ་དང་བྱང་ཆུབ་སེམས་དཔའ་རྣམས་ཀྱིས་རྔ་དང་། རྒྱ་གླིང་། དུང་དང་རོལ་མོ་དཀྲོལ།...... ཨ་མ་འགོག་མོ་ཡི་སྔས་མགོ་ཕར་ཚུར་ཀུན་ཏུ་མཆོད་པའི་ལྷ་མོ་སྤུན་གསུམ་གྱིས་གཟུགས་སྒྲ་དྲི་རོ་རེག་བྱ་མཆོད་སྤྲིན་བསམ་གྱིས་མི་ཁྱབ་པ་བཤམས། དེའི་དུས་བུ་ཇོ་སྐྱིད་དམ་པ་སངས་རྒྱས་དེ་ཉིན་གསང་གནས་བདེ་བསྐྱེད་ཀྱི་འཁོར་ལོ་ནས་སྐུ་འཁྲུངས་”ཞེས་བྱུང་བ་འདི་ནི་བོད་ཁུལ་སྤྱིའི་བཤད་སྟངས་དང་མཐུན་པའི་གཏམ་རྒྱུད་ཡིན། ཨུ་རུ་སུ་ནས་རྙེད་པའི་བསྡུས་སྒྲུང་ལེའུ་མའི་དཔར་གཞི་ལས། སྨན་འགོག་བཟའ་ལྷ་མོ་དེ་དགུང་ལོ་ལྔ་བཅུ་ཐམ་པའི་དུས་སུ་མངལ་སྦྲུམ་པའི་གཏམ་རྒྱུད་བྱུང་བ་དེ་ཡང་གཞན་གྱི་སྒྲུང་དཔེ་གང་ལས་ཀྱང་མཐོང་མི་ཐུབ་ལ། དེ་ནི་ཨུ་རུ་སུ་ནས་རྙེད་པའི་བསྡུས་སྒྲུང་ལེའུ་མའི་དཔར་གཞིའི་ཁྱད་ཆོས་གཙོ་བོ་ཞིག་ཡིན་པར་སྙམ། དེ་མིན་ལ་དྭགས་ཀྱི་བསྡུས་སྒྲུང་ལེའུ་མའི་དཔར་གཞིའི་གེ་སར་གྱི་སྐྱེ་རབས་ལས། གེ་སར་སྐུ་མ་འཁྲུངས་གོང་ལ་ཨ་མའི་གྲོད་པའི་ནང་ནས་ཨ་མར་གླུ་བླངས་ཞིང་། གེ་སར་ཁོང་སྐྱེ་བའི་ཞག་དེ་ལ་སེམས་ཅན་རྟ་རྒོད་མ་ཚལངས་ལ། རྐྱང་རྒོད་གཡེར་བ་སྐྱེས། མཛོ་མོ་རུ་ཡོན་ལ། མཛོ་ཕོ་རྐང་དཀར་སྐྱེས། ར་མ་དཀར་མོ་ལ། ར་སྐྱེས་སྐྱེ་དམར་སྐྱེས། ལུག་དྲོ་མོ་ལ། ལུག་པོར་ཟེ་སྐྱེས། བོང་བུ་ནག་པོ་ཁ་དཀར་ལ། བོང་བུ་ཁམ་པ་སྐྱེས། ཁྱི་མོ་དཀར་མོ་ལ། ཁྱི་ཕོ་གསེར་ལིངས་སྐྱེས། བི་ལ་ནག་པོ་ལ། བི་ལ་ཁྲ་སུག་སྐྱེས།ཞེས་བྱུང་བའི་བཤད་ཚུལ་དེ་ནི་ཀུན་གྱིས་ཁས་ལེན་ཐུབ་པ་ཞིག་མིན་ཡང་། གེ་སར་འཁྲུངས་སྐབས་སེམས་ཅན་བཞི་ཞག་གཅིག་ལ་སྐྱེ་བའི་གཏམ་རྒྱུད་ནི་ཡོངས་སུ་གྲགས་པ་ཞིག་ཡིན།
འཕྲིན་སྟེགས། weikangba


text:
ཉི་ཧོང་དང་ང་ཚོའི་བར་ཁྱད།
མཁན་པོ་ཚུལ་ཁྲིམས་བློ་གྲོས།
དཔེར་ན། ཉི་ཧོང་(japan)ལ་ས་འགུལ་བྱུང་བའི་སྐབས་སུ། ཉི་ཧོང་གི་མིའི་སྤུས་ཀ་ཟེར་རྒྱུ་ངོ་མ་བཤད་མི་ཤེས་པའི་སྐད་གྲགས་འཛམ་གླིང་ལ་བཞག་པ་རེད། ཉིས་སྟོང་བརྒྱད་ཀྱི་ལོར་རྒྱ་ཡུལ་ལའང་ས་འགུལ་བྱུང་། བོད་ཡུལ་ལའང་ས་འགུལ་བྱུང་། ངེད་ཁ་གཉིས་ཀ་ཕལ་ཆེར་འདྲ་འདྲ་རེད། དཔེར་ན་རྒུད་སྐྱོབ་ཅིག་སོང་ནའང་ཡར་ཐོན་ལོང་མི་འཇུག་པར་ལམ་ནས་འཕྲོག་ནས་བུད་འགྲོ་བ་འདྲ་འདྲ། ཡུལ་ཤུལ་ལ་ས་འགུལ་བྱུང་དུས། གུར་འཕྲོག་རེས་བྱེད་པ་འདྲ་བ་དང་། ཟ་རྒྱུ་འཕྲོག་རེས་བྱས་པ་འདྲ་བ། གུར་ཁྱིམ་ཚང་གཅིག་གིས་གཉིས་གསུམ་རེ་བླངས་ནས། ལ་ལ་རྗེས་ནས་བཙོང་གིན་ཡོད་པ་དེ་འདྲ་ཡོད་ཟེར། ད་དུང་གུར་འཕྲོག་རེས་བྱས་ནས་མི་བསད་པ་རེད་ཟེར། ལ་ལས་བསད་པ་མ་རེད་ཟེར་གང་ཡིན་མི་ཤེས་ཀྱང་། མདོར་ན་དེ་ལྟ་བུའི་ཧབ་ཤ་རྒྱག་ནི་ཡོད་པ་རེད། འོན་ཀྱང་དེ་མང་ཚོགས་ཚང་མ་ཡིན་པ་མ་རེད། དེའི་ནང་གི་གཅིག་གཉིས་རེ་རེད། ཡུལ་ཤུལ་པ་ཁོ་ཚོས་བཤད་ན། དེ་དག་ས་ཆ་གཞན་ནས་འདི་ལ་འོང་པ་རྣམས་རེད་ཟེར། དེ་ཡིན་ནའང་ཐང་། ཁོ་ཚོ་ལ་ས་འགུལ་བྱུང་ནས་བཟའ་ཚང་ཡོངས་བསད་པ་ལ་ཡོངས་དང་། ཕྱེད་བསད་པ་ལ་ཕྱེད་བསད་ཡོད་སྐབས། དེ་ན་སུས་འཕྲོག་ནས་འདུག་རྒྱུའི་ཡི་ག་ཨེ་ཡོད་མི་ཤེས། ས་ཆ་གཞན་ནས་འོང་བ་ཡིན་ནའང་ཐང་མོད། ས་ཆ་གཞན་ནས་འོང་ན་ཡང་དེ་དག་བོད་པ་ཏག་ཏག་ཡིན་ནི་རེད། ས་འགུལ་དེ་འདྲ་ཞིག་བྱུང་ནས་མི་དེ་འདྲའི་མང་པོ་བསད་ནས་ཡོད་དུས། དེ་ལ་རོགས་ཤིག་མ་བྱས་ནའང་། དེའི་སྐབས་སུ་དེ་ལ་རྐུ་བྱས། ཇག་བརྒྱབ་དེ་འདྲ་བྱས་ན་ཅི་འདྲ་ཞིག་རེད་བསམ་བློ་ཐོངས་དང་། དེ་འདྲ་བ་ཁྲི་ཚང་(汶川)ལ་ས་འགུལ་བྱུང་དུས་ཀྱང་བྱས་པ་རེད། མང་ཉུང་ལ་ཅུང་ཙམ་ཡུལ་ཤུལ་ན་ཉུང་ས་རེད། དེ་འདྲའི་མང་པོ་ཡོད་ས་མ་རེད་མོད། གང་ལྟར་དེ་འདྲའི་གནད་འགག་ད་སྔ་མང་པོ་བྱུང་བ་རེད། ཉི་ཧོང་ལ་ས་འགུལ་བྱུང་བའི་སྐབས་སུ། ཟ་རྒྱུ་འཐུང་རྒྱུ་ཅི་ཡོད་ན། ཐ་ན་ཆུ་ཞིག་ལས་བགོ་རྒྱུ་མེད་ཀྱང་། ཚང་མས་སྒོ་ཁ་ནས་ཕར་ཕྲེང་བསྒྲིགས་ནས་ཕར་འཁྱོག་ཚུར་འཁྱོག་བྱས་ནས་འགྲོ་བ་ལས། ཧབ་ཤ་བྱས་ཐོབ་ཤོར་བྱས་ནས་ལེན་ནི་གཅིག་ཀྱང་མ་ཡོད་པ་རེད།
དེ་བཞིན་ཚོང་ཁང་དག་གིས་ཟ་རྒྱུ་འཐུང་རྒྱུ་འདི་དག་བཙོང་དུས། གཞན་པ་རྣམས་ཀྱིས་སྒོ་ནས་ཡར་ཕྲེང་བསྒྲིགས་ནས་འོང་སྐབས། རྗེས་མ་རྣམས་ཀྱིས་ཡར་བལྟས་ན་ཁོ་ཚོའི་ལག་ཏུ་མི་འོང་རྒྱུ་སེམས་ཐག་ཡིན་ཡང་། ད་དུང་ནང་དུ་འཚང་ཁ་བརྒྱབས་ནས་རྒྱུག་ནི་མི་གཅིག་ཀྱང་མ་ཡོད་པ་རེད། དེ་བཞིན་དུ་ཅ་ལག་གང་ཡིན་ཡང་སྔོན་ཆད་གོང་ཅི་ཡིན་ན་དེ་ལས། ས་འགུལ་བྱུང་བས་ཇེ་ཆེར་སྐར་གང་ཡང་མ་སོང་བ་རེད། ཁྲི་ཚང་ལ་ས་འགུལ་བྱུང་སྐབས་སུ། ཅ་ལག་དག་གི་གོང་ཆེ་སོང་ནི་ཟེར་བ། རྒྱལ་ཁབ་ཀྱིས་གོང་གི་མཐོ་ས་ནས་ཡིག་ཆ་མགོ་དམར་པོ་ཅན་ཕུད་རྒྱུར་སོང་བ་རེད། དེ་འདྲའི་འཕྲོག་རྒྱུ་སོགས་ཧབ་ཤ་འདྲ་མི་འདྲ་འོང་བ་རེད། ང་ཚོ་བོད་པའི་ནང་ལའང་ཡུལ་ཤུལ་ལ་ས་འགུལ་བྱུང་དུས་ཡོད་སོང་། དེ་འདྲ་ཡིན་པས་འདི་དག་ཐམས་ཅད་ལ་རྒྱུན་དུ་སློབ་གསོ་བཏང་ནས། དེ་འདྲ་ཉན་ནི་མ་རེད་མ་གཏོགས། དེ་འདྲ་སྤྱིར་ཉན་ནི་མ་རེད་ལ། དེའི་སྐབས་སུ་དེ་བས་ཀྱང་ཉན་ནི་མ་རེད། འཛམ་བུ་གླིང་གཅིག་གི་མི་དུང་ཕྱུར་བདུན་ཅུའི་མིག་དུང་ཕྱུར་བརྒྱ་དང་བཞི་བཅུ་ཕལ་ཆེར་གྱིས་དེ་ལ་བལྟས་ནས་བསྡད་ཡོད་པ་རེད། ཡག་པོ་ཡོད་ནའང་གྲགས་འགྲོ་ལ། བཙོག་པ་ཡོད་ཀྱང་གྲགས་འགྲོ་བ་རེད། དཔེར་ན་དེ་འདྲ་རེད། རྒྱ་དང་བོད་ཚང་མས་སྟེང་ལ་འོང་། མིའི་རྒྱུ་སྤུས་གཞི་ནས་མ་འདྲ་བ་རེད། ཉི་ཧོང་ལ་ས་འགུལ་བྱུང་མ་ཐག་ཏུ་མི་ཚང་མ་མདུན་ཐང་ཆེན་མོ་ཞིག་ལ་འཚོགས་ནས་ཆུ་ཚོད་གསུམ་ལ་བསྡད་སྐབས། ཆུ་ཚོད་གསུམ་གྱི་རིང་དེ་ལ་མི་མང་གི་གྲལ་ན་དུ་བ་འཐེན་མཁན་གཅིག་ཀྱང་མེད། དེ་བཞིན་དུ་ཐམས་ཅད་ཀྱིས་རྒ་རྒས་དང་བུད་མེད་སོགས་ལ་རོགས་བྱེད་པ་ལས། རང་མགོ་གར་ཐོན་མི་བྱེད། དེ་བཞིན་དུ་དུ་ཆུ་ཚོད་གསུམ་གྱི་རྗེས་སུ་མི་ཚང་མ་གྱེས་ནས་སོང་ཤུལ་ན་གད་སྙིགས་ཤོག་བུ་ལིང་ཚེ་ཞིག་ཀྱང་མི་འདུག་ཅེས་རྒྱ་ནག་གི་མི་རྣམས་ཀྱིས་བཤད་ཡོད།
རྒྱ་མི་རྣམས་ཀྱིས་བཤད་སྐབས། ཡང་བསྙད་ནས། ཉི་ཧོང་ཞེས་པ་ང་ཚོའི་དགྲ་རེད། ཁྱོད་དགྲ་ཡི་ཕྱོགས་རེད་ཅེས་བཤད་པ་རེད། ཕྱིར་ལན་འདེབས་པ་རྣམས་ཀྱིས་ཀྱང་། བདེན་གི་ཉི་ཧོང་གིས་གནའ་རྒྱ་ནག་གི་མི་མང་བསད་པའི་གློག་བརྙན་ཁོ་ཚོས་ཀྱང་རིག་མྱོང་། དེ་འདྲ་ཞིག་གིས་གླིང་ཕྲན་ཞིག་བརྩད་ནས་ཐུག་ཡོད་པའང་གོ གོ་མ་གོ་ཡོད་པ་མ་རེད། མི་དང་མི་མི་འདྲ་བས། སྡེ་ཚང་ལ་འདི་འདྲ་ཡོད་འདུག འདི་ང་ཚོས་སློབ་སྤྱོང་བྱེད་དགོས་ས་ཞིག་ཏུ་ལོག་ཡོད་འདུག་ཅེས་དེ་འདྲའི་རྩོམ་ཡིག་མང་པོ་སྤེལ་ཡོད། དེ་འདྲ་ཞིག་རེད། ཁྲི་ཚང་ལ་ས་འགུལ་བྱུང་བའི་སྐབས་སུ། ཁྲི་འདུར་ངོ་མ་བཤད་ན་ཅི་ཡང་བྱས་ཡོད་པ་མ་རེད་ཀྱང་། མི་ཚང་མ་ཕྱི་རུ་བུད་ནས་དགོང་མོར་རླངས་འཁོར་ལམ་ཁ་དག་ཏུ་གུར་ཆུང་དག་ཕུབ་ནས་བསྡད་ཐལ། ཕྱིར་ཉིན་དེའི་ཤུལ་ན་ཤོག་སྒམ་དང་ཆུ་ཤོག་བཏུང་ཆུའི་ཤུབས་སོགས་ཀྱིས་གླིང་བར་ཡོངས་རྫོགས་ཁྲ་ལེབ་ལེབ་ཅིག་བྱས་ཡོད་འདུག་དེ་འདྲ་ཡིན་པས་མི་ཟེར་བ་རྩ་བ་ནས་འདྲ་མི་འདུག དེ་བཞིན་དུ་ཉི་ཧོང་གིས་དེའི་སྐབས་སུ་ཅི་འདྲའི་མི་ཁོམ་པ་ཞིག་བྱས་ཀྱང་ཁ་པར་རྒྱག་ས་ཡིན་ན་འདྲ། མེ་འཁོར་ས་ཚུགས། རླངས་འཁོར་ས་ཚུགས་སོགས་སུ་ཐམས་ཅད་ཀྱིས་ཕྲེང་བསྒྲིགས་ནས་འགྲོ་རྒྱུ་མ་གཏོགས། དེའི་ཐོག་ལ་ཧབ་ཐོབ་བྱས་ནས་སྔོན་ལ་རྒྱུག་ནི་མི་གཅིག་ཀྱང་ཡོད་པ་མ་རེད། ཁྲི་འདུ་ནས་དེའི་དགོང་དྲོ་རླངས་འཁོར་ཐམས་ཅད་འཕྲེད་ལ་རྒྱུག་བསམ་ནི་འཕྲེད་ལ། འཛོང་ལ་རྒྱུག་བསམ་ནི་འཛོང་ལ་བརྒྱུགས་ནས་འགྲིམ་འགྲུལ་ཉེན་རྟོག་པ་གཅིག་གཉིས་རེ་ཡོད་ཀྱང་ཅི་བྱེད་འདི་བྱེད་མི་ལོན་པ་ཞིག་ཏུ་ལོག་ནས་བསྡད་ཡོད་པ་དེ་འདྲ་རེད། དེ་སློབ་གསོ་ཐེབས་དང་མ་ཐེབས་ཀྱི་རྒྱུ་མཚན་གྱིས་བུད་སོང་བ་རེད་མ་གཏོགས། དེ་བས་ལྷག་པའི་མི་གང་ཡིན་ཡང་སོ་སོ་སྐྱེ་བོ་ཐམས་ཅད་རང་འདོད་ཡིད་བྱེད་ཡོད་ནི། འདོད་ཆགས་ཞེ་སྡང་ཡོད་ནི། ལུས་པོ་ཐམས་ཅད་ཤ་དང་ཁྲག་རྒྱ་ནག་ཡིན་ན་ཡང་དེ་རེད། བོད་ཡིན་ནའང་དེ་རེད། ཉི་ཧོང་ཡིན་ནའང་དེ་རེད་ཀྱང་། སློབ་གསོས་ཐུལ་དང་མ་ཐུལ་གྱི་སྟོབས་ཀྱིས་དེ་འདྲའི་ལོག་སོང་བ་རེད། ང་ཚོ་བོད་པ་ཡིན་ནའང་དེ་འདྲ་རེད། བླ་མ་ཞིག་ལ་མཇལ་ནའང་ཀན་ཞིག་ན་གཞན་ཞིག་གི་ཐོག་ལ་ཤོར་གྱིན་ཡོད་པ་འདྲ་བ་མ་གཏོགས་པར། ཕྲེང་བསྒྲིགས་ནས་འཇམ་པོ་བྱེད་རྒྱུ་རྩ་བ་ནས་ཤེས་ནི་མ་རེད། གཞན་ཞིག་གི་ཐོག་ལ་ཤོར་ནས་རོགས་པ་འགས་བཟུང་། དེ་འདྲའི་རྒྱག་རེས་བྱེད་ཀིན་ཡོད་པའི་རྣམ་པ་ཞིག་ལས་ཡོད་པ་མ་རེད། དེ་འདྲ་བྱས་སོང་ན་དེ་དག་ཐམས་ཅད་ང་ཚོའི་སྐྱོན་ཡིན་ནི་རེད། སྐྱོན་འདི་ཚོ་ཐམས་ཅད་ལ་སྒྱུར་བཅོས་བྱེད་དགོས་པ་རེད། སྒྱུར་བཅོས་ཅི་ཞིག་གིས་བྱེད་ཐུབ་པ་མ་རེད། སློབ་གསོ་ཡིས་བྱེད་དགོས་པ་རེད། བྱིས་པ་ཆུང་ཆུང་ལོ་གསུམ་བཞི་ནས་བཟུང་འདི་འདྲའི་སློབ་གསོ་བྱས་འོང་ན་ཡག་པོ་འོང་། གོང་དུ་བཤད་པ་བཞིན་ལོ་བརྒྱ་ཡར་མར་གྱི་ནང་ལ་བོད་ཀྱི་སྤུས་ཀ་འདི་ཡག་པོ་ཞིག་ཡོད་དང་མི་ཡོང་བནྡེ་ཚོས་སློབ་གསོ་རྒྱག་ཐུབ་ལ་ཐུག་ཡོད།
ཡོང་ཁུངས་བོད་ནང་གི་དྲ་ཚིགས།


text:
རྒྱ་ནག་དངུལ་འཛིན་རྟོག་ཞིབ་དོ་དམ་ལྷན་ཁང་གི་མགོ་འཁྲིད་ཟུར་པ་ལོའུ་ཧྲི་ཡུ་ཡིས་ལྐོག་རྔན་བླངས་བ་དང་ཆབ་སྲིད་ཀྱི་ལངས་ཕྱོགས་བརྟན་པོ་མེད་པའི་ཉེས་མིང་འོག་གོ་གནས་ཕབ་ཡོད་འདུགཁ་སང་རྒྱ་ནག་དབུས་སྒྲིག་ཁྲིམས་ཞིབ་བཤེར་ཁང་གིས་གསལ་བསྒྲགས་ཤིག་སྤེལ་བ་ལྟར་ན། དབུས་དངུལ་འཛིན་རྟོག་ཞིབ་དོ་དམ་ལྷན་ཁང་གི་མགོ་འཁྲིད་ཟུར་པ་ལོའུ་ཧྲི་ཡུ་ (Liu Shiyu) ཡིས། གོ་ཐོབ་ལོག་སྤྱོད་བྱས་ཏེ་ལྐོག་རྔན་ལེན་པ་དང་སྒེར་གྱི་ཁེ་ཕན་བསྒྲུབས་པ། ཁྲིམས་འགལ་ཐོག་ལས་བྱེད་འདེམས་བསྐོ་དང་གཉེན་ཉེ་ལ་རྒྱུ་དངོས་ཀྱིས་རོགས་རམ་བྱས་པ། སྤྱི་མང་ཁྲོད་ཚུལ་མཐུན་མིན་པའི་གཏམ་བརྗོད་སྤེལ་བ་དང་། ལྷག་པར་དུ་རྒྱལ་ཁབ་ཀྱི་ཆབ་སྲིད་ལངས་ཕྱོགས་ཐད་བརྟན་པོ་མེད་པ་དང་། རྒྱལ་ཁབ་ཀྱི་གཏན་འབེབ་སྲིད་བྱུས་ལག་བསྟར་གྱི་ནུས་པ་ཞན་པ་སོགས་ཀྱི་ཉེས་མིང་འོག སྲིད་དོན་མགོ་འཁྲིད་ཀྱི་སྡེ་ཁག་ནས་ལས་བྱེད་དཀྱུས་མའི་ལས་གནས་སུ་གོ་གནས་ཕབ་པ་དང་། དམར་ཤོག་ཚོགས་པའི་ཁོངས་སུ་འཇོག་པར་ལོ་གཉིས་རིང་ལྟ་ཞིབ་བྱ་རྒྱུ་ཡིན་འདུག
ལོའུ་ཧྲི་ཡུ་ (Liu Shiyu) ནི་རྒྱ་ནག་གི་ཅང་སུའུ་ཞིང་ཆེན་ (Jiangsu) དུ་སྐྱེས་ཤིང་ད་ལྟ་རང་ལོ་ ༥༨ ཙམ་ཡིན་འདུག ཕྱི་ལོ་༢༠༡༤ ནས་ལོ་གཉིས་རིང་རྒྱ་ནག་ཞིང་ལས་དངུལ་ཁང་གི་འགན་འཛིན་བྱས་རྗེས། རྒྱ་ནག་དབུས་དངུལ་འཛིན་རྟོག་ཞིབ་དོ་དམ་ལྷན་ཁང་གི་མགོ་གཙོ་ལོ་གཉིས་རིང་བྱས། འདི་ལོའི་ཕྱི་ཟླ་ ༡ པོའི་ནང་རྒྱ་ནག་གི་མཁོ་སྤྲོད་དང་ཁྲོམ་རའི་སྐྱིད་སྡུག་ཡོངས་ཀྱི་མཉམ་འབྲེལ་ (All China Federation of Supply and Marketing Cooperatives) གྱི་ཚོགས་གཙོ་གཞོན་པའི་ལས་གནས་འཁུར་ཡོད་ཀྱང་། འདི་ལོའི་ཕྱི་ཟླ་ ༥ ཚེས་ ༡༩ ཉིན་དབུས་སྒྲིག་ཁྲིམས་རྟོག་ཞིབ་ཁང་གིས་ལོའུ་ཧྲི་ཡུ་ཡིས་ཁྲིམས་འགལ་སྒྲིག་འགལ་བྱས་པའི་དོགས་གཞིའི་འོག་ཞིབ་བཤེར་དང་ལེན་བྱེད་བཞིན་ཡོད་སྐོར་བསྒྲགས།
རྒྱ་ནག་གི་ཚའེ་ཇིན་དུས་དེབ་ (Caijing) སྟེང་། ལོའུ་ཧྲི་ཡུ་ཡིས་ལྐོག་ཟ་དང་དབང་ཆ་སྒེར་སྤྱོད་བྱས་པའི་གཙོ་བོ་གཅིག་ནི། ཁོ་སྐྱེས་སའི་ཞིང་ཆེན་གྱི་ཅང་སུའུ་དངུལ་ཁང་གིས་ལོ་ངོ་ ༦ རིང་ཁྲོམ་ར་བརྗེ་བསྒྱུར་གྱི་ཁེ་དབང་ (Initial Public Offering) ལག་འཁྱེར་ཆེད་སྙན་ཞུ་བརྒྱབས་པར། དངུལ་ཁང་གི་སྤྱིའི་ལས་དོན་ཚགས་ཚུད་མེད་པ་ལ་བརྟེན་ནས་རག་མེད་ནའང་། ཕྱི་ལོ་ ༢༠༡༨ ལོར་ཁོས་ཞིང་ཆེན་དངུལ་ཁང་དེར་ལག་འཁྱེར་སྤྲད་ཡོད་པ་མ་ཟད། ཞིང་ཆེན་དེའི་དངུལ་ཁང་ཆུང་བ་གཞན་ ༥ ལའང་ལག་འཁྱེར་དེ་སྤྲད་ཡོད་སྐོར་བརྗོད་འདུག
གསར་འགོད་པ། ཀླུ་མགོན་ཐར།


text:
དམུ་ཞག་ཅེས་པའི་སྐོར་ལ་དྲི་བ།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། ཟྭ་བྷོ་ལོ།
དྲི་བ། སྨོན་ལམ་ཚིག་མཛོད་ལས། དམུ་ཞག ཅེས་པ། བོན་གྱི་བརྡ་ཆད། མཁའ་ལྡིང་གི་མིང་། ཞེས་གསལ། ༡) དམུ་ཞག་ཅེས་པའི་གོ་དོན་གང་། ༢) དེ་དང་གཡང་གི་བར་ལ་ཁྱད་པར་གང་། ༣) ཚིག་འདི་བོན་ཐེག་པ་རིམ་དགུ་དང་སྒོ་བཞི་མཛོད་ལྔ་གང་གི་བརྡ་ཆད་ཡིན།
ལན། སྨོན་ལམ་ཚིག་མཛོད་ཀྱི་བོན་གྱི་ཐ་སྙད་རྩོམ་སྒྲིག་གནང་མཁན་བོན་ཕྱོགས་རང་ནས་ཡོད་རྩང་། རང་རེའི་དཔེ་ཆ་ནང་དེ་ལྟར་གསལ་ཡོད་རྒྱུ་རེད། གུས་པས་ནི་དམུ་ཞག་ཅེས་པ་གཡང་གི་དོན་ལས་མཁའ་ལྡིང་ལ་གོ་བ་ད་བར་མ་མཇལ། དེའང་གཡང་གི་དོན་ལ་འཇུག་པ་ནི་བོན་གྱི་བརྡ་སྤྲོད་རིན་ཆེན་གཏེར་ཁྱིམ་ལས། “ དམུ་ཞགས་གཡང་མིང་དམུ་ཡད་དངོས་གྲུབ་དང་། །” ཞེས་དམུ་ཞགས་སམ་དམུ་ཞག་ནི་གཡང་གི་མིང་ཡིན་པར་གསུངས་པ་དང་།
དེ་དང་འདྲ་བར་(མན་ངག་གནད་ཀྱི་རྫོང་འཕྲང་) ལས། “ ཕྱ་ཚེ་སྐྱབས་པ་དང་གཡང་བཀུག་པ་དང་། ཚེ་སྒྲུབ་པ་དང་ལོངས་སྤྱོད་དམུ་ཞག་བཀུག་པར་བྱའོ། །” ཞེས་དང་།
ད་དུང་མིང་དང་འབྲེལ་བའི་དམུག་ཞག་གཡང་གི་མཆོད་རྟེན་ཡང་ཡོད་འདུག་སྟེ། (མདོ་ལས) ལས། “ ལྷོ་ནུབ་ཕྱྭ་གཡང་ཚོགས་སྐྱོང་བའི། །དམུ་ཞགས་འཁྱིལ་མོ་མཆོད་པའི་རྟེན། །གཞི་རྨེང་ཁྲི་གདན་རི་རབ་ལོགས། །དམུ་ཞགས་འཁོར་མོའི་ཚུལ་དུ་འཁོར། །དེ་སྟེང་རྟ་བབ་བུམ་པ་ཏོག །ཕྱྭ་གཡང་སྐྱོང་བའི་ཚུལ་དུ་བཞེངས། །” ཞེས་སོགས་གསུངས།
སྤྱིར་བཏང་དམུ་ཞག་འཁྱིལ་བ་ཞེས་པ་དབྱིབས་ལ་འགྲེལ་ཚེ་ཟླུམ་པོར་འཁྱིལ་བ་ལྟ་བུར་འགྲེལ་ཡོད་པ་ནི། མཁས་དབང་མཁར་ནག་ཚང་གིས་རྩ་འགྲེལ་ལས་ལུང་དྲངས་པ་སྟེ། “འཛམ་བུ་གླིང་གི་དབུས་གངས་ཏི་སེ། ལུས་འཕགས་པའི་དབུས་མཚོ་ཉི་མའི་དམུ་ཞག སྒྲ་མི་སྙན་གྱི་དབུས་ཤིང་ཆེན་ཨ་ཀར། བ་གླང་སྤྱོད་ཀྱི་དབུས་བྲག་ཟླ་བ་གླིང་མགོ། །” ཞེས་འཁྱིལ་མཚོ་ལྟ་བུར་མིང་འདོགས་པ་ཡོད་པར་སྣང་།
འདིར་དམུ་ཞག་ཕྱ་གཡང་གི་ཆོ་ག་སྒྲུབ་སྟངས་འདི་ཉིད་གཙོ་ལྷོ་གཏེར་ཐེག་དགུ་ལས་སྣང་གཤེན་ཐེག་པའི་ཁོངས་སུ་གཏོགས་པ་ཡིན་འདུག་སྟེ། སྐྱབས་སྟོན་ཁྲོ་འགྲེལ་ལས། “ སྣང་གཤེན་ནི་ཚེ་གཡང་མཆོག་ལྡན་ཡིན་པས་མཐུན་ཟླ་སྟེ། གྲོང་གི་ལྷ་བོན་ཞེས་བྱ་སྟེ་ཡར་ལ་ཡུལ་ལྷ་དང་གཞི་བདག་ལ་གཏང་རག་གིས་ཡོན་འབུལ་བ་དང་། མར་ལ་ལན་ཆགས་ཀྱི་བགེགས་རིགས་ལ་འདོད་པས་གླུད་གཏོར་གཏོང་བ་དང་། ཚུར་ལ་དམུ་ཞག་དགུ་སྐོར་གྱིས་གཡང་ལེན་པ་དང་། །” ཞེས་གསལ།
ཡང་དེ་ཉིད་ལས། “ དགུ་པ་ལ་དམུ་ཞག་འཁོར་མོ་དང་གཡུང་དྲུང་ཟིལ་ཐིག་གི་ཕྱ་བྱ་ཞེས་པ། རྒྱུད་ལས་ཕྱ་ནི་དམུ་ཞག་འཁོར་མོ་བདུད་རྩི་ཟིལ་ཐིག་གཡང་ལེན་ནོ། །ཞེས་པ་འགྲེལ་ལས། དམུ་ཞག་འཁོར་མོ་གཤེན་གྱི་ཕྱ་བྱའོ། །ཞེས་དང་།” ཞེས་སོགས་གསུངས།
དེ་བཞིན་དམུ་ཞག་གི་རྒྱུད་དང་སྒྲུབ་སྐོར་ཡང་ཡོད་པར་སྣང་སྟེ། ཁྲོ་འགྲེལ་ལས། “ གཞན་རྒྱུད་ཀྱི་དམུ་ཐམས་ཅད་དབང་དུ་བསྡུད་ཅིང་དམུ་གབ་དང་འོན་འཐིབས་ཞི་བའི་ཕྱིར་དང་། རང་རྒྱུད་ལས་དམུ་ཞག་འཁོར་མོ་སྡེ་དགུ་སྐོར་གྱི་ཕྱྭ་དང་བདུད་རྩི་ཟིལ་ཐིག་གི་ཕྱྭ་གཡང་སྒྲུབ་པའི་ཕྱིར། འཐིབས་པ་དམུའི་ཡུལ་རྨ་གཡང་ཡོད་པའི་རིའམ་དམུ་རི་ཟེར་ཐང་སྨུག་ལ་འགྲིམས་པ་གཡང་གི་རི་སྟེ་དམུ་ཞག་ལྟར་དགུ་མཚོ་དགུས་སྐོར་བ།” ཞེས་སོགས་གསུང་པར་བརྟག་ན་ ‘དམུ་ཞག་ལྟར་’ ཞེས་གཞི་དཔེ་ཁུངས་ཞིག་ལ་བཅོལ་འདུག་པར་སྣང་ངོ་། །
དམུ་ཞག་དང་གཡང་གི་བར་ཁྱད་པར་ནི། དམུ་ཞག་དེ་ཉིད་ཕྱ་གཡང་སྒྲུབ་པའི་ཆོ་ག་བྱེ་བྲག་པ་ཞིག་དང་། གཡང་ཡིན་ན་དམུ་ཞག་ཡིན་དགོས་པའི་ངེས་པ་ནི་ཡོད་རྒྱུ་མ་རེད་སྙམ། ཐེག་པ་ནི་གོང་ཞུས་སྣང་གཤེན་ཐེག་པའི་ཁོངས་སུ་རེད་འདུག་གོ། །


text:
ཞང་བོད་ཁུལ་ལ་གཡུང་དྲུང་བོན་གྱི་དགོན་པ་ཐོག་མ་དེ་གང་ཡིན་ནམ།
རྩོམ་བྲིས་པ། དོན་ཀུན་འགྲུབ་པ། དྲི་བ་གཏོང་མཁན། གྱེར་ཙ།
དྲི་བ། ཞང་བོད་ཁུལ་ལ་གཡུང་དྲུང་བོན་གྱི་དགོན་པ་ཐོག་མ་དེ་གང་ཡིན་ནམ།
ལན། ཞང་བོད་ཁུལ་ལ་མཚོན་ན་ཁྱུང་ལུང་དངུལ་མཁར་དང་ག་ལྗང་གཡུ་ལོ་སོགས་ངོས་བཟུང་ན་མི་འགྲིག་པ་ཆེར་མེད་སྙམ། རང་རེའི་མདོ་རྒྱུད་རྣམས་ལས་ཁྱུང་ལུང་དངུལ་མཁར་ནི་སྟོན་པ་རང་གིས་བཞེངས་པར་གསུངས་པ་དང་། དེའང་རྒྱུད་ཀུན་འབུམ་ཁྲ་བོ་ལྟར་ན། བཀའ་འགྱུར་པོད་ཨང་ ༡༦༧ པའི་ཤོག་གྲངས་ ༩༢ ལས། ʼʼ དེ་ནས་སྟོན་པ་གཤེན་རབ་ཀྱིས་དགུང་ལོ་བཅུ་བཞེས་ནས། སྐད་རིགས་མི་མཐུན་པ་སུམ་བརྒྱ་དྲུག་ཅུ་རུ་སྐད་བསྒྱུར་ལ། གཡུང་དྲུང་བོན་གྱི་བསྟན་པ་གཟུགས་པར་དགོངས་པས། འདབ་ཆགས་གི་(ཀྱི་)རྒྱལ་པོ་ཁྱུང་ཆེན་ཅིག (ཞིག) འདི་ལ་ཆིབ་(ཆིབས)ཀྱི་ཡེ་གེ་མགུལ་དུ་བཏག་ན་བྱུང་སྟེ་བྱ་ལོའི་གཏན་ཚིག་ཀྱང་དེ་ནས་བྱུང་། རླབས་ཆེན་བྱ་ཁྱུང་དེ་ལ་བཅིབས་ནས་བོན་གྱི་བསྟན་པ་གཟུགས་སུ་གཤེགས་ནས།ʼʼ ཞེས་པ་ནས། ʼʼ ཞང་ཞུང་སྒོ་པའི་ཡུལ། གཡུང་དྲུང་མུ་ལེའི་དབུས། སྟ་སྒོ་ཤེལ་གྱི་གང་ར། མ་ཕང་གཡུ་མཚོའི་ཁུག་པ། བཀྲ་ཤིས་བྱིན་དུ་ཆགས་པའི་སར། ཁྱུང་ལུང་སྤྲུལ་པའི་མཁར་ཅིག་བརྩིགས། མཐའ་འདུལ་མཁར་ཕྲན་བཅོ་བརྒྱད་བརྩིགས། ཡང་འདུལ་གསས་མཁར་སུམ་དྲུག་ཅུ་བརྩིགས། གཞི་འདུལ་མཆོད་རྟེན་སྟོང་དང་རྩ་བརྒྱད་བརྩིགས་ནས་ས་མནན་ནོ། ʼʼ ཞེས་དང་། ཡང་། གོང་གསལ་ལས། ” མཁར་ཆེན་བཅོ་བརྒྱད་ན། བོན་ཆེན་བཅོ་བརྒྱད་བཞུགས། ” ཟེར་བ་སོགས་ལ་བརྟག་ན་གཤེན་པོ་རྣམས་ཀྱི་འདུ་གླིང་ཆེས་རྒྱ་ཆེན་པོ་ཞིག་ཡིན་པར་སྣང་།
དེ་བཞིན་མདོ་འདུས་ཨང་ ༡༠༢ ལས། ʼʼ ཁྱུང་ལུང་རྔུལ་མཁར་བརྩིགས། གཤེན་བུ་རྐོང་ཚ་དེ་རུ་འཁྲུངས། དེ་ནས་མ་པང་མཚོ་ལ་འཆག ཀླུ་ཡི་སྟོན་པ་ལོ་གཅིག་མཛད། ཏེ་ཙེ་གངས་ཀྱི་རྩེ་མོ་རུ། མ་སངས་ལྷ་ཡི་ཞལ་དྲོ་དྲངས། དེ་ནས་སླར་ཡང་འོལ་མོ་གླིང་། ཁྲི་སྨོན་རྒྱལ་བཞད་དག་ཏུ་བྱོན། ʼʼ ཞེས་སོགས་གསུངས་ཡོད།
ག་ལྗང་གཡུ་ལོ་མཁར་ནི་མདོ་ལྟར་ན་སྟོན་པ་ཀོང་ཡུལ་དུ་ཕེབས་སྐབས་ག་ལྗང་གཡུ་ལོ་རྫོང་དུ། ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་ལ། སྟོན་པས་ཁྲི་རྗེ་ལུང་བསྟན་ཀྱི་མདོ་གསུངས་ཚུལ་རྣམས་གསལ་པོར་ཡོད། དེ་བཞིན་ག་ལྗང་གཡུ་ལོ་དེ་མདོ་དྲི་མེད་ལས་གསལ་བའི་ལྷོ་འཛམ་བུ་གླིང་འདུལ་བའི་ལྷ་ཁྲི་ཤེས་དཀར་པོ་དང་། གཤེན་ལྡེ་བོ་གསུང་ཆེན། གསས་མཁར་རིན་ཆེན་བརྩེགས་གླིང་། ཟེར་བ་དེ་ཡིན་ན་གཤེན་གྱི་འདུས་སྡེ་རྙིང་གྲལ་ཞིག་ཡིན་པར་སྙམ།
དེ་མིན་བོན་གཞུང་ལོ་རྒྱུས་རྣམས་སུ་སྤྱི་ལོ་སྔོན་གྱི་ ༡༡༩༦ ལོར། རྟག་གཟིགས་ཀྱི་མཁན་པོ་རྫུ་འཕྲུལ་ཡེ་ཤེས་ཀྱིས་སྟོན་པའི་གདུང་ཤ་རི་རམ་ལྔ་བརྒྱ་དང༌། འདུལ་བ་རྒྱུད་དྲུག་སོགས་བོན་སྡེ་མང་པོ་རྟག་གཟིགས་ནས་བསྣམས་ཕེབས་ཏེ། ཞང་ཞུང་སྤོས་རི་ངད་ལྡན་གྱི་ཤར་བརྒྱུད་ཏྲག་ལུང་ན་བ་དམར་ལྡིང་བོན་ཕུག་ཏུ་འདུལ་དགོན་དྲུང་མུ་ཁྲི་རྩེའི་ལྷ་སྡེ་ཆེན་པོ་བཞེངས་པ་དང་། སྤྱི་ལོའི་སྔོན་གྱི་ ༡༡༣༧ ལོར་རྗེ་གཉའ་ཁྲི་བཙན་པོ་བོད་རྗེ་ཐོག་མར་མཚན་གསོལ་བ་ནས་གཉའ་ཁྲིས་སྔགས་ཀྱི་འདུས་སྡེ་གཡུང་དྲུང་ལྷ་རྩེའི་གསས་ཁང་ཕྱག་བཏབ་པ་སོགས་ཀྱང་གསལ།


text:
ཕོ་མོ་འདྲ་མཉམ་ལ་ལན་གསལ་པོ་འདེབས་ཕོད་དེ་སུ་རེད།
ཁེར་འགྲོ།
ཕོ་མོ་འདྲ་མཉམ་ལ་ལན་གསལ་པོ་འདེབས་ཕོད་མཁན་གྱི་མཛངས་མ་དེ་སུ་རེད། གནས་ཚུལ་དེ་གླེང་དུས། ངའི་ཡིད་དུ་ཧི་ལ་རི་(Hillary希拉里)ཞེས་པའི་མིང་ཞིག་དྲན་བྱུང་།
ཧི་ལ་རི་ནི་1947ལོའི་ཟླ་10ཚེས་26ཉིན་འཁྲུངས་པ་དང་། ཁོང་ནི་སྐབས་67ཨ་རིའི་རྒྱལ་དོན་བློན་ཆེན་དང་། རྒྱལ་ཕྲན་མཉམ་འབྲེལ་གྱི་གྲོས་མི། ཨ་རིའི་གྲགས་ཅན་གྱི་ཁྲིམས་རྩོད་པ། སྐབས་42སྲིད་འཛིན་ཁ་ལིན་ཊོན་གྱི་སྐུ་ཟླ་བཅས་རེད།
1965ལོར་སློབ་གླིང་འགྲིམ་ནས་ཆབ་སྲིད་རིག་པ་སློབ་གཉེར་གནང་བ་དང་། ཁོང་ནི་སློབ་གླིང་དེའི་སློབ་ཐོན་མཛད་སྒོའི་སྟེང་གཏམ་བཤད་གནང་མཁན་གྱི་སློབ་མ་ཐོག་མར་གྱུར་ལ། ཁོང་གི་རྩོད་གཞི་ཆེ་བའི་གཏམ་བཤད་ལ་རྒྱལ་ཡོངས་ཀྱིས་དོ་སྣང་སླེབས།
1969ལོར་ཁོང་ཡ་ལེ་སློབ་ཆེན་ཁྲིམས་རིག་སློབ་གླིང་དུ་སློབ་གཉེར་མཛད། 1973ལོར་ཁྲིམས་རིག་གི་འབུམ་རམས་པའི་སློབ་གནས་ཐོབ་ལ། སློབ་གཉེར་བྱེད་རིང་ཁོང་དང་རྗེས་སུ་སྲིད་འཛིན་དུ་གྱུར་བའི་ཁ་ལོན་ཊོན་ངོ་ཤེས་བྱུང་ནས་དགའ་བརྩེའི་གཟུང་ཐག་གཅིག་ཏུ་སྦྲེལ། ལོ་དེ་རང་དུ་ཧི་ལ་རི་ཡ་ལེ་ཁྲིམས་རིག་སློབ་གླིང་ནས་སློབ་མཐར་སོང་རྗེས། ཁྲིམས་རྩོད་པའི་འགྲོ་ལམ་ཐོག་བློ་སྟོབས་ཆེན་པོས་བསྐྱོད། རྗེས་སུ་ཁོང་ཨར་ཁན་ས་མངའ་སྡེར་སྤོས་ནས་རྒྱལ་ཚོགས་ཀྱི་ཆུ་སྒོ་གྱོད་གཞིའི་ནག་ཉེས་འཐེར་འདོན་བརྟག་དཔྱད་ཚོགས་ཆུང་ནང་འཛུལ།
1975ལོའི་ཟླ་10པར་ཁ་ལིན་ཊོན་དང་ཁྲུང་ས་སྐྱོན་རྗེས། ཨ་རིའི་གྲགས་ཆེན་གྱི་རོ་སེ་ཁྲིམས་རྩོད་པའི་ལས་དོན་ཁང་ལ་ཕྱག་ལས་གནང་ཞིང་། ཐེངས་གཉིས་ཙམ་ཨ་རི་ཡོངས་ཀྱི་ཕུལ་བྱུང་ཁྲིམས་རྩོད་པ་བརྒྱའི་ནང་དུ་བདམས།
1993ལོར་ཁ་ལོན་ཊོན་སྲིད་འཛིན་དུ་བདམས་ཐོན་བྱུང་རྗེས། ཕོ་བྲང་དཀར་པོར་བཞུགས་པ་དང། ཧི་ལ་རི་ཡང་ཨ་རིའི་ལོ་རྒྱུས་ཐོག་སྦྱངས་རབས་མཐོ་ཤོས་ཀྱི་ལྕམ་དང་པོ་རུ་གྱུར། ལོ་8ཀྱི་ཕོ་བྲང་དཀར་པོའི་འཚོ་བའི་ནང་དུ་ཧི་ལ་རིས་ཧུར་བརྩོན་ཆེན་པོས་སྲིད་དོན་ནང་བཞུགས་ནས་རྒྱལ་ཁབ་ཀྱི་སྨན་བཅོས་ཁམས་སྲུང་བསྒྱུར་བཅོས་ཀྱི་་་་འགན་འཁུར་ཏེ་རྒྱལ་ཁབ་བྱིས་པའི་བདེ་ཐང་ཁག་ཐེག་ལ་རྒྱལ་ཚོགས་ཀྱིས་གྲོས་འཆམ་ཡོང་བར་སྐུལ་མ་བཏང་བ་རེད།
2000ལོའི་ཟླ་2པར། ཕོ་བྲང་དཀར་པོ་དང་ཁ་བྲལ་མེད་པའི་ཧི་ལ་རིས་ཉིའུ་ཡོག་མངའ་སྡེའི་གྲོས་མིའི་འདེམས་བསྐོར་ཞུགས་རྒྱུའི་ཁྱབ་བསྒྲགས་གནང་ལ། ཨ་རིའི་ལོ་རྒྱུས་ཐོག་གཞུང་གི་ལས་འགན་འཚོལ་སྙེག་བྱེད་མཁན་གྱི་ལྕམ་དང་པོ་ཐོག་མར་གྱུར་བ་་དང་། ལོ་དེ་རང་གི་ཟླ་11ཚེས་7ཉིན་ཁོང་རྒྱལ་ཚོགས་ཀྱི་གྲོས་མིར་འདེམས་བསྐོ་གནང་།
2008ལོར་ཨ་རིའི་སྲིད་འཛིན་གྱི་འོས་བསྡུའི་འོས་མིར་ཞུགས། མ་གཞི་སྐབས་དེར་ཁོང་ཕམ་ཉེས་ལན་གཅིག་བྱུང་རུང་། ཁོང་གིས་རང་ཉིད་ཕྱིར་འཐེན་བྱེད་པའི་གཏམ་བཤད་གནང་སྐབས། “ཨོ་བྷ་མས་རིགས་རྒྱུད་འདྲ་མཉམ་ལ་དྲི་ལན་གསལ་པོ་ཞིག་བཏབ་ཟིན་པ་རེད་ལ། ཁོ་མོས་ཕོ་མོ་འདྲ་མཉམ་ལ་དྲི་ལན་ཡང་དག་ཅིག་བཏབ་ཡོད་”ཅེས་སྤོབས་པ་མཐོན་པོས་གསུངས།
དེ་ལྟར་འཛམ་གླིང་གིི་མིག་མདའ་ཕོ་བྲང་དཀར་པོར་རུབ་པའི་སྐབས་སུ། ཧི་ལ་རིས་ཞུམ་པ་གཏན་ནས་མེད་པར་འཛམ་གླིང་གི་ཆབ་སྲིད་གར་སྟེགས་སུ་དེངས་སོང་། ཁོང་ནི་སྤྲོ་སེམས་འཁོལ་པོས་དབང་ཆ་བརྩོན་ལེན་བྱེད་པའི་བུད་མེད་ཅིག་རེད་ལ། ཁོང་གིས་འབད་བརྩོན་གནང་ནས་རང་ཉིད་ཀྱི་ཤེས་འཇོན་འགྲོ་བ་མིའི་མིག་གི་རྒྱན་དུ་སྟོར་བཞིན་་་་ཡོད། ཁོང་ལ་ཡོན་ཏན་དང་རྣམ་དཔྱོད་ཀྱིས་བརྒྱན་ཡོད་དེ། ཐབས་ཤེས་དང་། བློ་རིག སྒེར་ཚུགས། སྡུག་རུས། བཟོད་སྒོམ། སྒེར་གྱི་འགུག་ཤུགས་བཅས་ཚང་མ་ཡོད། ཆབ་སྲིད་མཁས་ཅན་གྱི་མཐུན་སྦྱོར་རང་བཞིན་དང་། ཁྲིམས་རྩོད་པའི་གཏན་ཚིགས་རང་བཞིན་མཉམ་དུ་སྦྲེལ་བས། སྒམ་བརླིང་དང་། བརྗིད་ཉམས། མཛེས་སྡུག་བཅས་ལྡན་པའི་བུད་མེད་འདིའི་གཟི་འོད་ཕྱོགས་བཅུར་ཁྱབ་སོང་ལ། འཛམ་གླིང་ཡོངས་ཀྱི་བུད་མེད་ལ་རང་རྟོན་དང་སྤོབས་པ་སྩོལ་གྱིན་འདུག
འབྲེལ་ཡོད་ཀྱི་གནས་ཚུལ་སྤེལ་བ་ལྟར་ན། ཧི་ལ་རིར་ཡིད་སྨོན་བྱེད་པའི་འཕྲིན་ཡིག་གིས་གནམ་ས་ཁེངས་ཡོད་ཟེར། ཀུན་ལྡན་འཐེན་ཤུགས་ལྟ་བུའི་འགུག་ཤུགས་དེ་འདྲ་ནི་ཁོང་གི་ཕུལ་དུ་བྱུང་བའི་མཁྱེན་རྒྱ་དང་རྒྱ་མཚོ་ལྟར་ཆེ་བའི་ཁོག་ཡངས་ལས་བྱུང་ཞིང་་་་་ཁོང་གི་ཆབ་སྲིད་ཀྱི་དྲན་པ་སྐྱེན་ལ་ལས་དོན་སྒྲུབ་པར་འཛེམས་བག་གཏན་ནས་མེད། བྱ་གཞག་གི་གྲུབ་འབྲས་གཡུར་དུ་ཟ་ཡང་། ཁོང་ནི་“ཉལ་ཁྲིའི་ཐོག་ནས་གསོ་སྐྱོང་གནང་བའི་ཕུལ་བྱུང་གི་བུད་མེེད་དབུ་ཁྲིད་”དེ་འདྲ་གཏན་ནས་མིན་པར། བྱ་གཞག་སྒྲུབ་ཕོད་ཅིང་ཁྱིམ་ཚང་སྐྱོང་ཤེས་པའི་དོན་དམ་གྱི་མཛངས་མ་ཞིག་རེད། ང་ཚོས་ཧི་ལ་ལི་ལ་རྒྱུས་མངའ་ཞིག་བྱ་དགོས་སྙམ་ན། ཁོང་གི་སྐུ་ཟླ་ཁ་ལིན་ཊོན་མི་གླེང་རང་གླེང་རེད་ལ། ཁ་ལིན་ཊོན་ནི་ཨ་རིའི་སྐབས་42སྲིད་འཛིན་རེད།
ཨ་རིའི་རྒྱལ་ཡོངས་ཁྱོན་ན་གཏམ་རྒྱུད་འདི་འདྲ་ཞིག་ཡོད་དེ། ཉིན་ཞིག་ཁ་ལིན་ཊོན་དང་ལྕམ་ཧི་ལ་ལི་རླངས་འཁོར་ལ་སྣུམ་སྣོན་པར་སོང་། ཏག་ཏག་སྐབས་དེའི་སྣུམ་སྣོན་མཁན་ནི་ཧི་ལ་རིའི་སྔོན་མའི་དགའ་རོགས་ཡིན་པ་ཁ་ལིན་ཊོན་གྱིས་མཁྱེན་རྟོགས་བྱུང་་་་བས། ཁ་ལོན་ཊོན་གྱིས་“གལ་སྲིད་ཁྱེད་རང་ཁོང་གི་དགའ་རོགས་གནང་ཡོད་ན། ད་ལྟ་ཁྱེད་རང་སྲིད་འཛིན་གྱི་ལྕམ་མིན་པར། སྣུམ་སྣོན་མཁན་གྱི་བཟའ་ཟླ་རེད་”ཅེས་ཀུ་རེའི་ཚུལ་དུ་གསུངས། དེ་ན་ཧི་ལ་རིས་ཞལ་ཁྱིམ་འཛུམ་གྱིས་གང་ནས་“གལ་སྲིད་ངའི་ཁྱོ་ ག་ཁོང་ཡིན་ན། དེ་རིང་གི་ཨ་རིའི་སྲིད་འཛིན་དེ་ཁྱེད་རང་མིན་པར། ཁོང་རེད་”ཅེས་ རང་རྟོན་ཆེན་པོས་ལན་བཏབ་ལ། ཁ་ལིན་ཊོན་གྱིས་རང་ཉིད་ལེགས་གྲུབ་བྱུང་བའི་བརྒྱུད་རིམ་དྲན་གསོ་གནང་སྐབས་འདི་ལྟར་གསུངས་ཡོད་དེ། “གལ་སྲིད་ཧི་ལ་རིའི་མཐའ་གཅིག་གི་རྒྱབ་སྐྱོར་མེད་ན། ང་ལ་དེ་རིང་གི་གྲུབ་འབྲས་ཀྱི་ཕྱེད་ཀ་ཙམ་ཡང་ཡོད་མི་སྲིད་”ཟེར།
ཨ་རིའི་སྲིད་འཛིན་ཁ་ལིན་ཊོན་གླེང་དུས། མི་རྣམས་ཀྱིས་ཁོང་གིས་སྲིད་འཛིན་གྱི་འགན་འཁུར་རིང་ཨ་རིའི་དཔལ་འབྱོར་ལོ་8བསྟུད་མར་དར་རྒྱས་གོང་འཕེལ་ལམ་དུ་འཁྲིད་པ་ཕུད། ད་དུང་རྟག་ཏུ་གླེང་འདོད་པ་ནི་ཁོང་གི་གླེང་རྙོག་རེད། ཡོན་ཏན་ཡོད་ཀྱང་གུས་ལུགས་མེད་པའི་ཁ་ལིན་ཊོན་གླེང་རྙོག་དེས་རྐྱེན་པས་ཏོག་ཙམ་མ་གཏོགས་ཨ་རིའི་་ལོ་རྒྱུས་ཐོག་ནག་ཉེས་ཐེར་འདོན་བྱས་པའི་སྲིད་འཛིན་གཉིས་པར་གྱུར།
གནས་ཚུལ་དེའི་ནང་དུ་ཁ་ལིན་ཊོན་དང་ལི་ཝིན་སེ་ཁི་ཞེས་པའི་མིང་འདི་དམ་པོར་འཁྱུད་ཡོད་དེ། ལི་ཝེ་སེ་ཁི་ནི་ཕོ་བྲང་དཀར་པོར་དངོས་སྦྱོང་ལ་ཡོང་བའི་སློབ་མ་ཞིག་རེད་ལ། 1990ལོར་ཕོ་བྲང་དཀར་པོའི་འཇོང་དབྱིབས་ཀྱི་གཞུང་ལས་ཁང་ནང་དུ་ཁ་ལིན་ཊོན་དང་འགབ་མཐུན་བྱས་པས། དེ་ནི་འཛམ་གླིང་མི་དམངས་ཀྱིས་རྒྱུས་མངའ་ཆེན་པོ་ཡོད་པའི་མིང་ཞིག་ཏུ་གྱུར་ལ། རྗེས་སུ་མིང་དེ་ནི་“ཁ་གཡེམ་”གྱི་མཚོན་དོན་དུ་གྱུར།
ཁ་ལིན་ཊོན་གྱིས་ཐོག་མར་ལི་ཝིན་སེ་ཁི་དང་ཚུལ་མིན་གྱི་འབྲེལ་བ་ཡོད་པ་ཁས་ལེན་མི་བྱེད་དེ། མནའ་བསྐྱལ་ནས་རང་ཉིད་དང་ལི་ཝེ་སེ་ཁི་བར་ཚུལ་མིན་གྱི་འབྲེལ་བ་མེད་པའི་ཁྲོམ་བསྒྲགས་གནང་བ་མ་ཟད། བཟའ་ཟླ་ཧི་ལ་རིར་ཡང་རང་ཉིད་དང་ལི་ཝིན་སེ་ཁི་ནི་སྤྱིར་བཏང་གི་གྲོགས་པོའི་འབྲེལ་བ་ཡིན། ལི་ཝིན་སེ་ཁིས་རང་ལ་ལས་ཀ་འཚོལ་རོགས་ཞེས་རེ་བ་འདོན་གྱི་འདུག་ལ། ཁོ་ཚོ་ཐེངས་གཅིག་གཉིས་ལས་ཐུག་མ་མྱོང་ཞེས་བཤད། ཧི་ལ་རིས་ཀྱང་ལི་ཝིན་སེ་ཁི་གླེང་རྙོག་ནི་ཕྱོགས་འགལ་ཤོག་ཁག་གིས་དཀྲོག་གཏམ་བཟོས་པ་རེད་སྙམ་བཞིན་ཡོད་པ་མ་ཟད། ཐབས་འདྲ་མིན་གྱི་ཐོག་ནས་རང་གི་ཁྱོ་བོའི་མཚན་སྙན་ལ་སྲུང་སྐྱོབ་གནང་།
1998ལོའི་ཟླ་8ཚེས་15ཉིན་གྱི་ཞོགས་པ། ཁ་ལིན་ཊོན་གྱིས་ཁོང་གཉིད་ལས་སད་ནས་གནས་ཚུལ་དངོས་ཐོག་མར་ཁོང་ལ་གསལ་པོར་བཤད་པས། ཧི་ལ་རིའི་སེམས་ན་སྨུག་ནག་ལང་ལིང་དུ་འཁྲིགས་ཤིང་སྙིང་ཁ་དུམ་བུར་བཤགས་པ་ལྟ་བུའི་སེམས་སྡུག་གིས་མནར་ལ། སྐད་ཤུགས་ཆེན་པོས་ངུ་ཞིང་རང་གིས་ང་ལ་མགོ་སྐོར་གཏོང་དོན་གང་ཡིན་ཞེས་དྲིས། ཁ་ལིན་ཊོན་ཀྲོང་ངེར་ལངས་ནས་“དགོངས་པ་མ་ཚོམས། དགོངས་པ་མ་ཚོམས། ངས་ཁྱེད་དང་ཆེལ་སེ་ལ་སྲུང་སྐྱོབ་བྱ་ཆེད་ཡིན་”ཞེས་ཡང་ཡང་བཤད།
སྐབས་དེ་དུས། རང་གིས་ཡིད་ཆེས་ཆེ་ཤོས་གནང་སའི་མིས་རང་ཉིད་ལ་མགོ་སྐོར་བཏང་བ་དང་། ལྷག་པར་དུ་བཟའ་ཚང་གི་ངོས་ནས་བརྗོད་ན། ལྐོག་ཏུ་གཞན་དང་འགབ་མཐུན་བྱས་པ་ལས་ལྕི་བའི་ནག་ཉེས་ཤིག་སྲིད་འདིར་མེད་པས། ཧི་ལ་ལིའི་སེམས་པ་ཕྲ་མོར་བཟོད་དཀའ་བའི་རྨ་ཁ་བཟོས་ཤིང་། ཁོར་ཡུག་ཧྲིལ་པོས་སྟོང་ལྷང་ལྷང་དང་། གྲང་ཅང་ཅང་གི་སྣང་བ་ཞིག་ངང་ངམ་ཤུགས་ཀྱིས་སྟེར།
ཕྱི་རོལ་དུ་སྒྲ་པར་སྤྱིན་ཐག་དང་ལི་ཝི་སེ་ཁིའི་ཞིབ་ཚགས་པའི་ཉིན་ཐོས་ལྷིང་འཇགས་ཡོངས་སུ་དཀྲོགས་སོང་ལ། ལྷག་པར་དུ་གལ་འགངས་ཆེ་བའི་དཔང་རྟགས་ནི་ཁ་ལིན་ཊོན་གྱི་ཁམས་དཀར་བགོས་པའི་ནུབ་གོས་སྔོན་པོ་ཞིག་ཡོད་ཅིང་། དེ་ནི་ཐོག་མར་ལི་ཝི་སེ་ཁིས་དྲན་རྟེན་དུ་ཉར་དགོས་སེམས་ཀྱང་། ཁ་ལིན་ཊོན་གྱི་DNAཡི་དཔང་རྟགས་ལུས་པ་སུས་ཀྱང་ཡིད་ལ་དྲན་མི་སྲིད། ཚོད་ལྟའི་མཇུག་འབྲས་དོན་སྐབས། ཁ་ལིན་ཊོན་གྱིས་རྒྱལ་ཡོངས་ཁྱོན་ལ་གཏམ་བཤད་གནང་ནས་མི་དམངས་ལ་ངོས་ལེན་མ་་་ཞུ་རང་ཞུ་ཐུག་ལ། གཞི་ནས་རང་ཉིད་དང་ལི་ཝི་སེ་ཁིའི་བར་ཚུལ་མིན་གྱི་འབྲེལ་བ་བྱུང་བའི་ཁས་ལེན་ཡང་གནང་།
འབྲེལ་ཡོད་ཀྱི་གསར་ལམ་དང་སྤྱི་ཚོགས་ཀྱི་གླེང་ཕྱོགས་སོགས་ཚང་མས་སྲིད་འཛིན་གྱི་མ་རབས་ཐ་ཤལ་གྱི་བྱེད་སྟངས་ལ་ཁ་རྡུང་དྲག་པོ་བཏང་ལ། སྤྱི་མཐུན་ཏང་གིས་ཁི་ལིན་ཊོན་གྱིས་ཉེས་དོན་དཔང་རྟགས་རྫུན་མ་བཟོས་པའི་ཉེས་མིང་ཐོག་ནས་ཁོང་་གི་ནག་ཉེས་ཐེར་འདོན་བྱ་དགོས་པའི་གྲོས་འགོ་བཏོན།
ལྷག་པར་དུ་གནད་དོན་དེ་རླངས་འཁོར་ཞིག་ཡིན་ན། ཧི་ལ་རིས་ཁ་ལོ་བའི་འཁྲབ་གཟུགས་ཤིག་འཁྲབ་སྟོན་བྱེད་ཀྱི་ཡོད་དེ། གལ་སྲིད་ཧི་ལ་ལིས་ཁ་ལོན་ཊོན་ལ་དགོངས་བཞེས་གནང་ན། དེ་ནི་ཁོ་གཉིས་སྒེར་གྱི་ཁྱིམ་ཚང་གནད་དོན་ཡིན་པ་དང་། གལ་སྲིད་ཧི་ལ་ལིས་དགོངས་བཞེས་མ་གནང་ན། དེ་ནི་རང་ཤུགས་ཀྱིས་ཨ་རིའི་ཡོངས་ཀྱི་གནད་དོན་ཞིག་ཏུ་གྱུར་འགྲོ་བ་རེད།
འདི་འདྲའི་འགག་རྩའི་དུས་སྐབས་སུ་ཧི་ལ་ལིས་རང་གི་གཅེས་པའི་བུ་མོའི་གདོང་རིས་ཡིད་ལ་ཡང་ཡང་བསྒོམ་ནས་ཁོང་ཁྲོ་དང་མིག་ཆུ་ཡོད་ཚད་ཁྱུར་མིད་བཏང་སྟེ་སྙིང་་་་སྟོབས་ཆེན་པོས་དཀའ་ངལ་ལ་གདོང་ལེན་གནང་ཡོད་དེ། བསམ་བློ་དྲུག་གསུམ་བཅོ་བརྒྱད་བཏང་མཐར་ཁྱོ་བོའི་ནོར་འཁྲུལ་ལ་དགོངས་བཞེས་གནང་ནས་ཚ་སོབ་སོབ་ཀྱི་ཁྱིམ་ཚང་ཞིག་ཐོར་ཆག་གི་གནས་ལས་བསྐྱབས་པ་རེད་ལ། རང་ཉིད་དང་རང་ཉིད་ལ་རྟག་ཏུ་རྒྱབ་སྐྱོར་གནང་མཁན་ཚོར་ཞུམ་པ་མེད་པའི་སྤོབས་པ་དང་གཟི་བརྗིད་ཅིག་བསྣན་པ་རེད།
1998ལོའི་ཟླ་12ཚེས་19ཉིན་ཨ་རིའི་གྲོས་ཚོགས་འོག་མས་ཁ་ལིན་ཊོན་ལ་ནག་ཉེས་དོན་ཚན་གཉིས་ཐེར་འདོན་བྱ་རྒྱུའི་གྲོས་འཆམ་བྱུང་བ་དང་། དོན་ཚན་དེ་གཉིས་ནི་དཔང་ཚིག་རྫུན་ཞུ་དང་། ཁྲིམས་འཛིན་ལ་འགོག་རྐྱེན་བཟོས་པའི་ཉེས་པ་རེད། 1999ལོའི་ཟླ་2པའི་ཚེས་12ཉིན་གྲོས་ཚོགས་གོང་མས་སྲིད་འཛིན་ཁ་ལིན་ཊོན་གྱི་་་ནག་ཉེར་འཐེར་འདོན་བྱེད་པའི་གྱོད་གཞིར་མཐའ་མཇུག་གི་གྲོས་ཐག་གཅོད་སྐབས། ཁ་ལིན་ཊོན་ཁྱོ་ཤུག་གི་ངོས་ནས་གླེང་ན། རྨ་བྱའི་རྣ་བར་འབྲུག་གི་སྒྲའི་གཏམ་བཟང་ཐོས་པ་ལྟ་བུའི་བཀྲ་ཤིས་པ་ཞིག་ལ་འདེམས་ཤོག་55ནག་ཉེས་མེད་པར་ངོས་འཛིན་བྱས་ཤིང་འདེམས་ཤོག་45ནག་ཉེས་ཡོད་པར་ངོས་འཛིན་བྱས་པས། གཞི་ནས་ཁོ་ལོན་ཊོན་དྲག་ཆར་རླུང་འཚུབ་དེའི་ཁྲོད་ནས་གྲོལ་བ་རེད།
དེ་ལྟར་ཁ་ལོན་ཊོན་དཀའ་ངལ་ཆེ་ཤོས་ཀྱི་སྐབས་སུ། ཁོང་གིས་གདུང་སེམས་མཉམ་སྐྱེ་དང་། སྡུག་གི་ཁུར་བོ་མཉམ་ཁུར་གནང་བས། ནམ་མཁའི་མཐའ་དང་མཉམ་པའི་བུད་མེད་དེའི་དཀྱེལ་ཡངས་ལ་འཛམ་གླིང་མི་དམངས་ཧང་སངས་པ་རེད་ལ། ལྷག་པར་དུ་སྐྱེ་བོ་ཕལ་པའི་བློ་ཡུལ་ན་གཏན་ནས་གཤོང་དཀའ་བས། མོ་དབང་རིང་ལུགས་པ་མང་པོས་ཧི་ལ་རིས་ཁ་ལིན་ཊོན་ལ་འཛིན་པའི་རྣམ་འགྱུར་ལ་ཁ་རྡུང་དྲག་པོ་གཏོང་བ་དང་། ཁོ་ཚོས་ཁོང་ལ་རྒྱབ་གཏོད་བྱེད་པའི་བརྩེ་དུང་དང་ཁྱོ་གའི་བྱེད་སྟངས་ལ་བསམ་ཤེས་མི་ཐུབ་པ་མ་ཟད། ཁོང་ནི་ཉམ་ཆུང་ཞིག་གམ་ཡང་ན་དམིགས་ཡུལ་གཞན་པ་ཡོད་པར་ངོས་འཛིན་བྱེད་ཀྱི་ཡོད།
ཡིན་ཀྱང། མཛངས་མའི་ཡོན་ཏན་གྱིས་རྣམ་པར་བརྒྱན་ཞིང་ཆབ་སྲིད་ཀྱི་བློ་མིག་ལྷག་ཏུ་གསལ་བའི་ཧི་ལ་ལིས་རང་ཉིད་ཀྱི་གདམ་ག་དེ་ནི་རང་གི་ཁྱིམ་ཚང་ལ་འཚམས་པའི་གདམ་ག་ཡང་དག་ཅིག་ཡིན། རྒྱུ་མཚན་ནི་ཁོང་གིས་རང་གི་ཁྱོ་གའི་སྒེར་གྱི་འཚོ་བར་གནད་དོན་ལྷག་ཀྱང་། ཁོང་གི་ནག་ཉེས་ཐེར་འདོན་གནང་མེད་ཅེས་གསུངས།
ཁོང་གི་མི་ཚེ་གཅིག་ནང་དུ་དཀའ་ངལ་ཆེ་ཤོས་ཀྱི་ཐག་གཅོད་ནི་ཁ་ལིན་ཊོན་དང་མུ་་་མཐུད་འཚོ་བ་བསྐྱལ་རྒྱུ་དང་ཉིའུ་ཡོག་མངའ་སྡེའི་གྲོས་མི་འོས་བསྡུའི་ནང་ཞུགས་རྒྱུ་གཉིས་ཡིན་ཟེར།
རྗེས་སུ་ཉིའུ་ཡོག་མངའ་སྡེའི་གྲོས་མི་འོས་བསྡུའི་ནང་ཞུགས་དོན་ཡང་རང་ལ་རྒྱབ་སྐྱོར་གནང་མཁན་ཚོར་ལན་ཞིག་འདེབས་ཆེད་ཡིན་ཞེས་གསུངས་ལ། སྤྱི་ལོ་2008ལོར་ཧི་ལ་རི་ཨ་རིའི་སྲིད་འཛིན་འོས་བསྡུའི་འོས་མིར་ཞུགས་པ་དང་། རྗེས་སུ་སྲིད་འཛིན་ཨོ་བྷ་མའི་གདན་ཞུས་ལྟར། ཁོང་གིས་ཨ་རིའི་རྒྱལ་དོན་བློན་ཆེན་རབས་གཅིག་གནང་།
སྤྱི་ལོ་2014ལོའི་ཟླ་6ཚེས་9ཉིན། ཧི་ལ་རིས་བཅར་འདྲི་དང་ལེན་བྱེད་སྐབས། ཁོང་གིས་དེ་སྔོན་རང་གི་ཁྱོ་བོ་དང་ཚུལ་མིན་གྱི་འབྲེལ་བ་བྱེད་མྱོང་བའི་ལི་ཝིན་སེ་ཁི་“སྤྲོ་པོ་ཡོང་བ་ཤོག ད་ལྟ་རང་ཉིད་ཀྱིས་གནས་ཚུལ་དེར་དོ་སྣང་ཆེན་པོ་བྱེད་ཀྱི་མེད་”ཅེས་གསུངས།
ད་ལྟ་མི་རྣམས་ཀྱིས་སྒུག་བཞིན་པ་ནི་ཧི་ལ་རི་2016ལོར་ཨ་རིའི་སྲིད་འཛིན་འདེམས་བསྐོར་ཞུགས་མིན་དེ་རེད་ལ། གལ་སྲིད་2016ལོར་ཁོང་སྲིད་འཛིན་དུ་བདམས་ཐོན་བྱུང་ན། དེ་ནི་སྟོབས་ལྡན་རྒྱལ་ཁབ་ཨ་རིའི་ལོ་རྒྱུས་ཐོག་གི་བུད་མེད་སྲིད་འཛིན་ཐོག་མ་ཡིན་པས། ངེད་ཚོ་མཉམ་དུ་2016ལོ་རེ་སྒུག་བྱས་ནས་མཛངས་མའི་ཡོན་ཏན་འབུམ་གྱིས་ཕྱུག་པའི་ཧི་ལ་རིར་མུ་མཐུད་རྒྱུས་མངའ་གནང་ཆོག
«ལེགས་གྲུབ་ཀྱི་ལམ་»ལས་བཏུས།